Fuvamulakah 1.1 billion kharadhukoffin: Raees Yameen | Mihaaru\nފުވައްމުލަކަށް 1.1 ބިލިއަން ޚަރަދު ކޮށްފިން: ރައީސް ޔާމީން\nރައީސް ޔާމީން ފުވައްމުލަކުގެ ސަޕޯޓަރުންތަކަކާ މިއަދު ސަލާމް ކުރައްވަނީ.\n15 ސެޕްޓެމްބަރ 2018 - 00:17\nމި ސަރުކާރުން ފުވައްމުލަކުގެ ތަރައްގީ އަށް މިހާތަނަށް 1.1 ބިލިއަން ރުފިޔާ ޚަރަދު ކޮށްފައިވާ ކަމަށާއި އަދިވެސް އެ ސިޓީގެ ތަރައްގީ އަށް ކަންކަން ކުރަން އޮތީ އެމަނިކުފާނުގެ ސަރުކާރު ކަމަށް ރައީސް އަބްދުﷲ ޔާމީން މިރޭ ވިދާޅުވެއްޖެ އެވެ.\nރާއްޖޭގައި ހަމައެކަނި އެއް އަތޮޅުގެ ގޮތުން، އެއް ރަށް އޮންނަ ފުވައްމުލަކުގައި ހިންގި މަޝްރޫއުތަކެއްގެ ނިމުން ފާހަގަ ކުރުމަށްޓަކައި ބޭއްވި ޖަލްސާގައި ރައީސް ޔާމީން ވިދާޅުވީ، މިދިޔަ ސަރުކާރުން ފުވައްމުލަކަށް ހޭދަކޮށްފައި ވަނީ އެންމެ 26 މިލިއަން ރުފިޔާ ކަމަށެވެ.\nއެ މަނިކުފާނު ވިދާޅުވި ގޮތުގައި ސިޓީގެ ދަރަޖަ ދީފައިވާތީ "އާބަން ސިޓީ" އެއްގެ ގޮތުގައި ފުވައްމުލައް ތަރައްގީކޮށް "ލިވަބަލް ސިޓީ" އަކަށް ހެދުމަކީ ވަރަށް ބޮޑު އިސްކަމެއް ދެއްވާނެ ކަމެކެވެ. އެގޮތުން، ފުވައްމުލަކުގެ މަގުތައް ރަނގަޅު ފެންވަރަކަށް ހެދުމާއި ކުނީގެ މައްސަލަތައް ފަދަ ނާޒުކު އަދި ގޮންޖެހުންތައް ބޮޑު މައްސަލަތަކަށް ހައްލު ހޯއްދަވައި ދެއްވާނެ ކަމަށް ވިދާޅުވި އެވެ.\n"ނަމޫނާ ސިޓީއަކަށް ދެން އަންނަ ދައުރެއްގައި އަޅުގަނޑު ފުވައްމުލައް ހަދާނަން،" މި މަހުގެ 23 ގައި ބާއްވާ ރިޔާސީ އިންތިޚާބުގައި ޕީޕީއެމްގެ ޓިކެޓުގައި ވާދަކުރައްވާ ރައީސް ޔާމީން ވިދާޅުވި އެވެ.\n#Live | #AdduFuvammulahVisit #Fuvammulah #Maldives #PresYameen meets the people of Fuvammulah City pic.twitter.com/lY6i4aI8Ly\n— Presidency Maldives (@presidencymv) September 14, 2018\nފުވައްމުލަކު ޖަލްސާގެ ތެރެއިން.\nރައީސް ވިދާޅުވީ، ފުވައްމުލައް އިތުރަށް ތަރައްގީ ކުރުމުގެ ފުރުސަތު ލިބޭނީ މި ރިޔާސީ އިންތިޚާބުގައި އެ ސިޓީގެ ރައްޔިތުން އިހުލާސްތެރިކަމާ އެކު އެ މަނިކުފާނަށް ވޯޓު ދީގެން ކަމަށެވެ. ރައީސް ވިދާޅުވިގޮތުގައި، ތަރައްގީ ބޭނުންވާ ކަމަށްވާ ނަމަ އެއީ ރައްޔިތުން އަދާ ކުރަން ޖެހޭ ހައްގެކެވެ.\nރައީސް ފާހަގަ ކުރެއްވި ގޮތުގައި ފުވައްމުލަކަކީ ޕީޕީއެމާއި ސީދާ އެ މަނިކުފާނާ ވަރަށް ގާތް ސިޓީއެކެވެ. އެގޮތުން، އެ މަނިކުފާނުގެ ސަރުކާރުގެ ފުރަތަމަ ނައިބު ރައީސާއި މަޖިލީހުގެ ރައީސަކީ ވެސް ފުވައްމުލަކުގެ ބޭފުޅުން ކަމަށް ވިދާޅުވި އެވެ. އަދި ފުވައްމުލަކުން މަޖިލީހުގެ ތިން ގޮނޑި ވެސް ޕީޕީއެމަށް ދިން ކަމަށް ވިދާޅުވި އެވެ.\n"އެހެންވީމާ ފުވައްމުލަކުން އަޅުގަނޑަށް ލައްކަ ހަދިޔާ ކުރައްވައިފީމު ނޫންތޯ؟ އެ އިން މި ދައްކައި ދެނީ ރައީސާއި ފުވައްމުލަކާ އޮތް ގާތްކަން. އެ ގާތްކަން މިއަދު [މި ސިޓީ] އަށް އައިމަ ރައްޔިތުން ދައްކުވައި ދީފި،" ރައީސް ޔާމީން ފުވައްމުލަކަށް ވަޑައިގަތުމުން އެ ސިޓީން އެތައް ސަތޭކަ ބަޔަކު ނުކުމެ އެމަނިކުފާނަށް ދެންނެވި ހޫނު މަރުހަބާއާ ގުޅޭ ގޮތުން އެމަނިކުފާނު ވިދާޅުވި އެވެ.\n"...އެހެންވީމާ ކީއްވެގެންތޯ ފުވައްމުލަކުން އެއް ނަމްބަރު ކެންޑިޑޭޓަށް 23 ވަނަ ދުވަހު ވޯޓް ނުދޭންވީ؟ ދޭން ޖެހޭ ނޫންތޯ؟"\n#Live | #AdduFuvammulahVisit #Fuvammulah #Maldives #PresYameen meets the people of Fuvammulah City pic.twitter.com/kCY6tH3TLD\nރައީސް ޔާމީން ވިދާޅުވީ، އެ މަނިކުފާނަށް ތަރައްގީ އާއި ކުރިއެރުމުގެ ވާހަކަ ދެއްކެވެނީ ހަރުދަނާ ސިޔާސަތުކަކާއި ލިޔެފައިވާ މެނިފެސްޓޯއެއް އޮތުމުން ކަމަށެވެ. އަދި މެނިފެސްޓޯއަކީ އާދައިގެ ކުދިކުދި ކަންކަމަށް ވުރެ ބޮޑެތި ކަންކަން ހާސިލް ކުރަން އަމާޒު ހިފައިގެން އެކުލަވައިލާ އެއްޗެއް ކަމަށް ވިދާޅުވި އެވެ.\nއެހެންވެ، އަންނަ ހޯމަ ދުވަހު ޕީޕީއެމުން ބާއްވާ ބޮޑު ޖަލްސާގައި މެނިފެސްޓޯ ރަސްމީކޮށް އިއުލާން ކުރުމުން އެކަން ރައްޔިތުންނަށް އިތުރަށް ސާފުވާނެ ކަމަށް ވިދާޅުވި އެވެ.\nރައީސް ވިދާޅުވި ގޮތުގައި އެ މަނިކުފާނާ ވާދަކުރައްވާ، އިދިކޮޅު ޕާޓީތަކުގެ ކެންޑިޑޭޓް އިބްރާހިމް މުހައްމަދު ސޯލިހް (އިބޫ) ގެ މެނިފެސްޓޯއެއް ނެތެވެ.\n#Live | #AdduFuvammulahVisit #Fuvammulah #Maldives\nAlhuganduge manifesto akee rayyithunnah luifaseyhakan genuvaidheyne manifeso eh- #PresYameen pic.twitter.com/csFKEhDH0G\nފުވައްމުލަކު ޖަކްސާގެ ތެރެއިން.\nއެހެންވެ އެއީ އަމާޒެއް، މިސްރާބެއް ނެތް ބައެއް ކަމަށް ވިދާޅުވި އެވެ. އަދި ބަޔަކަށް ތަރައްގީ ގެނެވޭނީ ތަރައްގީ ކުރަން ބޭނުން ވެގެން ކަމަށް ވިދާޅުވެ، ރައީސް ވަނީ އިބޫ ވެވަޑައިގަންނަވަމުން ގެންދަވާ ވައުދުތަކަށް މިރޭ ވެސް ޖޯކު ޖައްސަވައިފަ އެވެ.\n"...އިބޫގެ މެނިފެސްޓޯއެއް ނެތް. އެހެންވީމާ ވެލް ރިސާޗްޑް ތަރޯ މެނިފެސްޓޯއެއް، މަންހަޖެއް ނެރުމަކީ ނެތް ގޮތެއް. ދެން ނެރެންޏާ ނެރެން ޖެހޭނީ ޑައުންލޯޑް ކޮށްގެން ފަރަންޖީން ގެންގުޅޭ ކަހަލަ އެއްޗެއް،" ރައީސް ވިދާޅުވި އެވެ.\nފުވައްމުލައް ޕީޕީއެމް ޕީޕީއެމް ކެމްޕޭން ރައީސް އަބްދުﷲ ޔާމީން\n57 ކޮމެންޓް, 241 ރިއެކްޝަންސް\nދާކޮންމެ ރަށެއްގެ ދޮންވެލިފަށަށް ވެލާ އަރާހެން އަރާފަ ކަލަގޮވުމަށްފަހު ފައިބައިގެން ދިއުމަކީ އިސްލާމީ ރިވެތި އުޞޫލުތަކާއި ޚިލާފުކަމެއް،\nމިފަހަރު ރައީސް ކަމަށް ހޮވާނީ ރައީސް ޔާމީނެވެ\nތިއީ ހަމަ ތެދެއް ރައީސް\nކަލަގޮވުން ރައްޔިތުން އެއްކޮއްފަ ބެވުން މިސަރުކާރު ކަަމަކީ\nތިޔަ ޚަރަދު ކުރެއްވީ މަނިކުފާނުގެ ޖީބުންތޯ؟ ނޫނީ ވޯޓް ހޯދަން ވިދާޅުވި އަދަދަކީތޯ؟ ކޮރަޕްޝަނެއްނެތި ތިޔަހާވަރަށް ފުވައްމުލަކަށް ޚަރަދު ކުރެވުނުނަމަ ރަށުން އެކަން ފެންނާނެ ނޫންތޯ؟ މިއަދުގެ ދިވެހިންނަކީ ތިޔަހެން އަދަދުތަކެއް ވިދާޅުވާއިރަށް ވޯޓު ދޭނެ ބައެއްނޫން. އެއަށްވުރެ މާ ތައުލީމީ އަދި ކަންތަކަށް ލޯހުޅުވިފައިވާ ބައެއް. ދެން ރައީސްގެ ރަސްމީ ޓްވިޓާރ presidencymv@ އިން މިލިޔަނީ fuvammulah# ފުވައްމުލައް ލިޔަނީ މިހެން fuvahmulah# . މީ ފެންވަރު.\nދެން ކިހިނެއްތޯ ވީ؟ އެ ޚަރަދު ކުރީ މަނިކުފާނުގެ ޖީބުންތޯ؟ ބަލަ އެއިރެއްގަ އޮންނަ ސަރުކާރަކުން ޤައުމަށް ފާގަތަިކަން ގެނެސްދޭންޖެހޭނެ އެވެ. ވަކިރަށެއް ނުބަލާ ކޮންމެ ރަށަކަށްވެސް ދަތި ކަންކަން ހައްލުކޮށްދެއްވަން ޖެހޭނެއެވެ. ނަމަވެސް ރައީސް ޔާމީން އިސްކޮށްހުންނަވާ މި ސަރުކާރުގަ، ކޮށްފައިވާ ރަނގަޅު ކަންތައްތަކަށްވުރެ އެތައްގުނައެއް ނުބައި ޖަރީމާ ވަނީ ހިންގާފަވެއެވެ. އެސަބަބުރަކަށްޓަކާ އަޅުގަނޑާ މުޅި ޢާއިލާގެ ވޯޓު މިފަހަރު ދޭނީ އިބޫއަށެވެ.\nއިދިކޯލު ފަރާއްތަކައް ބުނެލަން ބޭނުން ވަނީ ރައީސް އަބްދުﷲ ޔާމީން ވިދާލު ވެފައިވާ ބަސް ކޯލު އަޑު އަހާލައްވާށޭ. އެ މަނިކުފާނަށް ތަރައްގީ އާއި ކުރިއެރުމުގެ ވާހަކަ ދެއްކެވެނީ ހަރުދަނާ ސިޔާސަތުކަކާއި ލިޔެފައިވާ މެނިފެސްޓޯއެއް އޮތުމުން ކަމަށެވެ. އަދި މެނިފެސްޓޯއަކީ އާދައިގެ ކުދިކުދި ކަންކަމަށް ވުރެ ބޮޑެތި ކަންކަން ހާސިލް ކުރަން އަމާޒު ހިފައިގެން އެކުލަވައިލާ އެއްޗެއް ކަމަށް ވިދާޅުވި އެވެ.\nތިޔަ އަދަދުގެ ފައިސާއަށް ކުރި ކަމެއް ފެންނާކަށް ނެތް.\nމިއީ އަލުގަންޑު މެން މިކިޔާ ތަރައްގީ މިކަން ކުރެވޭނީ ހަމަ އެކަނި ޕީޕީއެމް އިން އެކަނި. ށުކުރިއްޔާ ރައީސް އަބްދުﷲ ޔާމީން\n1.1 ބިލިއަނަށް ކުރި އެވަރުގެ ޚަރަދުތަކެއް މިރަށުން ފެންނާކަށް ނެތް\nއިދިކޯލު ފައަރާއް ތަކަށް ނުފެއްނާނެ ދުވަހަކުވެސް ތަރައްގީއެއް.


އދ.ގެ އިންސާނީ ހައްޤުތަކާބެހޭ ކައުންސިލްގެ 36 ވަނަ ސެޝަން ފެށިއްޖެ. - MFA\nއދ.ގެ އިންސާނީ ހައްޤުތަކާބެހޭ ކައުންސިލްގެ 36 ވަނަ ސެޝަން ފެށިއްޖެ.\nލިޔުނީ: ނޮވެންބަރު 30 -0001\nއ.ދގެ އިންސާނީ ހައްޤުތަކާބެހޭ ކައުންސިލްގެ 36 ވަނަ ސެޝަން ސްވިޓްޒަރލޭންޑްގެ ޖެނީވާގައި ހުންނަ އދ. މަރުކަޒުގައި މިއަދު ފެށިއްޖެއެވެ.3ހަފްތާގެ މުއްދަތަށް ކުރިއަށްދާ މި ސެޝަން ނިމެނީ ސެޕްޓެމްބަރު މަހުގެ 29 ވަނަދުވަހުއެވެ. މިފަހަރުގެ ސެޝަން ފެށިގެން ދިޔައީ، އެލްސެލްވެޑޯގެ ސަފީރު އަދި އިންސާނީ ހައްޤުތަކާބެހޭ ކައުންސިލްގެ ރައީސް، ހިޒް އެކްސަލަންސީ ޖޮކުއިން އެލެކްސެންޑާރ މާޒާ މާރޓެލީ ކައުންސިލްގައި ކުރެއްވި ތަޤްރީރާއެކުއެވެ.\nމިސެޝަންގައި، ހިޒް އެކްސެލަންސީ ޒައިދް ރައާދް އަލް ހުސައިން، ހައިކޮމިޝަނަރ ފޮ ހިއުމަން ރައިޓްސް، ދުނިޔޭގައި އެކިކަންކޮޅުތަކުގައި ހިންގަމުން އަންނަ އިންސާނީ ހައްޤުތަކާގުޅުން ހުރި މައްސަލަތަކަށް އަލިއަޅުއްވާލައްވާ، ކައުންސިލްގައި ތަޤްރީރު ކުރެއްވިއެވެ. ކައުންސިލްގެ 36 ވަނަ ސެޝަންގައި، ދުނިޔޭގެ އެކިކަންކޮޅުތަކުން އިއްޒަތްތެރިން ބައިވެރިވެވަޑައިގެން ތަޤްރީރު ކުރެއްވުމަށްވަނީ ހަމަޖެހިފައެވެ. މިގޮތުން މިއަދުގެ ވަގުތެއްގައި، ޤަތަރު، ވެނެޒުއޭލާ އަދި ފިންލެންޑްގެ ޚާރިޖީ ވަޒީރުގެ އިތުރުން، އިނގިރޭސިވިލާތް އަދި ބޮލީވިއާގެ ސްޓޭޓް މިނިސްޓަރުން ކައުންސިލްއާ މުޚާޠަބް ކުރައްވާ ވާހަކަފުޅު ދައްކަވާނެއެވެ. އަދި، ކެމްބޯޑިއާގެ ހިއުމަން ރައިޓްސް ކޮމިޓީގެ ރައީސްވެސް ކައުންސިލްއާ މިއަދު މުޚާޠަބް ކުރެއްވުމަށް ވަނީ ހަމަޖެހިފައެވެ. މީގެ އިތުރުން، މި ހަފްތާގެ ތެރޭގައި އާސިއާން ގްރޫޕުގެ ސެކްރެޓެރީ ޖެނެރަލް ލެ ލުންގް ވިން ވެސް ކައުންސިލްގައި ތަޤްރީރު ކުރައްވާނެއެވެ.\nއެހެން ސެޝަންތަކޭކޭ އެއްފަދައިން، މި ސެޝަންގައިވެސް ދިވެހިރާއްޖެއިން ބައިވެރިވެވަޑައިގަންނަވާ ވަފުދުން ކައުންސިލްގެ ޕްރޮގްރާމް އޮފް ވާރކްގައި ހިމެނޭ އެކި ބައްދަލުވުންތަކުގައި ވަރަށް ފުރިހަމައަށް ބައިވެރިވާނެއެވެ. މިގޮތުން، ޕްރޮގްރާމް އޮފް ވާރކްގައި ހިމެނޭ އަންހެނުންގެ ހައްޤުތަކާބެހޭ ދެ ޕެނެލްއެއްގެ މަޝްވަރާތަކުގައި ބައިވެރިވެ، ދިވެހިރާއްޖޭގެ ފަރާތުން ސްޓޭޓްމަންޓް ދެއްވާނެއެވެ. މީގެ އިތުރުން، ސްޓޭޓްމަންޓް ދިނުމަށް ހަމަޖެހިފައިވާ ބައެއް އެޖެންޑާ އައިޓަމްތަކުގެ ތެރޭގައި ހިމެނެނީ، އިންޓެރެކްޓިވް ޑައިލޮގް އޮން ރައިޓް ޓު ވޯޓާރ އެންޑް ސެނިޓޭޝަން، ރައިޓްސް އޮފް އޯލްޑަރ ޕާރސަންސް ،ރައިޓް ޓު ޑިވެލޮޕްމަންޓްއެވެ. އަދި، ސްޓޭޓްސް ޔުނިވާރސަލް ޕީރިއޮޑިކް ރިވިއުއާ ގުޅޭ އެޖެންޑާ އައިޓަމްގައިވެސް ދިވެހިރާއްޖެއިން ސްޓޭޓްމަންޓް ދޭނެއެވެ.\nހަމައެއާއެކު، ދުނިޔޭގައި ހިނގަމުން އަންނަ ލާ އިންސާނީ އަމަލުތަކާބެހޭ ގޮތުން، ރާއްޖެއިން އެހެން ރީޖަނަލް ގްރޫޕްސް ތަކުގައި އަޑު އުފުލާފައިވާ ފަދައިން، މި ސެޝަންގައި ހިމެނޭ މިކަމާ ގުޅުންހުރި މައުޟޫޢުތަކުގައިވެސް ދިވެހި ރާއްޖޭގެ ފަރާތުން ސްޓޭޓްމަންޓް ދޭނެއެވެ. މީގެ ތެރޭގައި، މިޔަންމާގައި ރޮހިންގްޔާ ދަރިކޮޅުގެ މުސްލިމުންނާ ދޭތެރޭ ހިނގަމުން އަންނަ ލާއިންސާނީ އަމަލުތައް ހުއްޓުވުމަށް ގޮވާލާ ސްޓޭޓްމަންޓެއްގެ އިތުރުން، ސީރިއާ އާއި ފަލަސްތީންގައި ހިނގަމުން އަންން އިންސާނީ ހައްޤުތަކާ ޚިލާފް ޢަމަލުތައް ހުއްޓުވުމަށް ގޮވާލާ ސްޓޭޓްމަންޓެއް ދެވޭނެއެވެ.\nޔޫއެން. ހިއުމަން ރައިޓްސް ކައުންސިލްގައި ދިވެހިރާއްޖެއިން އިސްކަންދޭ ކަންތައްތަކުގެތެރޭގައި ހިމެނެނީ އަންހެނުންގެ ހައްޤުތައް، ކުޑަކުދިންގެ ހައްޤުތައް، މޫސުމަށް އަންނަ ބަދަލުތަކާއި ތިމާވެށި، އަދި ރޫލް އޮފް ލޯ އަދި ޑިމޮކްރަސީ އެވެ. މިގޮތުން، މި މަޢުލޫތުތަކާއި ގުޅުންހުރި ކައުންސިލްގައި މަޝްވަރާ ކުރެވިގެންދާނެ ޤަރާރުތައް ދިވެހިރާއްޖެއިން ކޯސްޕޮންސަރ ކުރުމުގެ އިތުރަށް މި ޤަރާރުތަކާބެހޭ މަޝްވަރާ ބައްދަލުވުންތަކުގައި ދިވެހިރާއްޖެއިން ބައިވެރިވާނެއެވެ.\n36 ވަނަ ހިއުމަން ރައިޓްސް ކައުންސިލް ސެޝަންގައި ދިވެހިރާއްޖޭގެ ފަރާތުން ބައިވެރިވާ ވަފުދުގެ އެންމެ އިސް ވެރިއަކަށް ހުންނަވާނީ، ދިވެހިރާއްޖެއިން ޖެނީވާގައި ހުންނަ އދ.ގެ އޮފީހަށް ކަނޑައަޅާފައި ހުންނަވާ ދާއިމީ މަންދޫބު، ޑރ. ޙާލާ ޙަމީދެވެ. އަދި އެ އެކަމަނާއެކު، އެ އޮފީހުގެ ޑެޕިއުޓީ ޕާރމަނަންޓް ރެޕްރެސެންޓޭޓިވް، ޖެފްރީ ސާލިމް ވަހީދު އަދި ފަސްޓް ސެކްރެޓަރީ، އާއިޝަތު ޝަހުލާ ބައިވެރިވާނެއެވެ.\nއ.ދގެ ހިއުމަން ރައިޓްސް ކައުންސިލްގެ ދެ ދައުރުގެ6އަހަރު މެމްބަރުކަން ކުރުމަށްފަހު، މިއަހަރު ދިވެހިރާއްޖެއިން ވަނީ މެންޑެޓަރީ ބްރޭކެއް ނަގާފައެވެ. ހިއުމަން ރައިޓްސް ކައުންސިލްއަކީ 47 މެންބަރުން ހިމެނޭ، ދުނިޔޭގެ އިންސާނީ ހައްޤުތައް ކުރިއެރުވުމަށް ބާރުއެޅުމަށް އަދި އެކަމާގުޅޭ އެންމެ އިސް މަޝްވަރާތަކާއި ނިންމުންތައް ނިންމޭ ކައުންސިލެވެ.


Arsenal aa evveruve City ge Amilla baaru gellijje\nއާސެނަލްއާ އެއްވަރުގެ ސިޓީގެ އަމިއްލަ ބާރު ގެއްލިއްޖެ\nއާސެނަލްއާ އެއްވަރުގެ އިނގިރޭސި ޕްރެމިއާ ލީގުގެ ގަދަ ހަތަރަކަށް އަރަން މެންޗެސްޓާ ސިޓީ އަށް އަމިއްލަ ބާރު ގެއްލިއްޖެ އެވެ.\nމި މެޗު 2-2އިން އެއްވަރުވުމުން ގަދަ ހަތަރަކަށް އަރަން މިހާރު އަމިއްލަ ބާރު ލިބިފައިވަނީ ސިޓީއާ އެންމެ ވާދަވެރި މެންެޗެސްޓާ ޔުނައިޓެޑަށެވެ.\nއިނގިރޭސި ލީގުގައި ސިޓީ އަށް ބާކީ އޮތީ އެންމެ މެޗެކެވެ. ޔުނައިޓެޑަށް ދެ މެޗެވެ. ޔުނައިޓެޑަށް މިހާރު ލިބިފައިވަނީ 63 ޕޮއިންޓެވެ. ސިޓީ އަށް 65 ޕޮއިންޓެވެ. މިހެންވެ ސިޓީ ދެން ކުޅެން ޖެހޭ މެޗުން މޮޅުވި ނަމަވެސް ބާކީ އޮތް ދެ މެޗުން މޮޅުވެގެން ޔުނައިޓެޑަށް ސިޓީ ވައްޓާލެވޭނެ އެވެ.\nމިރޭގެ މެޗުގައި ދެ ފަހަރަކު ސިޓީން ލީޑު ހޯދި އެވެ. ސާޖިއޯ އަގުއެރޯ އާއި ކެވިން ޑެބްރޫނޭ ޖެހި ގޯލުތައް ކެންސަލްވީ އޮލީވިއާ ޖީރޫޑާއި އެލެކްސިސް ސަންޗޭޒް ޖެހި ދެ ގޯލުންނެވެ.\nމި މޮޅާއެކު އާސެނަލް ވަނީ 68 ޕޮއިންޓާއެކު ތިން ވަނާގަ އެވެ. ދެ ވަނާގައިވަނީ 70 ޕޮއިންޓާއެކު ޓޮޓެންހަމް އެވެ. އެއްވަނާގައިވަނީ ބާކީ ދެ މެޗު އޮއްވައި ޗެމްޕިއަންކަން ކަށަވަރުކުރި ލެސްޓާ ސިޓީ އެވެ. އެ ޓީމަށް ލިބިފައިވަނީ 80 ޕޮއިންޓެވެ.\nމެޗަށް ފަހު ވާހަކަ ދައްކުން ސިޓީގެ ކޯޗު މެނުއަލް ޕެލެގްރީނީ ބުނީ އޭނާގެ ޓީމު މޮޅުވުން ހައްގު ކަމަށެވެ.\n"މެޗުގެ ފުރަތަމަ 25 މިނިޓަކީ މިސީޒަނުގައި އެންމެ ރަނގަޅަށް ކުޅުނު ވަގުތުތައް. އެކަމަކު އަހަރުމެން ކުޅުނީ ވެސް ވަރުގަދަ ޓީމަކާ. އަހަރުމެން މޮޅުވުން ހައްގު. މެޗުގެ އިންޓެންސިޓީ އާއި ސްޕީޑް އަހަރެންގެ ޓީމުން ފެނުނީ ރަނގަޅަށް،" މި ސީޒަނަށް ފަހު ސިޓީއާ ވަކިވާ ކޯޗު ބުންޏެވެ.\nރޭގެ މެޗަކީ ސިޓިގެ ދަނޑުގައި އެ ޓީމަށް އޭނާ ކޯޗުކޮށްދޭ ފަހު މެޗެވެ. ނަމަވެސް ސަޕޯޓަރުންގެ ފަރާތުން މާބޮޑު ތަރުހީބެއް ފެނިގެންގޮސްފައިނުވެ އެވެ.\nކާމިޔާބު ނުލިބި ދިގުލައިދާތީވެ މި ސީޒަނުގައި އެންމެ ޕްރެޝަރު ބޮޑުވެފައިވާ ކޯޗަކީ އާސެނަލްގެ ކޯޗު އާސެން ވެންގާ އެވެ. ފާއިތުވެދިޔަ 20 އަހަރު އެ ޓީމުގެ ކޯޗުކަމުގައި ހުރި ވެންގާ މަގާމުން ވަކިކުރަން ސަޕޯޓަރުން ދަނީ ގޮވާލަމުންނެވެ. ނަމަވެސް އަންނަ ސީޒަނުގައި ކޯޗަކަށް ހުންނާނެކަން ކަށަވަރުވެފައިވާ ވެންގާ ރޭގެ މެޗަށް ފަހު ބުނީ ސިޓީ މެޗު ފެށިލެއް ރަނގަޅު ކަމުން ހައިރާންވި ކަމަށެވެ.\n"އެކަމަކު ދެ ފަހަރު ފަހަރުގައި އޮވެފައި އަހަރުމެން ހަމަހަމަކުރިން. ޖުމުލަކޮށް މެޗާމެދު ހިތްހަމަޖެހޭ،" ވެންގާ ބުންޏެވެ.\nމެންޗެސްޓާ ޔުނައިޓެޑް މެންޗެސްޓާ ސިޓީ އާސެނަލް\nއާސެނަލް ޔުނައިޓެޑް އެއްވަރު\nސެމީގައި ޔުނައިޓެޑާއި ޗެލްސީ ކުރިމަތިލުމަކަށް\nއެންމެ އަވަސް ގޯލާއެކުވެސް ސިޓީވީ ބަލި


Dho?! Roadha mahaai kasrathu kuraa iru visnaalan!\nރޯދަމަހު ކަސްރަތުކުރާއިރު ވިސްނާލަން!\nރޯދައަށް ހުރެ ކަސްރަތުކުރުމައި ދުވުން، އާދައިގެ ދުވަހެއްގައި މިކަން ކުރުމާ ވަރަށް ބޮޑަށް ތަފާތުވެ އެވެ. މިއީ ކެއިންބުއިމުގައި ވެސް ވަރަށް ބޮޑަށް ސަމާލުވާންޖެހޭ މަހެކެވެ. ރޯދަ މަހު ދުވެ، ކަސްރަތުކުރާ ނަމަ، ވިސްނާލަންޖެހޭ ވަރަށް މުހިންމު ކަންތައްތަކެއްވެ އެވެ. -- ފިންޓްނެސް ޓްރެއިނާ ހުސެއިން ޒިނާން މި ކިޔައިދެނީ ރޯދައަށް ހުރެ އަދި ރޯދަ ވިއްލައިގެން ކަސްރަތުކުރުމާއި ދުވުމުގައި ސަމާލުވާންޖެހޭ މުހިންމު ކަންކަމެވެ.\nރޯދައަށް ހުރެ ކަސްރަތުކުރަން ވާނީ ގަޑިއިރަކަށް ވުރެ ދިގު ނުވާނެ ވަރަށެވެ. އަދި ރޯދައަށް ހުރެ ޖިމް ކަސްރަތު ކުރާ ނަމަ، ޒިނާން އިރުޝާދު ދެނީ މެންދުރު ނަމާދަށް ފަހު، އިރުއޮއްސުމާ ދެމެދު ކަސްރަތުކުރުމަށެވެ. އަދި ކަސްރަތުކުރަން ވާނީ ރޯދައަށް ހުރެ ކުރާ ވަރަށް ވުރެ 20 ޕަސެންޓް އިންޓެންސިޓީ ދަށްކޮށެވެ. ނުވަތަ ކުރިއަށް ވުރެ ލުއިކޮށެވެ.\n"ރޯދަ ވީއްލުމާއި ކައިރިކޮށްފައި، ހަވީރު ވަގުތު ދުވުން ކަހަލަ ކާޑިއޯ ކަސްރަތު ކުރުން ރަނގަޅު ވާނެ،" އަދި ރޯދަ ވިއްލައިގެން ކާޑިއޯ ކަސްރަތު ކުރާ ނަމަ، ކެއުމައި ކަސްރަތު ކުރުމާ ދެމެދު ވަގުތުކޮޅެއް ދޭންޖެހޭނެ ކަމަށް ޒިނާން ބުންޏެވެ.\nކަސްރަތުކުރުމުގެ ކުރިން ރޯދަ މަހު ވިސްނަންޖެހޭ އެންމެ މުހިންމު އެއް ކަމަކީ ގިނައިން ފެން ބުއިމެވެ. ކައިބޮއެ ހަދާ ވަގުތު މަދު މަހަކަށް ވުމުން، މިއީ ހާއްސަ ސަމާލުކަމެއް ދޭންޖެހޭ ކަމެކެވެ. ރޯދަ ވިއްލައިގެން، ހާރުކެއުމާ ދެމެދު ދުވާލެއްގެ މައްޗަށް މީހާއަށް މަދުވެގެން ބޭނުންވާ ވަރަށް ފެން ބޯން އާދަކުރާށެވެ.\n"މީގައި ބަލާލަންޖެހޭ ކަންތައްތަކަށް މި އޮންނަނީ ހާރު ކަނީ ކޮން ގަޑިއެއްގައިތޯ އަދި ނިދަނީ ކޮން ގަޑިއެއްގައިތޯ. މިސާލަކަށް ހާރު ކެއުމުގެ ގަޑިއެއްހާއިރު ކުރިން ކަސްރަތުކޮށް ނިންމަން ވާނެ. އަދި ހާރު ކެއުން ވެސް މި އޮންނަނީ، ކަސްރަތުގެ ޕޮއިންޓް އޮފް ވިއުއަކުން ބަލާ ނަމަ، ވީހާ ވެސް ލަސްކޮށްފައި ހާރުކެއުން،" ޒިނާން ބުންޏެވެ.\nރޯދަ ވީއްލާ ވަގުތުން ފެށިގެން ހާރުކެއުމައި ދެމެދު ފޮނި އެއްޗެހި ނުވަތަ ހަކުރު ބޭނުންކުރާ މިންވަރު ވެސް ދަށްކުރަންޖެހެ އެވެ. އަދި ރޯދަ ވިއްލާ ވަގުތު މާ ބޮޑަށް ބަނޑުފުރާ ކައިފި ނަމަ ކަސްރަތުކޮށް ހަދަން އުނދަގޫވާނެ އެވެ. ރޯދަ ވިއްލާ ގަޑީގައި ކުޑަކޮށް ކައިގެން، ދޮޅު ގަޑިއިރެއްހާއިރު ފަހުން ކަސްރަތުކޮށްލުން ރަނގަޅެވެ.\n"އެ ދެކަންތައް ފުރިހަމަކޮށްފައި އިރުއިރުކޮޅާ ފެން ނުވަތަ ހަކުރު ނާޅަ ތައްޔާރުކޮށްފައި ހުންނަ ޖޫސް ބުއިން ރަނގަޅު. މިހާރު ހައިޑްރޭޓްކޮށް ހުރުން ވަރަށް މުހިންމު،" އޭނާ ބުންޏެވެ.\nޒިނާން ބޮޑަށް އިރުޝާދު ދެނީ، މާ ބޮޑުވަރު ކޮށްނުލައި، ރޯދަ މަހު މީހާގެ ހަށިގަނޑު ރަނގަޅު ސިއްހަތެއްގައި އެއް ވަރެއްގައި ހިފަހައްޓާލުމަށްޓަކަ ކަސްރަތުކުރުމެވެ. މާ ބޮޑު ބަދަލެއް މީހާގެ ހަށިގަނޑަށް ގެނައުމަށް ކަސްރަތުކުރުމަށް ވުރެ ރަނގަޅީ އެ ގޮތް ކަމަށް ބުންޏެވެ. އެއީ ރޯދަ މަހު ކައިބޮއެ ހަދަން ލިބޭ ވަގުތުކޮޅު ކުޑަވުމައި ނިދުމާ އަދި މަސައްކަތްކުރުމުގައި ވެސް ތަފާތުތަކެއް އަންނަ މަހަކަށް ވާތީ އެވެ.\nދުޅަހެޔޮ ދިރިއުޅުން ކަސްރަތު ފިޓްނެސް


Kaalevey holhi Valassaru Resort in tha'aaraf kohfi\nވެލައްސަރު ރިޒޯޓުން ވަނީ ތިމާވެއްޓާއި ރައްޓެހި އެޑިބް ހޮޅި ހޮޅި ބުއިންތަކާއެކު ފޯރުކޮށްދޭން ފަށާފައި.\nކާލެވޭ ހޮޅި ވެލައްސަރު ރިސޯޓުގައި ތައާރަފުކޮށްފި\n24 ޑިސެމްބަރ 2018, 19:54 |\nޖޫސް ފަދަ ދިޔާ އެއްޗެހި ބުއިމަށް ބޭނުންކުރާ ކާލެވޭ (އެޑިބްލް) ހޮޅި ރާއްޖޭގެ ރިސޯޓެއް ކަމަށްވާ ވެލައްސަރު ރިޒޯޓު އިން ތައާރަފުކޮށްފިއެވެ. މިއީ ރާއްޖޭގައި އެއްފަހަރާ ބޭނުންކުރެވޭ ޕްލާސްޓިކު މަދުކުރުމުގެ ގައުމީ ކެމްޕޭންގައި އެރިޒޯޓުން ބައިވެރިވުމުގެ ގޮތުން ތައާރަފުކުރި ކާލެވޭ ހޮޅިތަކެއް ކަމަށް މައުލޫމާތު ލިބެއެވެ. އޭރުން ޖޫސްފަދަ ބުއިންތަކަށްފަހު ހޮޅި އެއްލާލާކަށެއް ނުޖެހޭނެއެވެ. ހޮޅި ކާލެވޭނެއެވެ.\nވެލައްސަރުގައި ތައާރަފުކުރި ހޮޅިތަކުގެ ތެރޭގައި “ޗޮކްލެޓާއި ސްޓްރޯޯބެރީގެ ރަހަ ހިމަނައިގެން ކެއުމަށް އެކަށީގެންވާ މައްދާތަކުން އުފައްދާފައިވާ ހޮޅިތައް ހިމެނެއެވެ. މީގެ އިތުރުން ބައެއް ހޮޅިތަކަކީ އެއްވެސް ރަހައެއް ނުލގޮތަސް ތައްޔާރުކުރެވިފައިވާ ކާލެވޭ ހޮޅިތަކެކެވެ.\nމާލެއާއި 25 މިނިޓް ދުރުގައި އޮންނަ ވެލައްސަރު ރިޒޯޓުގައި5ރެސްޓޯރެންޓެއް ހުރެއެވެ. އެހުރިހާ ރެސްޓޯރެންޓަކުން މެހުމާނުންނަށް އެޑިބްލް ހޮޅި ފޯރުކޮށް ދެވޭނެކަމަށް ވެއެވެ.\nއެއްފަހަރާ ބޭނުންކުރުމަށް ތައްޔާރުކުރެވިފައި ހުންނަ ޕްލާސްޓިކުގެ ބާވަތްތައް މަދުކުރުމަސް ސްކޫލްތަކުން ވެސް އަންނަނީ މަސައްކަތް ކުރަމުންނެވެ. ފުވައްމުލަކު ސިޓީ ކައުންސިލުން މި ހަރަކާތުގައި ބައިވެރިވުމުގެ ގޮތުން އެ ކައުންސިލުން ބޭނުންކުރާ ފެންފުޅިތަކަކީ ރިޔޫޒަބްލް، ބީޕީއޭ ނުހިމެނޭ ފުޅިތަކަކަށް ވަނީ ބަދަލުކޮށްފައެވެ.\nފުވައްމުލައް ސިޓީ ކައުންސިލުގައި އެއްފަހަރާ ބޭނުންކުރާ ޕްލާސްޓިކު ފުޅި ބޭނުން ކުރުން ވަނީ ހުއްޓާލާފައި\nމިފަދަ ފުޅިތަކުން ގެއްލުންވަނީ ހަމައެކަނި ތިމާވެއްޓަށް އެކަންޏެއް ނޫނެވެ.\nއެއްފަހަރާ ބޭނުންކުރަން ހަދާފައި ހުންނަ ޕްލާސްޓިކުން ސިއްހަތަށް ލިބޭ ގެއްލުން\nޒެނޯ އެސްޓްރޯޖެންގެ ސަބަބުން ހަށިގަނޑުގެ އެތެރޭގެ ހޯމޯނަލް ސިސްޓަމަށް (އެންޑޯކްރައިން ސިސްޓަމްތަކަށް) ބަދަލުތަކެއް ގެނުވައެވެ. އެގޮތުން މީހާގެ މޫޑު ބަދަލުވުމާއި، ހަށިގަނޑުގެ ޓީޝޫ ތައް މަސައްކަތް ކުރާ ގޮތަށް ބަދަލުއައުމާއި، ހަށިގަނޑުގައި އެކުލެވޭ ކެމިކަލް ރިއެކްޝަންތަކަށް ބަދަލުއައުން ހިމެނެއެވެ. ކަންކަމާއި ގުޅިގެން މީހާގެ ހެދިބޮޑުވުމަށް ނޭދެވޭ އަސަރުތަކެއް ކުރާ ކަމަށް އިލްމީ ހޯދުންތަކުން ވަނީ ސާބިތުވެފައެވެ.\nއިތުރު ލިޔުންއެއްފަހަރާ ބޭނުންކުރާ ޕްލާސްޓިކް ފުޅިތިމާވެށިސިޓީ ކައުންސިލް\nTags: އެއްފަހަރާ ބޭނުންކުރާ ޕްލާސްޓިކް ފުޅި, ތިމާވެށި, ސިޓީ ކައުންސިލް


Male Ge Inthihaabee Councilorun Huvaa Kuraanee Sultan Park Gai - Vaguthu\nމާލޭގެ އިންތިޚާބީ ކައުންސިލަރުން ހުވާކުރަނީ ސަލްޓަން ޕާކްގައި\nމާލެ ސިޓީގެ އިންތިޚާބީ ކައުންސިލަރުން މަގާމުގެ ހުވާ ކުރުމުގެ ރަސްމިއްޔާތު ސަލްޓަން ޕާކްގައި ބާއްވަން ނިންމައިފިއެވެ.\nމާލެ ސިޓީ ކައުންސިލުން ރޭ ނެރުނު އިއުލާނެއްގައިވާ ގޮތުން، އެ ރަސްމިއްޔާތު ސަލްޓަން ޕާކްގައި އޮންނާނީ މާދަމާ ހެނދުނު 9:00 ޖަހާއިރުއެވެ.\nމި ރަސްމިއްޔާތަށް އާންމުންނަށް ވަދެވޭ ގޮތަށް ހުޅުވާލާފައި ނުވާ ކަމަށް އެ އިއުލާނުގައި ބުނެއެވެ. ސަބަބަކީ މާލެ ސަރަހައްދުގައި ވެސް ހަލުވި ކަމާއެކު ކޮވިޑްގެ ބަލިމަޑުކަން ފެތުރެމުން ދިއުމެވެ.\nދައުލަތުގެ މީޑިއާ، ޕީއެސްއެމް މެދުވެރިކޮށް އަދި މާލެ ސިޓީ ކައުންސިލްގެ ފޭސްބުކް ޕޭޖްގައި އެ ރަސްމިއްޔާތު ލައިވް ކުރާނެ ކަމަށް އެ އިއުލާނުގައިވެއެވެ.\nމިދިޔަ އޭޕްރީލް މަހުގެ 10 ވަނަ ދުވަހު ބޭއްވި ލޯކަލް ކައުންސިލްތަކުގެ އިންތިޚާބުގައި މާލެ ސިޓީގެ ސާފު އަޣުލަބިއްޔަތު ފުރަތަމަ ފަހަރަށް ޕީޕީއެމުން ވަނީ ހޯދައިފައެވެ. މާލެ ސިޓީގެ މޭޔަރުގެ ގޮނޑި ހިމެނޭހެން ޕީޕީއެމުން 13 ގޮނޑިއެއް ކާމިޔާބު ކުރިއެވެ. އެމްޑީޕީން ކާމިޔާބު ކުރީ ހަ ގޮނޑިއެކެވެ. ޖުމްހޫރީ ޕާޓީއަށް ވެސް ގޮނޑިއެއް ލިބިފައިވެއެވެ.\nމި އިންތިޚާބުގައި އެމްޑީޕީން ވަނީ 400 އެއްހާ ގޮނޑި ކާމިޔާބުކޮށްފައެވެ. އިދިކޮޅު ޕީޕީއެމްއިން ވަނީ 330 އެއްހާ ގޮނޑި ކާމިޔާބުކޮށްފައެވެ. ވެރިރަށް މާލެ ސިޓީ ކައުންސިލްގެ ފުރިހަމަ މެޖޯރިޓީ ފުރަތަމަ ފަހަރަށް ޕީޕީއެމުން ހޯދިއިރު، އައްޑޫ ސިޓީ ކައުންސިލްގައި އެންމެ ގޮނޑިއެއް އިތުރަށް އެމްޑީޕީއަށް ލިބިގެން އެ ޕާޓީއަށް އޮތީ ހަނި މެޖޯރިޓީއެކެވެ. ކުޅުދުއްފުށި ސިޓީއާއި ފުވައްމުލައް ސިޓީގައި އޮންނާނީ އެމްޑީޕީގެ މެޖޯރިޓީއެވެ.\nލޯކަލް ގަވަރުމަންޓް އޮތޯރިޓީ (އެލްޖީއޭ) އިން ނިންމާފައިވަނީ އިންތިޚާބީ ކައުންސިލަރުން މަގާމުގެ ހުވާ ކުރުން މާދަމާ ކުރިއަށް ގެންދިއުމަށެވެ.\nމެއި 16, 2021 10:34\nޝިފާ ހީކުރީ ހޮވިފަ އެތިބަ ކައުންސިލަރުންނަކީ އިއްޒަތް ހޯދަން އުޅޭބަޔެކޭތަ؟ ނޫން ނޫން ޝިފާ، މާލެ ރައްޔަތުން ނަށް ނުލިބުން ޝީފާ ހޯދަދޭން އައިސް އެތިބީ. އޮންލައިން ކޮށް ހުވާކުރުވާބަލަ އެ ބޭފުޅުން އެތިބީ ހިދުމަތަށް ނުކުން ނަން ފެނަބޮވާފަ، އިންޝާ ﷲ މީ ކަން ކުރާނެ އަދި ކުރެވޭނެ ބޭފުޅުންކަން ސާބިތުވާނެ .\nމެއި 16, 2021 13:26\nސަޅި. ރައީސް ޔާމީންގެ ބުރަ މަސައްކަތުގެ ފައިދާ ފެނިގެން މިދަނީ. މިޔަދު އެ ޕާކަކީ ވަރަށްވެސް މުހިންމު ތަނަކަށްވެއްޖެ.


"Vaguthu" In Raajjey Gai Internet Beynun Kurumah Rahkaatheri Dhoreh! - Vaguthu\nކޮވިޑް-19: މާލޭ އިން ފައްސިވާ މީހުންގެ އަދަދު ދަށަށް! - 21 ގަޑިއިރު ކުރިން\n"ވަގުތު" އިން ރާއްޖޭގައި އިންޓަނެޓް ބޭނުންކުރުމަށް ރައްކާތެރި ދޮރެއް!\n1 މަސް ކުރިން ( ސެޕްޓެމްބަރު 29, 2020 )\n"ވަގުތު" އިން ދިވެހިންނަށް ޚާއްސަ، ރައްކާތެރި "ޑީއެންއެސް ރިޒޯލްވާ" އެއް ތަޢާރަފް ކޮށްފިއެވެ.\nޑީއެންއެސް ރިޒޯލްވާއަކީ އިންޓަނެޓުގައި ހިމެނޭ ހުރިހާ ވެބްސައިޓެއްގެ ޑިރެކްޓްރީތަކަށް އެކްސެސްވުމަށް ނުވަތަ އިންޓަނެޓް އިން ހޯދާ ޚިދުމަތްތަކުގެ މެދުވެރިޔަކަށް ވާ ސިސްޓަމެކެވެ. "ވަގުތު" ގެ ޑީއެންއެސް ރިޒޯލްވާއަކީ ގިނަ ބަރަހަނާ ސައިޓުތައް އަމިއްލައަށް "ބްލޮކް" ވާގޮތަށް ފަރުމާކޮށްފައިވާ ސިސްޓަމެކެވެ. އެހެންކަމުން އިންޓަނެޓް ބޭނުންކުރާ އާލާތެއް މި ޑީއެންއެސް އަށް ސެޓުކުރުމުން ބަރަހަނާއި ސައިޓުތަކަށް އެކްސެސް ނުވެވޭނެއެވެ.\nއެންޑްރޮއިޑް އަދި އައިއޯއެސް ޑިވައިސްތައް ހިމެނޭހެން އިންޓަނެޓުގެ ވަސީލަތް ހޯދާ ކޮންމެ އާލާތެއްގައި ވެސް ބޭނުންކުރެވޭ މި ޑީއެންއެސް ރިޒޯލްވާ އަކީ، ބަރަހަނާ ސައިޓްތައް "ބްލޮކް" ކުރުމުގެ އިތުރުން ދިވެހިންގެ މެދުގައި މަޤުބޫލު "ޕަބްޖީ" ފަދަ އޮންލައިން ގޭމްތައް ކުޅުމުގައި ވެސް ދިމާވާ ބައެއް ކަހަލަ ޓެކްނިކަލް މައްސަލަތަކަށް ހައްލުގެނެސްދީ ޕިންގް ދަށްކޮށްދޭނެހެން ފަރުމާކޮށްފައިވާ ސިސްޓަމެކެވެ.\nމީގެ އިތުރުން ސައިޓުތައް އަވަހަށް ލޯޑުކޮށްދީ އިންޓަނެޓުގެ ޚިދުމަތަށް އިތުރު ލުއިފަސޭހަކަމެއް ގެނެސް ދިނުމުގައި ވެސް މި ރިޒޯލްވާއިން މުޙިންމު ދައުރެއް އަދާކުރެއެވެ.\n"ވަގުތު" އިން ރާއްޖެއަށް ތަޢާރަފްކުރި މި ޑީއެންއެސް ރިޒޯލްވާގެ އެންމެ ބޮޑު އެއް އަމާޒަކީ ރައްކާތެރިކަމާއި އެކު އިންޓަނެޓުގެ ޚިދުމަތަށް އިތުރު ހަލުވިކަމަކާއި ލުއިފަސޭހަކަމެއް ހޯދައިދިނުމެވެ. ހަމައެކަނި ރާއްޖެއިން އިންޓަނެޓްގެ ވަސީލަތް ހޯދާ މީހުންނަށް ޚާއްސަކޮށްގެން އުފައްދާފައިވާ މި ރިޒޯލްވާ އިން "ބްލޮކް" ކުރާ ސައިޓްތައް ހިމެނޭ "ބްލެކްލިސްޓަކީ" ޤަވާއިދުން އަދާހަމަ (އަޕްޑޭޓް) ވަމުންދާ ލިސްޓެކެވެ.\nމި ޑީއެންއެސްގެ އިތުރު ފާހަގަކޮށްލެވޭ ކަންކަމުގެ ތެރޭގައި، ޑީއެންއެސް ބޭނުންކުރާ ފަރާތްތަކުން އިންޓަނެޓް ބޭނުންކުރާ އާލާތްތައް ވައިރަސްތަކުން ރައްކާތެރިކޮށްދީ "ޓްރެކް" ކުރުމަށް ހުރަސް އަޅައި ސްޕޭމް އަދި ސްކޭމް އިޝްތިހާރުތައް ބްލޮކް ކުރެއެވެ. އަދި މާކެޓިންގެ ބޭނުމުގައި ދައުރުކުރާ "ފޭކް" ޕްރޮމޯޝަންތައްވެސް މި ޑީއެންއެސް މެދުވެރިކޮށް ބްލޮކް ކުރާނެއެވެ. އެހެންކަމުން އޮޅުވާލައިގެން ހެކަރުންނާއި އެނޫންވެސް ފަރާތްތަކުން އިންޓަނެޓްގެ ނާޖާއިޒު ފައިދާ ނެގުމަށް މި ޑީއެންއެސް ހުރަހަކަށް ވާނެއެވެ.\nރާއްޖޭގައި ބޭނުންކުރާ އެހެން ހުރިހާ އާންމު ޑީއެންއެސްތަކުން، ޚިދުމަތް ބޭނުންކުރާ މީހުންގެ މަޢުލޫމާތު "ލޮގް" ކުރެއެވެ. ނަމަވެސް ވަގުތު ރިޒޯލްވާ ބޭނުންކުރާ ފަރާތްތަކުގެ އައިޕީ އެޑްރެސް އާއި ޑީއެންއެސް ކްއެރީ އަދި އެނޫންވެސް އެއްވެސް މަޢުލޫމާތެއް ރެކޯޑް ނުކުރެވޭނެއެވެ. އެހެންކަމުން މިއީ އިންޓަނެޓުގެ ޚިދުމަތް ބޭނުންކުރުމުގައި މިވަގުތު ރާއްޖޭގައި ބޭނުންކުރެވޭނެ އެންމެ ރައްކާތެރި އެއް ސިސްޓަމަށް ވެގެންދާނެއެވެ. އަދި މިއީ ދިވެހިން އިންޓަނެޓްގެ ޚިދުމަތް ބޭނުންކުރާއިރު، ބޭނުންވާ މިންގަނޑުތަކަށް ފެތޭހެން އެންމެ އެކަށީގެންވާ ގޮތެއްގައި ފުޅާދާއިރާއެއްގައި ބޭނުންކުރެވޭނެހެން ތައްޔާރުކުރި ފުރަތަމަ ޑީއެންއެސް ރިޒޯލްވާވެސް މެއެވެ.\nޓެކްނިކަލް މަޢުލޫމާތު: މި ރިޒޯލްވާއަށް ބޭނުންކުރެވެނީ "ނޮޓް ރިޒޯލްވާ" އަދި "އުބުންޓޫ 20.04" އެވެ. އައި މި ސިސްޓަމްގެ ސާވާ ހުންނަނީ ސިންގަޕޫރުގައެވެ. އެހެންކަމުން ރާއްޖެއަށް މި ރިޒޯލްވާގެ ޚިދުމަތުގެ ފެންވަރު ރަނގަޅުވެފައި، އެހެން ސިސްޓަމްތަކާއި ޚިލާފަށް ބޭނުންކުރަން ފަސޭހަވެ ސްޕީޑް ރަނގަޅުވާނެއެވެ.\nނޯޓް: "ވަގުތު"ގެ މި ޑީއެންއެސް ބޭނުންކުރާ ފަރާތްތަކުން ބްލެކްލިސްޓަށް އިތުރުކުރަން ޖެހޭ ލިންކްތައް [email protected] އަށް ފޮނުވުމުން ލިސްޓް އަދާހަމަ ކުރެވޭނެއެވެ.\n"ވަގުތު" ޑީއެންއެސް ރިޒޯލްވާގެ މަޢުލޫމާތު:\nއިންޓަނެޓް ބޭނުންކުރާ އާލާތްތަކުގައި މި ޑީއެންއެސް ސެޓްކުރާނެ ގޮތް:\nކޮވިޑް-19: މާލޭ އިން ފައްސިވާ މީހުންގެ އަދަދު ދަށަށް!\nތުރުކީ އާއި ގްރީސް އަށް އައި ބިންހެލުމުގައި މަރުވި މީހުންގެ އަދަދު މައްޗަށް\nކޮވިޑް-19: ދުނިޔޭގެ ހާލަތު ގޯހުން ގޯހަށް!\nސެޕްޓެމްބަރު 29, 2020 00:54\nތި ރިޒޯލްވާއިން ރާއްޖޭގަ އުޅޭ ބަރަހަނާ ކުދިންވެސް ރިޒޯލްވް ކުރާނެތަ؟\nސެޕްޓެމްބަރު 29, 2020 01:33\nކޮބާ އަނެއް އައިޕީ؟ ކީއް ވެ ރާއްޖޭގައި ސާ ވާރ ނުބެެހެއްޓީ؟8.8.8.8 އާއި އެއް ވަރެއްގައި ތީގެ ލޭޓެންސީ އުޅެނީ.\nކީއް ވެ ދީރާގުންނާއި އިންޓަނެޓް ދޭ ފަރާތްތަކުން ބަރަހަނާ ސައިޓުތައް ބްލޮކު ކުރުމުގެ ބަދަލުގައި ކޭޝް ކުރަނީ!!!!\nސެޕްޓެމްބަރު 29, 2020 09:18\nތިޔަށް ރީޗްވާން އެބަޖެހޭ 18 ހޮޕް. ދެން ތީގައިން ސައިޓެއް ލޯޑުވާނެ ގޮތެއް ބުނެދީބަލަ. ލޭޓެންސީ އުޅެނީ 1800 އިން މަތީގައި. އޮޅުވާލިޔަސް ބޮޑުވަރު\nސެޕްޓެމްބަރު 29, 2020 09:29\nއަހަރެން ބޭނުމީ މަގޭ ޢޭޑީއެސްއެލް ރައުޓަރގެ ޑީއެންއެސް ތިޔަށް ސެޓްކުރަން. އެއިރުން ރައުޓަރ މެދުވެރިކޮށް ވަންނަ ހުރިހާ ޑިވައިސްތަކެއް ޕޯންސައިޓްތައް ބްލޮކް ވާނެއެއްނުން. ތިޔަ ޑީއެސްއެން ރިޒޯލްވާގެ ޓެކްނިކަލް މައުލޫމާތު ފޯރުކޮށްދޭނެ ފޯނުނަންބަރެއް "ވަގުތުން" ޖަހާލަދިންނަމަ ހާދަހާ ރަގަޅު.\nސެޕްޓެމްބަރު 29, 2020 10:25\nވ ރަނގަޅު ކަމެކެވެ.


8 މަސް ކުރިން ( ޖޫން 1, 2019 )\nމިއަދަކީ ރަމަޟާން މަހުގެ 27 ވަނަ ދުވަހެވެ. މިއަދުވެސް، އާއްމުކޮށް މީހުން ގަންނަ ބާވާތްތަކުގެ އަގުތައް ބާޒާރުގައި އުޅޭ ގޮތެއް ބަލާލީމެވެ.\nބާޒާރުގައި ތަކެތީގެ އަގުތައް އުޅޭގޮތަށް ބަލާއިރު ލެޓިއުސްގެ އަގަށްވަނީ ކުރިން ހުރި އަގާ އަޅާބަލާއިރު ހެޔޮ ބަދަލެއް އައިސްފައެވެ. ރޯމަ މަހުގެ ފުރަތަމަ ދުވަހު ލެޓިއުސް ކިލޯއެއް ލިބެން ހުރީ 250 ރުފިޔާ އަށެވެ. ނަމަވެސް މިހާރު ލެޓިއުސް ކިލޯއެއް 150 ރުފިޔާ އަށް ލިބެން އެބަ ހުއްޓެވެ.


Rahvehikamaa dheytherey suvaalu uffadhaathee Akshay Kumar shakuvaa koffi | Mihaaru\nރަށްވެހިކަމާ ދޭތެރޭ ސުވާލު އުފައްދާތީ އަކްޝޭ ހިތްހަމަނުޖެހިފައި\n04 މެއި 2019 - 08:14\nމިހާރު އިންޑިއާގައި ކުރިއަށްދާ އާންމު އިންތިހާބުގައި އަކްޝޭ އަށް ވޯޓެއް ވެސް ނުލެވެ އެވެ. އަދި އޭނާގެ އަންހެނުން ޓްވިންކަލް ކަންނާ މިދިޔަ ހަފުތާގައި ވޯޓްލާން ނުކުމެ އުޅެނިކޮށް ނަގާފައިވާ ފޮޓޯތަކެއް ސޯޝަލް މީޑިއާގައި ދައުރުވެ، އަކްޝޭ ކޮބައިތޯ އަހައި ދިމާކޮށްފައިވެ އެވެ.\nމިކަންކަމަށް ރައްދު ދެމުން އަކްޝޭ ކުރި ޓްވީޓެއްގައި ބުނީ އޭނާގެ ރަށްވެހިކަމާ ދޭތެރޭ ސުވާލު އުފައްދަން ޖެހޭ ސަބަބެއް ނޭނގޭ ކަމަށާއި ބައެއް މީހުންގެ ބޭނުމަކީ ބޭކާރު ކަންކަމުން ނެގަޓިވިޓީ ގެނައުން ކަމަށެވެ.\n"އަހަރެން އެއް އިރެއްގައި ވެސް ސިއްރެއް ނުކުރުން ކެނެޑާގެ ޕާސްޕޯޓް އޮންނަ ކަމަކަށް. އެކަމަކު އަހަރެން މި އުޅެނީ އިންޑިއާގައި. މަސައްކަތް ކުރަނީ އިންޑިއާގައި. ހުރިހާ ޓެކުހެއް ދައްކަނީ އިންޑިއާ އަށް،" އަކްޝޭ ބުންޏެވެ.\nއެހެންވެ މި ސަބަބުތަކާ ހެދި، އިންޑިއާ އަށް އޮންނަ ލޯތްބާއި އިހުތިރާމު ބަޔަކަށް އިތުރަށް ސާބިތުކޮށްދޭން ނުޖެހޭ ކަމަށާއި ގައުމަށްޓަކައި ކޮށްދެވެން ހުރި ކޮންމެ ކަމެއް ކުރާނެ ކަމަށް ބުންޏެވެ.\n"އަހަރެންގެ ރަށްވެހިކަމާ ދޭތެރޭ ބަޔަކު ކަންބޮޑުވިޔަސް އެއީ އަހަރެންގެ ޒާތީ މައްސަލައެއް،" ކާމިޔާބު އެތައް ފިލްމެއް ކުޅެފައިވާ 51 އަހަރުގެ އެކްޓަރު ބުންޏެވެ. "އެއީ ގާނޫނީ ގޮތުން އޮތް ހައްގެއް. އަދި އެއީ ސިޔާސީ ކަމަކާ ގުޅުވަން ޖެހޭ ކަމެއް ވެސް ނޫން."\nއަކްޝޭއަކީ އިންޑިއާގެ މިހާރުގެ ބޮޑުވަޒީރު ނަރެންދުރަ މޯދީގެ ވަރަށް ބޮޑު ސަޕޯޓަރެކެވެ. އަދި އިންތިހާބު ކުރިއަށް ދަނިކޮށް ދާދި ފަހުން އޭނާ ވަނީ މޯދިއާ އެކު ބޭއްވި ބައްދަލުވުމެއްގެ ވީޑިއޯތަކެއް ސޯޝަލް މީޑިއާގައި ހިއްސާކޮށް، ވެރިކަން ކުރާ ބީޖޭޕީގެ ކެންޑިޑޭޓުންނަށް ވޯޓް ދޭން ވެސް އެދިފަ އެވެ. މިކަމާ ގުޅިގެން ވެސް ވަރަށް ގިނަ ބަޔަކު އަކްޝޭ އަށް ފާޑު ކިޔާފައިވެ އެވެ.\nއަދި 2017 ގައި ރިލީޒް ކުރި އަކްޝޭގެ "ޓޮއިލެޓް: އޭކް ޕްރޭމް ޙަތާ" އާއި މިދިޔަ އަހަރު ރިލީޒް ކުރި "ޕެޑްމޭން" އަކީ ބީޖޭޕީން ފަންޑްކޮށްގެން، މޯދީގެ ސިޔާސީ ވައުދުތައް ޕްރޮމޯޓްކޮށް ދޭން ހަދާފައިވާ ފިލްމުތަކެއް ކަމަށް އިދިކޮޅު ކޮންގްރެސް ޕާޓީން ދާދި ފަހުން ތުހުމަތުކޮށްފައިވެ އެވެ.\nމިދިޔަ މަހުގެ 11 ވަނަ ދުވަހު ފެށި އިންޑިއާގެ އާންމު އިންތިހާބުގެ ވޯޓްލުން މި މަހުގެ 19 އާ ހަމައަށް ކުރިއަށް ދާނެ އެވެ. ވޯޓް ގުނަން ފަށާނީ މި މަހުގެ 24 ގަ އެވެ. މި އިންތިހާބަކީ ގާނޫނު ހަދާ މަޖިލީހުގެ ތިރިގެ، ލޯކް ސަބާ އަށް މެމްބަރުން ހޮވަން ބާއްވާ އިންތިހާބެވެ.\nއިތުރު ލިޔުންތައް ބޮލީވުޑް ކެނެޑާ އަކްޝޭ ކުމާރު


REPORT: Dhivehi Raajje maadhaa fahshan jehenee sumakun!\nހޯމައިން ފަށަން ޖެހޭނީ ސުމަކުން!\nހަނިމާދޫ ހޮޅުއައްޓެއްގައި ބަޔަކު: ކޮވިޑް-19 އަށްފަހު އާއްމު ހާލަތަށް އަންނަން މާދަމާ މަސައްކަތް ފަށާނެ: މާދަމާގެ ފެށުމަކީ ބޮޑުވެގެން ބަދަލެއްގެ ފެށުން -- ފޮޓޯ: އަވަސް އާކައިވް\nކޮވިޑް-19 އިގެ ބަލާއާފާތުގެ ބިރަށް އެންމެން ގޭ ބަންދުވުމަށް ފަހު ދިވެހި ރާއްޖެ އަލުން އާއްމު ހާލަތަކަށް ދެވޭތޯ އަޅާ ފުރަތަމަ ފިޔަވަޅު މާދަމާ ދިވެހީން އަޅާނެ އެވެ. ލޯ މަަތީން ބަދަލެއް ފެންނާން ނެތަސް ދިގު ލޮކްޑައުނަކަށް ފަހު މާދަމާ ހުޅުވޭ ރާއްޖެ ވަރަށް ތަފާތުވާނެ އެވެ. މާދަމާ ފަށާނީ ދިވެހިރާއްޖޭގެ މުޅި މެޝީން ބަދަލު ވެގެނެވެ. މާދަމާ ލޮލަށް ފެންނަ ބަދަލުތައް ވެސް ހުރެދާނެ އެވެ. ހުޅުވޭ ރާއްޖޭގައި އެންމެން އުޅެން ޖެހެނީ މާސްކު އަޅައިގެންނެވެ. ގޭގެއަށް ގޮސް ބައްދަލުވުންތައް ބާއްވައި ޖަމާއަތް ހަދައިގެން ކޮފީ ބޯން ދިއުމެއް ވެސް ނޯންނާނެ އެވެ. އަދި މާދަމާ އާ ރާއްޖެއަކަށް ދާއިރު ކޮވިޑް ބަލީގައި ރާއްޖެއަށް ކޮންޓްރޯލް ނެގިއްޖެ ކަމުގެ ކަށަވަރު ކަމެއް ވެސް ސަރުކާރަށް ނުދެވޭނެ އެވެ.\nރާއްޖެ ހުޅުވޭއިރު މި އޮތީ އިއްޔެ އޮތް ހާލަތުގައެއް ނޫނެވެ. ކުރީން ރާއްޖޭގެ ގިނަ ބަޔަކު ތިބީ އުފާވެރިކަމާއެކު ވަޒީފާތަކުގަ އެވެ. އެކަމަކު މާދަމާ ހުޅުވޭއިރު އެތައް ބަޔަކު ތިބޭނީ ވަޒީފާ ގެއްލި ހާލުގައި ޖެހިފަ އެވެ. ބައެއް މީހުން މަގުމަތި ވެފަ އެވެ. އަތްމަތި ދަތިވެގެން މާލޭގައި ކުއްޔަށް ނޫޅެވި، އެތައް ބަޔަކު ރަށަށް ވެސް ބަދަލުވެފައި ވެއްޖެ އެވެ. އަދި އުމުރު ދުވަހުގެ މަސައްކަތުން ނަގާ ކޮޅަށް ޖެހި ގިނަ ވިޔަފާރިތަކެއް ވަނީ ބަނގުރޫޓު ވެގެން ނިމި އިފްލާސް ކުރުމުގެ މަރުހަލާއަށް ދަތުރު ފަށާފަ އެވެ.\nހުރިހާ ގޮތަކުން ބެލި ނަމަވެސް މާދަމާ އިން ފެށިގެން ހުޅުވޭ ރާއްޖެ ވަރަށް ތަފާތު ވާނެ އެވެ. އެ މަންޒަރު ފެންނާނީ ސިކުނޑީ ލޮލަށެވެ. ރާއްޖޭގެ ސިފައަށް އައި އެންމެ ބޮޑު ބަދަލަކަށް ވާނީ މާދަމާއިން ފެށިގެން ދެން ދިވެހިން ކުރިމަތިލާންޖެހޭނީ ހައްލު ކުރަން މަޖުބޫރުވާނެ އެތައް މައްސަލަތަކެއްގެ ހަގީގަތާ އެވެ.\n"ވަރަށް އެހެން ކަހަލަ ދިރިއުޅުމަކަށް [މާދަމާ] މި ނުކުންނީ. ރާއްޖޭން ކޮވިޑް ފިލީއެއް ނޫން، ގިނަ މީހުންގެ ބިރު ފިލީ؛ ކޮވިޑުގެ ބަލި ގިނަ ބަޔަކަށް ނުޖެހުނަސް ރައްޔިތުންގެ ގިނަ ބަޔަކު ތިބީ ބަލިވެފައި. އެންމެ ބޮޑަށް ބަލިވެފައި ވަނީ އިގްތިސޯދީ ގޮތުން ކުރިމަތިވަމުންދާ ގެއްލުމުން. ގިނަ ރައްޔިތުންގެ އަތްމަތި ވަނީ ވަރަށް ދަތިވެފައި. މާލެ ހުޅުވުމާއެކު އެކަމުގެ ހަގީގީ މަންޒަރު ފެންނަން ފަށާނެ،" ފުޅާކޮށް ވިޔަފާރި ކުރައްވާ އިގްތިސޯދީ ތަޖުރިބާކާރަކު ވިދާޅުވި އެވެ.\nވަރަށް އެހެން ކަހަލަ ދިރިއުޅުމަކަށް [މާދަމާ] މި ނުކުންނީ. ރާއްޖޭން ކޮވިޑް ފިލީއެއް ނޫން، ގިނަ މީހުންގެ ބިރު ފިލީ؛ ކޮވިޑުގެ ބަލި ގިނަ ބަޔަކަށް ނުޖެހުނަސް ރައްޔިތުންގެ ގިނަ ބަޔަކު ތިބީ ބަލިވެފައި. އެންމެ ބޮޑަށް ބަލިވެފައި ވަނީ އިގްތިސޯދީ ގޮތުން ކުރިމަތިވަމުންދާ ގެއްލުމުން. ގިނަ ރައްޔިތުންގެ އަތްމަތި ވަނީ ވަރަށް ދަތިވެފައި. މާލެ ހުޅުވުމާއެކު އެކަމުގެ ހަގީގީ މަންޒަރު ފެންނަން ފަށާނެ\nސަރުކާރާއި ރައްޔިތުން ވެސް ހާލުގައި\nއެއްވެސް ޒަމާނެއްގައި ދިވެހިންނަކީ ފަހަށް ރައްކާ ކުރަން އާދަ ކޮށްފައިވާ ބައެއް ނޫނެވެ. މިކަން އޮތީ ހަމައެކަނި އާއްމުންގެ ތެރޭގައި އެކަންޏަކު ވެސް ނޫނެވެ. ދައުލަތުގެ އޮނިގަނޑު ތެރޭގައި ވެސް މި ގޯސް އެބައޮތެވެ. އަންނަ ކޮންމެ ސަރުކާރެއްގައި އެ ގޯސް އޮވެ އެވެ. އަބަދުވެސް އިންތިހާއަށް އިސްރާފު އޮވެ އެވެ. ރާއްޖެ އާ ފެށުމަކުން ފަށާއިރު އެންމެން ވިސްނަން ޖެހޭނީ މި ކަމަށެވެ.\nސަރުކާރު ވެސް މާދަމާ އިން ފެށިގެން ފަށަން ޖެހެނީ ހަމަ ސުމަކުންނެވެ. މި ފަދަ ހާލަތެއްގައި ދުނިޔޭގެ އެހެން ގައުމުތަކުގައި އާންމު ރައްޔިތުންނަށް ހިނގައި ގަނެވޭނެ ގޮތަށް ތަފާތު ނަންނަމުގައި އެހީވާ ފަންޑުތައް އޮތް ނަމަވެސް ދިވެހި ދައުލަތުގެ ތެރޭގައި އެ ފަދަ އެއްވެސް ވަސީލަތެއް ނެތްކަން ކޮވިޑް-19 އިން މިވަނީ ސާބިތުވެފަ އެވެ. އަދި އޮތް ޕެންޝަން ފަންޑަށް ހަދާނެ ގޮތެއް ވެސް ނޭނގޭ ކަން ވަނީ ސާބިތުވެފަ އެވެ. އެހެންވެ ސުމަކުން ހުރިހާ ކަމެއް މާދަމާ އިން ފަށައިގަނެ މި ކަމަށް އަހަމިއްޔަތު ކަމެއް ދޭން ސަރުކާރަށް މަޖުބޫރުވާނެ އެެވެ. އެހެން ވިސްނުމަށް ބަދަލު ނުވެއްޖެ ނަމަ ސަރުކަރަކަށް ފަސޭހައެއް ނުވާނެ އެވެ. ދައުރު ނިމެން ދެން ވެސް ސަރުކާރު އޮންނާނީ މަރަށް ތެޅި ތެޅި އެވެ.\nކުރިން ވިސްނައިގެން ތިބެނީ ހަމައެކަނި އަރާނީ ސުމާނީ ކަމަށެވެ. އެހެންވެގެން ސުނާމީ އެރިތާ ހައެއްކަ އަހަރު ވަންދެން ރަށްރަށުގައި ސުނާމީ އާލީ ވޯނިންއަށް ތައްޔާރުވުމުގެ ޑްރިލްތައް ހެދި އެވެ. ފަރިތަ ކުރުންތައް ބޭއްވި އެވެ. ސޭފް އައިލެންޑްގެ ޕްލޭންތައް ހެދި އެވެ. އެކަމަކު ލިޔެވިފައި ހުރި ލިޔުންތަކެއް ފިޔަވައި އެއިން އެއްވެސް ކަމެއް މިހާރު ހަނދާން ހުރި އެކަކުވެސް ރާއްޖޭގައި ހުރިއްޔާ އެއީ ތަފާތެކެވެ. އެކަން އެެހެން އޮތުމުގެ ސަބަބުން ކާރިސާތަކާއި ބަލިމަޑު ކަމާއި ބަލާމުސީބާތްތަކަށް ގައުމު ތައްޔާރު ކޮށްދީފައި ބޭއްވުން ވެސް މާދަމާ ޖެހެނީ ސުމަކުން ފަށައިގަންނާށެވެ.\nރާއްޖޭގެ މާލިއްޔަތު ވެސް އެކަމަށް ތައްޔާރުކޮށް ފުދުންތެރި ކުރަން މަސައްކަތް ފަށަން ޖެހޭނެ އެވެ. ސިސްޓަމްތައް ވެސް ސުމަކުން ފަށައިގަންނަން މަޖުބޫރު ވާނެ އެވެ. އެނޫން އެހެން އެއްވެސް ޗޮއިސް އެއް ރާއްޖެއަކަށް ނުހޯދެ އެވެ.\nމާލޭގެ ބަނދަރުމަތީ ރައީސް އޮފީހާ ދިމާއިން ފަޅަށް: މާލޭ އަލުން ހުޅުވާލުމަކީ ބޮޑު ބަދަލެއް -- އަހުމަދު އަޝްހާދު | އަވަސް\nރާއްޖޭގެ ގައުމީ ދިނީ، އިގްތިސޯދީ އިޖްތިމާއީ މެޝީން އަލުން ފަށައި ގަންނަން ދިވެހިން ތައްޔާރު ވާއިރު، އެންމެ ބޮޑު ގޮންޖެހުމަކަށް ވާނީ އިގްތިސޯދީ ހީނަރު ކަމެވެ. ދައުލަތަށް ލިބޭ އާމްދަނީ މަދުވަމުން ދެރަވަމުން ގެއްލެމުން ދިއުމެވެ.\nމި އަހަރުގެ ފެބްރުއަރީ މަހާ ހަމައަށް އާދެވުނު އިރު ބަލައިގެން ތިބީ މި އަހަރަކީ ތިޔާގި އަހަރެއެގެ ގޮތުގަ އެވެ. އެކަމަކު ހުރިހާ ކަމެއް އެފުށް މިފުށަށް ޖެހިފައިވުމުން މިހާރު އިގްތިސޯދީ ދުރުމި އަޅައި ބަލާލާއިރު ކުރިމަތިން ފެންނަނީ ހަލާކުވެފައިވާ ވަރަށް ދެރަ އަދި އެއިން ވެސް ވައްކަން ކުރަމުންދާ އިގްތިސޯދެކެވެ.\nމިދިޔަ އަހަރު ރާއްޖެ އަށް 1.7 މިލިއަން މީހުން ޒިޔާރަތްކޮށް އަދި އަންނަ އަހަރު ދެ ބިލިއަން ޓޫރިސްޓުންނަށް އަމާޒު ހިފައިގެން ތިއްބައި އައި ކޮވިޑް-19 އިގެ ސަބަބުން ރާއްޖޭގެ އިގްތިސާދު ވެސް ވަނީ ބޮޑު އަދި ފުން ވަޅުގަނޑަކަަށް ވެއްޓިގެން ގޮސްފަ އެވެ. އާމްދަނީ ވަނީ ބޮޑުތަނުން ދަށްވެފަ އެވެ.\nމާލޭގެ ސިނާމާލެ ބްރިޖް: މާދާމާއަކީ ރާއްޖޭގެ ތާރީހުން އަލުން ލިޔާން ފަށާނެ ދުވަހެއް -- އަހުމަދު އަޝްހާދު | އަވަސް\nމުށް ބާރު ކުރަން ޖެހޭނެ\nދައުލަތް ވަށާލާފައިވާ އިގްތިސޯދީ ބޮޑު ހީނަރުކަމުގެ ކުޑަ މިސާލެއް، މިދިޔަ މަހު ދައުތަލަށް ލިބުނު އާމްދަނީން އެކަނި ވެސް ޖަހާލެވި ދާނެ އެވެ. މިދިޔަ މަހު ދައުލަތަށް އާމްދަނީގެ ގޮތުގައި ލިބިފައިވަނީ 200 މިލިއަން ރުފިޔާ އެވެ. މިދިޔަ އަހަރުގެ މެއި މަހުގެ އެ އަދަދު އުޅެނީ ބިލިއަން ރުފިޔާ އިން މަތީގަ އެވެ. އެހެންވެ އާމްދަނީން އެއް މަހަށް ބަލާނަމަ އެވަނީ 80 ޕަސެންޓް ދަށްވެފަ އެވެ. އެންވެ،\nމާދަމާ މާލޭ ސިޓީ ހުޅުވުނު ނަމަވެސް ރައްޔިތުން ހަރަދުތައް ކުޑަކޮށް، ފައިސާ އަށް ބަލައިގެން އުޅެން ޖެހޭނެ އެވެ. އިގްތިސޯދު ހުޅުވި، އެ އިގްތިސާދުގެ އިންޖީނު ރަނގަޅަށް ހިނގައިގަންނާނެ ދުވަހެއް އަދި ބުނަން ވެސް ނޭނގެ އެވެ.\nފިހާރައަކުން ބަޔަކު ވިޔަފާރިކޮށްގެން ދަނީ-- ފޮޓޯ: އަވަސް އާކައިވް\nއާ ދުވަހަށް ދާއިރު ސަރުކާރުން އަންދާޒާއަކީ އިގްތިސޯދުގެ އިންޖީނު ރަސްމީކޮށް އިސްޓާޓު ކުރެވޭނީ ޖުލައި މަހުގެ ތެރޭގަ އެވެ. އެކަމަކު އިގްތިސޯދީ ގިނަ ބޭފުޅުންނާއި ތަޖުރިބާކާރުންނާއި ކުރީގެ ބައެއް މާލީ ވަޒީރުންގެ ނަޒަރުގައި ޖުލައި މަހު އިގްތިސޯދީ ހަރަކާތައް ރަސްމީކޮށް ހުޅުވިއަސް، ހިނގައި ގަންނާނީ ނޮވެމްބަރު މަހުގެ ވެސް ފަހުންނެވެ. އެހެން ކަމުން ރާއްޖެ އަށް މީހުން އަންނަން ފަށާނެ ކަމަށް ލަފާ ކުރެވެނީ ސެޕްޓެމްބަރު މަހު ނޫނީ ނޮވެމްބަރުގެ ތެރޭގަ އެވެ.\nއިގްތިސާދު ހުޅުވާލަން ތާރީހު އާއްމު ކުރުމުން ރިސޯޓުތަކަށް މިހާރު ކޮންމެވެސް ވަރަކަށް ބުކިން ލިބެމުން އެބަދެ އެވެ. އެކަމަކު އެ ބުކިންތައް ލިބުމަކީ ދައުލަތުގެ ހަޒާނާއަށް ރާސްލާފައި ފައިސާ އޮހިގަތުމެއް ނޫނެވެ. ދައުލަތާއި ރައްޔިތުންނަށް އެންމެ ފައިސާ ފޮއްޗެއް ވެސް ލިބޭނީ ޓޫރިސްޓުން ރާއްޖެ އައިސް، ފައިސާ ހޭދަ ކުރަން ފެށި ދުވަހަކުންނެވެ. އެހެންވެ، މާދަމާ ރާއްޖެއަށް މުޅިން އާ ދުވަހެއްގެ އިރު އަރާއިރު އެކަން ރައްޔިތުންގެ ސިކުނޑީގަައި ބާއްވަން ޖެހޭނެ އެވެ. ފަހަށް ރައްކާކުރުމުގެ ވިސްނުމެއް ހުރިހާ އެންމެންގެ ބޮލަށް ލާފައި ބާއްވަން ޖެހޭނެ އެވެ.\nރާއްޖެ އާއްމު ހާލަތަށް ނުކުމެވޭތޯ ފުރަތަމަ ފިޔަވަޅު އެޅި ނަމަވެސް، ކުރިއަށް އޮތީ ވަރަށް ދަތި ދުވަސް ތަކެވެ. ހާއްސަކޮށް އިގްތިސޯދީ ގޮތުން އަދި ވާނެ ގޮތެއް ބުނެދޭން ނޭނގެ ދުވަސްތަކެކެވެ. ރާއްޖެ ހުޅުވޭން ޖެހޭނީ ދައުލަތުން ވައްކަން ކުރުމާއި ބޭކާރު ހަރަދު ކުރުން ހުއްޓާލުމަށް ފަހު އެވެ. އަދި ރައްކާތެރިވެ ސަމާލުވެ ތިބެގެނެވެ. މި ހުޅުވެނީ ކުރިން އޮތް ރާއްޖެއެއް ނޫނެވެ. ހުރިހާކަމެއް މިއޮތީ މުޅީން ބަދަލުވެފަ އެވެ. އެއްވެސް ކަމެއް އަބަދަކު އެއް ގޮތަކަށް ދެމިއެއް ނުހުރެ އެވެ.\nއިގުތިސޯދުގައި ދިރުން ނެތްނަމަ، މިނިވަންކަމަށް ނުރައްކާވާނެ: ރައީސް


ބިލް އާއި މަލިންޑާ ގޭޓްސް ވަރިވުން\nކައިވެނި ނިމުމަކަށް ގެނަސްފައި މިވަނީ ދެމިހުން އެކަމަށް އެއްބަސްވެގެން\nބިލް އާއި މެލިންޑާގެ ތިން ދަރިން ތިބޭ\nބިލް އާއި މެލިންޑާ ކައިވެނިކޮށްފައި ވަނީ 1994 ވަނަ އަހަރު\n4 މެއި 2021 | އަންގާރަ 03:01\nބިލް އާއި މެލިންޑާ ގޭޓްސް\nދުނިޔޭގެ އެންމެ މުއްސަނދި މީހާ ބިލް ގޭޓްސް އާއި މެލިންޑާ ގޭޓްސްގެ 27 އަހަރުވީ ދިގު ކައިވެނި ނިމުމަކަށް ގެންނަށް ދެމީހުން ނިންމައިފިއެވެ.\nބިލް އާއި މެލިންޑާއި ވަރިވާން ނިންމާފައިވާކަން އާންމުކޮށްފައި ވަނީ ޓްވިޓަރ މެދުވެރިކޮށެވެ. އެގޮތުން ބިލް ވަނީ މިކަމާ ގުޅޭގޮތުން ދެމީހުންގެ ބަސް އޭނާގެ ޓްވިޓަރ ގައި ޝެއަރ ކޮށްފައެވެ.\nއެޓްވީޓްގައި ވާގޮތުން ކައިވެނި ނިމުމަކަށް ގެނައުމަށް ގެނުމަށް ނިންމާފައި ވަނީ އެކަމާ މެދުގިނަ ވިސްނުންތަކެއް ވިސްނައި ކުރެވުނު ގިނަ މަޝްވަރާތަކަކަށް ފަހުއެވެ. އަދި ދެމަފިރިންގެ ގޮތުގައި ދެމީހުންނަށް އިތުރަށް ކުރިއެރުން ނެތް ކަމަށް ބިލް އާއި މެލިންޑާ ވަނީ ބުނެފައެވެ. އަދި މީގެ ސަބަބުން އާއިލާގެ ދިރިއުޅުމަށް އަންނާނެ ބަދަލުތަކަށް ހޭނުމަށް ނަގާނެ ދުވަސްތަކުގައި އެދެމީހުންގެ ޕްރައިވެސީއަށް އިޚްތިރާމު ކުރާނެ ކަމަށް އުންމީދުކުރާ ކަމަށް ވަނީ ބުނެފައެވެ.\nކައިވެނި ނިމުމަކަށް އައި ނަމަވެސް ބިލް އެންޑް މެލިންޑާ ގޭޓްސް ފައުންޑޭޝަންގެ މަސައްކަތްތައް އެކުގައި ކުރާނެ ކަމަށާއި މި ވޭތުވެދިޔަ 27 އަހަރުގެ ތެރޭގައި އެކުގައި ގިނަ ކަންތަތަކެއް ހާސިލްކުރެވިފައިވާ ކަމަށް ވަނީ ބުނެފައެވެ.\nބިލް އާއި މެލިންޑާ އެންމެ ފުރަތަމަ ދިމާވެފައި ވަނީ 1980ގެ ތެރޭގައި މެލިންޑާ ބިލްގެ މައިކްރޯސޮފްޓް ކުންފުންޏާ ގުޅުމުންނެވެ. އަދި 1994 ވަނަ އަހަރު ދެމީހުން ކައިވެނިކޮށްފައިވާއިރު، ދެ މީހުންގެ ތިން ދަރިން ތިބެއެވެ.\nބިލް ގޭޓްސް މެލިންޑާ ގޭޓްސް


SunOnline: #VAAHAKA: Fire and Ice (2)\nފަޔަރ އެންޑް އައިސް (2)\nއައިޝާ ނަސީމް 09 May 2019, 10:24\nއެ ދެލިކޮޅެއްފަދަ ކަޅު ލަފުގެ ސަބަބުން އަވަށްޓެރިންނާއި ސްކޫލްކުދިންގެ ފަރާތުން އިންތިހާއަށް ބުލީކުރުމާއި ދިމާވިއެވެ. އެކަނިވެރިކަން މަތީ މުޅި ހަޔާތް ވޭތުކުރަން ޖެހުނީވެސް މި ލަފުގެ ސަބަބުންނެވެ. މީހުންގެ ތެރެއަށް ނުކުމެ އުޅުންވެސް އޭނައަށް ފަސޭހަކަމަކަށް ނުވެއެވެ. އެހާލަދުގަނެއެވެ. ނަފްސާނީ ބަލީގެ ޝިކާރައަކަށްވެފައިވާ ކަމުގައި އޭނަ އަމިއްލައަށް ގަބޫލުކުރެއެވެ. މިފަހަރު އެ އަންހެންކުއްޖާވެސް އޭނަ ފެނިފާ އަނބުރައިގަތީއެވެ.\n"ސިއެނާ. ސިއެނާ...ކީއްވެ ހަޅޭއްލަވަނީ؟" މަންމަ ބަލްސަމްގެ އަޑު އިވުމާއެކު އާރިޒު ހާސްކަމާއިއެކު އަވަހަށް ގަހުގެ ނިވަލަށް ވަދެ އެމީހުންގެ ނަޒަރުން ސަލާމަތްވިއެވެ. ނަމަވެސް މަންމަގެ އަޑު ބާރުކަމުން އެހިސާބަށްވެސް މަންމަ ބުނި އެއްޗެއް އިވުނެވެ.\n"އަނހަ އާޔާ ދޯ. މިދެމީހުން އަޑު ވައްތަރުކަމުން އޮޅޭ. ކިހިނެއްވީ................" ބަލްސަމް ލޯ ހިމަކޮށްގެން ހުރެ ސުވާލުކުރިއިރު ރުންކުރުކަމެއް ހުއްޓެވެ. އާޔާ ބުނީ އޭނަ ނިދާހެދުމަށް ފައިން އެރިފާ ބެލެންސް ކަޓާލާ ޖެހުނުގޮތަށް ހަޅޭއްލެވުނީ ކަމަށެވެ. އެއީ މުޅިއަކުން ދޮގެއްނޫނެވެ. ގަސްދަށުން "ބީސްޓް"އެއް ފެނުމުން އޭނަ ބިރުން އަނބުރައިގަންނަ ގޮތްވިއެވެ. ނަމަވެސް ވެއްޓުނީ ދުވަން ހަދައިގެން ނިދާ ހެދުމަށް ފައިން އެރިފައެވެ.\n"ސޯޅަ އަހަރު ފުރުނީމަވެސް އާޔާ ކުޑަކުއްޖެއްހެން އުޅުން ތިހުންނަނީ. ދުވެތަންތަނަށް އަރާ ވެއްޓޭއިރު ބޮޑު އަނިޔާއެއް ނުލިބޭކަމާމެދު ޝުކުރުކޮށްބަލަ." ބަލްސަމް މޫނުމަތި ރީތިކޮށްލައިފިއެވެ. އޭނަގެ ޝަކުވާއެއް ފުރުގާންއާއި ހަމަޔަށް ގެންދެވޭފަދަ ގޮތަކަށް އޭނަ ފަހަރެއްގައިވެސް އާޔާއާއި މުއާމަލާތު ކޮށްފައެއް ނުވާނެއެވެ.\nއާޔާ ދެއަތް މޭގައި ޖައްސާ ބާރުކޮށްލައިގެން ހުރިއިރު އަދިވެސް މޭގަނޑު ނެގިނެގިފައި ޖެހެއެވެ. އޭނަގެ ލޮލަށް އަދިވެސް ސިފަވަނީ އެ މީހާގެ ބިރުވެރިކަމުން ފުރިފައިވާ މޫނެވެ. ހޭވިފައިވާ ކަޅުކުލަ ގަދައިސްތަށިގަނޑެކޭ މޫނުގެ ކުލަ ތަފާތެއް ނެތެވެ. މިގެއަކު ފިރިހެނެއް ނޫޅެއެވެ. ތިމާގެ ކުއްޖަކުވެސް އެގަޑީގައި މާސްކެއް އަޅައިގެން އެގަސްދަށުގައި އެގޮތަށް އިންނާނެކަމަކަށް ގަބޫލެއްނުކުރެއެވެ. ދަމުން ދަމުން އޭނަ ފަސް އެނބުރި ބަލައިލިއިރު އުނދޯލި ހުހަށެވެ. އެކަމަކު އަދިވެސް ހެއްލެމުން ދިޔައެވެ. ހުރިތަނަށް ޣައިބުވެގެން ލޯ މައްޗަށް އެ ސޫރަ ގެއްލުނީ ގައިން ހީބިހި ނަގާފައެވެ. ޖިންނިން އުޅޭކަމަށް ފުރަތަމަ ފަހަރަށް ގަބޫލުކުރެވިއްޖެއެވެ. މިރޭ އޭނަގެ މާމަ ގުރުއާނުގައި "ޖިންނި" ސޫރަތެއް އޮންނަކަމަށް ބުނެ އެ ސޫރަތުން ތަންކޮޅެއް ކިޔަވައިދިނެވެ. އެފަހުން އާޔާ އިނީ އެކަނި ފިޔަވަޅެއް އަޅަންވެސް ޖެހިލުންވެފައެވެ. ނަމަވެސް ފަހުން ހުރީ އެކަން ހަދާންނެތިފައެވެ. އޭނަ އެފަރާތަށް ދިޔައީ ބަލްސަމް ބުނެގެން ގޭގެ ފަހަތަށް ނުކުމެވެން ހުންނަ ދޮރުގައި ތަންޑުއަޅާށެވެ. މީހަކު އެތާ އިނދެފާނެކަމަކަށް ނޫނެވެ. އަޖައިބު އިއްތިފާގަކީ މާމަ ޖިންނިންގެ ވާހަކަދެއްކި ރޭ އޭގެ އެއްޗެއް ފެނުނީމައެވެ.\nބިރުން އިންވަރުން ލޯމައްޗަށް ސިފަވީކަމަށް ވެދާނެއެވެ.\nސިކުނޑި އެގޮތަށް ކެހިދޭ ނޫންހެއްޔެވެ.\nއާޔާ އޭނަގެ ކޮޓަރިއަށްވަދެ ހުރިހާ ދޮރުތަކެއް ރަގަޅަށް ލައްޕާލައިފިއެވެ. ބޯ ރަޖާއާއި ބާލީސްތަކުގެ ހިމާޔަތް ހޯދައިގެން އޮތްއިރުވެސް މޭގަނޑު ތެޅޭވަރުން އަގަޔަށް އައިސްދާނެފަދައެވެ. ހަޔާތުގައި މިފަދަ ބިރުވެރިކަމަކާއި އަދި ދިމަލެއްނުވެއެވެ. އޭނަ ކުޑައިރުން ފެށިގެން އެންމެ ބޮޑު ބިރަކީ ރޫހާނީ ތަކެއްޗެވެ. އަނދިރިތަންތަނެވެ. އެހެންކުދިންފަދައިން އޭނަ ބިރުވެރި އަދި ޖިންނި ވާހަކަތަކަށް ޝައުގެއް ނުހުރެއެވެ. އެހެން އަންހެންކުދިން މޮޔަވެފައިވާ ވެމްޕަޔާ ޑައިރީސްތައް ފަދަ ސީރީޒްތަކުގެ ފޭނަކަށް އޭނަ ދުވަހަކުވެސް ނުވާނެއެވެ. ފެންޓަސީ އަދި ޖިންނިންގެ ދުނިޔެއަށް އާޔާގެ ޝައުގެއްނެތެވެ.\n"އޯ މައިގޯޑް. ޑިޑް ދެޓް ރިއަލީ ޖަސްޓް ހެޕެން. ދެޓް ވޯޒް ސްކެއަރީ. ދެން އޭތި ކުއްލިއަކަށް ކުޑަދޮރުން ބޯ ދިއްކޮށްލައިފިއްޔާ ވާނީ ކިހިނެއްތަ....." އާޔާ ދެލޯ މަރާ ބާރުކޮށްލައިގެން އޮތްވަރުން ލޮލަށް ތަދުވިއެވެ. ކިރިޔާ ފަތެއް ހެލިލާއަޑު އިވުނަސް ހިތް ފުންމައިގެންދާފަދަ ގޮތެއްވިއެވެ.\n"އެއީ ހަމަ ބީސްޓެއް......" އާޔާ އަށް ބުނެވުނެވެ. މިފަދަ އަމާން އޮމާން ހިތްގައިމު މާހައުލެއްގައި ބިރުވެރި އެއްޗެއް އުޅެދާނެކަމަށް އާޔާ ދުވަހަކުވެސް ހީކޮށްފައެއް ނެތެވެ. އާޔާ ދެކެނީ މިއީ ދުނިޔޭގައިވާ އެންމެ ހިތްފަސޭހަ އަރާމު މަންޒިލްކަމުގައެވެ.\nފަތިހުގެ ފިނި ފިނި ވަގުތެވެ. ރަޖާގެ ހިމާޔަތުގައި ބޮނޑިވެގެން އާޔާ އޮތީ މަންމަގެ އުނގުގައިވެސް އޮންނާނެފަދަ އަރާމުކޮށެވެ. ގަދަކަމުން ހަށިގަނޑު އެނދުން ނަގަން އާޔާއަށް ޖެހުނެވެ. ނަމާދުކުރަން އެންމެ ކަންނެތްވާ ގަޑިއަކީ މިއިއެވެ. އެކަމަކު މާމަ އޮންނަނީ ގަވާއިދުން ނަމާދުނުކުރާ ކުއްޖަކުވާނީ ކާފަރަކަށް ކަމުގައި ބުނެފައެވެ. ޖިންނި ޝައިތާނުން އަވަލާނެކަމުގައި ބުނެފައެވެ. ޖިންނި އަވަލާފާނެކަމުގެ ބިރު ހުރިހާކަމަކަށްވުރެ ބޮޑުވެ އާޔާ ތެދުވެގެން ގޮސް ފާޚާނާއަށް ވަދެ ދަތް އުނގުޅިއެވެ. ނަމާދަށް ދާންވީމަ އަތުގައި އޮތް އެންމެ ރީތި ހެދުން އަޅާ މީރުވަސް ދުއްވާ ޒީނަތްތެރިވާން ޖެހޭނެކަމަށް މާމަ ވަނީ ބުނެފައެވެ. ހޫނުފެނުން ފެންވަރާލުމަށްފަހު ރީތިހެދުމެއް ލައިގެން ސެންޓްވެސް ޖެހިއެވެ. ދުއްވައިގަތީ ނަމާދު ކުރާ ބަޔަށެވެ. ނަސީބަކުން މާމަވެސް އަދި ކިރިޔާ ނަމާދު ބަޔަށް ވަނީއެވެ. އާރްޔާއާއި ސިއެނާ އެހާ ކަންނެތްކަމާއިއެކު އާފުރިފުރި ދޮޅިލާން ތިބިއިރު ބަލްސަމްވެސް އިނީ ދުޢާ ކުރަން އަތްމައްޗަށް އުފުލައިގެންނެވެ. އާޔާ މި ނަމާދު ކޮޓަރި ދެކެ ރުހެއެވެ. އެންމެ ހިމޭންކަމާއި ހިތްހަމަޖެހުން ލިއްބާދޭ އެއް ކޮޓަރިއަކީ މިތަނެވެ.\n"ގުޑް މޯނިން އާޔާ...." ސިއެނާ ކިޔާލިއެވެ.\nއާޔާ ހީލަމުން އެއްލޯ މަރައިލިއެވެ. ވައި އަޑުން ބުނީ ނަމާދު ކޮޓަރީގައި ވާހަކަދެއްކީމަ މާމަ ރުޅިއަންނާނެކަމުގައެވެ. ބަލްސަމް ކަޅި އަޅާލާފައި އިންޒާރުކުރުމުން އާޔާ ހިމޭންވިއެވެ. ނަމާދުކުރަމުންގޮސް ސަޖިދައަށް ތިރިވެފައި އާރްޔާ ނުލަފާކަމެއްކޮށްލިއެވެ. އާޔާގެ ފައިތިލައިގެ ދަށްފުށުގައި އިނގިލި ޖައްސައިލިއެވެ. އާޔާއަށް ހަޅޭއްލަވައިގަނެވެން އުޅެފައި އެކަން ފޮރުވަން ކެއްސައިލިއެވެ. ޚުޝޫއަތްތެރިކަމާއި ތަގުވާވެރިކަމައިއެކު ނޫނީ ނަމާދުނުކުރަން މާމަ ނަސޭހަތްދިނަސް އެކުދިންނަށް އަދި އެކަމުގައިވާ މުހިއްމުކަމެއް އިހުސާސް ނުކުރެވެނީއެވެ. އެމީހުން އަޅުކަން މިކުރަނީ އެންމެ މަތިވެރި ފަރާތަށެވެ. މިތިބީ އެފަރާތުގެ ހަޟުރަތަށް ކުރިމަތިލައިގެން އެ ދަރުބާރުގައެވެ. އެންމެ ނިކަމެތިވެ މަޑުމޮޅިވާން ޖެހޭނެއެވެ. ނަމާދުގެ ފޮނިކަމާއި މީރުކަން ލިބި އެނަމާދު ގަބޫލުކުރެވޭނީ އޭރުންނެވެ. ނިތްތަޅައިގެނެއް ނޫނެވެ. ކިޔަމަންތެރިވެ ކުރުނީސްކުރަން ޖެހެނީ ރަސްކަލުންގެ ދަރުބާރުގައެއް ނޫނެވެ. މިތަނުގައެވެ. ނަމަވެސް އެކުދިން އަދިވެސް ނަމާދަށް ދަނީ މާމަގެ އުސޫލުތަކަށް ބޯ ލަނބަން މަޖުބޫރުވާތީއެވެ. އާރްޔާގެ އަނެއްފަރާތުގައި ސަޖިދައިގާ އޮތް ސިއެނާއަށްވެސް ގޯނާކުރިމަތިވިއެވެ. އާޔާއޮތީ ކެތްކޮށްލައިގެންނެވެ. އާރްޔާގެ އަތުގައި ޖަހަންވެސް ހިތަށް އެރިއެވެ. ގިޔާމަށް ހުރިއިރު ހަނދާނަށް އަންނަނީ ޖިންނިއެވެ. އުނދޯލީގައި އިން ކަޅުދެލިކޮޅެއްފަދަ ބީސްޓެވެ. އެއްވެސް ގޮތަކުން ނަމާދަކަށް ސަމާލުކަމެއް ނުދެވުނެވެ.\nނިދީގެ އަސަރު ލޮލުގައި އެކުލެވުނުނަމަވެސް އާޔާގެ ޚިޔާލު ހިސާރުކޮށްފައިވަނީ ޖިންނިންނެވެ.\nފުރަތަމަ ފަހަރަށް އޭނަ ގުރުއާން ތަރުޖަމާ ނަގައިގެން ޖިންނި ސޫރަތް ހުޅުވާލައިފިއެވެ.\n"ސޭ ޔޫ. އިޓް ހޭޒް ބީން ރިވީލްޑް ޓު މީ ދެޓް ސަމް އޮފް ޖިން ލިސެންޑް ޓު މައި ރެސައިޓޭޝަން އޮފް ގުރުއާން އެޓެންޓިވްލީ އެންޑް ސެޑް ވީ ހޭވް ހާޑް އެ ވޮންޑަފުލް ގުރުއާން"\nއާޔާ ދެލޯ ބޮޑުކޮށްލައިގެން އިނދެ ދެވަނަފަހަރަށްވެސް އެ އާޔަތް ކިޔައިލިއެވެ.\n"މާ ޝައުގާއެކު ކިޔަނީ ކޯންޗެއްތަ؟ " އާރްޔާ ތާއްޔާ ޖެހިޖެހި އިނދެފައިވެސް އާޔާއާއި ދިމާލަށް ގުދުވެލިއެވެ. އޭނަ ވަގުތުން ގުރުއާން ލައްޕާލާފައި ޝެލްފްމަތީ ބޭއްވިއެވެ. މާމަ ނިމެންދެން އިންތިޒާރުގައި އިނދެފައި ފަހަތުން ހިނގައިގަތެވެ. މާމަ އަތުލަފިކޮށްގެން އާޔާ ހިނގައިގަތެވެ. އުމުރުން ދުވަސްވުމުގެ ސަބަބުން މާމަގެ ޟައީފްކަމާއި ނާޒުކްކަން އިތުރުވެ އެކަނިމާ އެކަނި ހިނގާ އުޅުން ފަސޭހައެއް ނޫނެވެ. މައިބަދަ ކޮންމެވެސް ވަރަކަށް ގުދުލައިފިއެވެ. މޫނުގައި ކުދި ރޫތައް ގިނައެވެ. ފައިގެ ހުޅުތައް އާތްރައިޓިސްގެ ސަބަބުން ދުޅަވެ ހަލާކުވެފައެވެ. އަދިވެސް އެންމެ ރީތީ ލޮލެވެ. ލޯމައްޗަށް ބުމަ ވެއްޓުނަސް އެ ބޮޑު ދެލޮލުގެ ރީތިކަމަށް އަދިވެސް ބަދަލެއްނާދެއެވެ.\n"މާމާ. ރޭ މާމަ ކިޔައިދިނީމެއްނު ޖިންނިންނާއި ބެހޭގޮތުން ގުރުއާންގެ ސޫރަތެއް. ޖިންނިން އުޅެންޏާ އެއްޗެހިތައް ދިރިއުޅެނީ ކޮންތާކު..." އާޔާ ޝައުގާއެކު ސުވާލުކުރިއެވެ.\n"އޯ......." އާޔާގެ ހިތް ތެޅިލިއެވެ.\n"އެއީ އިންސާނުންފަދައިން ސިފަ ލިބިގެންވާ ބައެއްނޫން. އަލިފާނުން ހެއްދެވިގެންވާތީ ޖިންނިންނަށް ދުންކޮޅެއްފަދައިން ވެވިދާނެ. އިންސާނުންގެ ލޭގެ ތެރެއަށްވެސް ވަދެ އިންސާނުންނަށް ގޯނާކޮށްފާނެ. އެއެއްޗެހިތައް ކައި އުޅެނީ އިންސާނުން ކައިފާ ބާކީ ހުންނަ ކަށިތަކާއި އެއްޗެހި. ކާންފަށާއިރު ބިސްމި ކިޔާށޭ މާމަ ބުނަނީ ޝައިތާނާ އެއްބައި ކާލާނެތީ. އެހެންވެ ބިސްމި ކިޔާފައި ކާނާގައި ބަރަކާތް ލެއްވުމަށް ދުޢާކޮށްފައި ކާން ފަށަންވާނީ. އެހެންވެ ނިދާއިރު ކުރުސިއާއި ދުޢާތައް ކިޔަވަން މާމަ ބުނަމެއްނު. މަޣުރިބާއި އިޝާނަމާދާއި ދެމެދު ބަގަރާ ސޫރަތް ކިޔަވާ. އޭރުން ޖިންނިންގެ އުދަގުލެއް ނުފޯރާނެ. އާޔާ ހާދަ ވަރަކަށް ޖިންނިންގެ ވާހަކަ ތިއަހަނީ.........." މާމަ ނޫރިއާ ކުޑަކޮށް ހީލިއެވެ.\n"ބައްޕަ ބުނުއްވާގޮތުން ދޭ ޑޯންޓް އެގްޒިސްޓް...." އާޔާ ހަދާންކޮށްލަދިނެވެ.\n"ބައްޕަ އެހެން ބުނިތަ؟ " ނޫރިއާގެ އަޑަށް ކުޑަ ހަރުކަށިކަމެއްވެރިވިއެވެ.\n"ނޮޓް އެގްޒެކްޓްލީ މާމާ. ބައްޕަ ބުނުއްވީ އަޅުގަނޑުމެންގެ ތެރެއަކު ނޫޅެއޭ....." އާޔާ ކުށް ރަގަޅުކޮށްލިއެވެ.\n"އަހަރެމެންގެ ތެރެއަކު އަނެއްހެން ނޫޅުނަސް ޖިންނިންނަކީ ލައްވާފައިވާ މަޚުލޫގުންތަކެއް. އެކަމާއި އިންކާރުކުރާ މީހާ މުސްލިމަކަށްނުވާނެ. ގުރުއާންގެ ކޮންމެ އާޔަތެއް ކޮންމެ ލަފުޒެއް އެއީ މާތް ﷲގެ ވަހީބަސްފުޅުކަން ހަދާންނައްތާލައިގެން ނުވާނެ އާޔާ..........." މާމަގެ ދުލުން އަބަދުވެސް އޮހެމުންދާނީ އެފަދަ އަގުހުރި ލަފުޒުތަކެވެ.\nއާޔާ މި ސުވާލުތައް ބައްޕައާއި ކޮށްލަން ބޭނުންވެއެވެ. ބައްޕަ ޖިންނިން އުޅޭކަމަކަށް ގަބޫލުނުކުރަނީ ނަފްސާނީ ޑޮކްޓަރަކަށް ވީމަހެއްޔެވެ؟ ބައްޕަ އެހެން ބުނީ އޭގެ ތަފްސީލަށް ނުގޮހެވެ. ބައްޕަ ބުނުއްވީ އެމީހުންގެ ތެރޭ ޖިންނިން ނޫޅޭ ވާހަކަކަން ޔަގީނެވެ. އަވަހަށް ބައްޕަ ދުރުވާނެނަމައެވެ. ބައްޕަ ރާއްޖެ ދުރުވިގޮތަށް އަދިވެސް އެކޮޅުގައެވެ.\nއާރިޒު އޮތީ ނުނިދިފައެވެ. ސެވިން ކިތަންމެ ވަރަށް ނަސޭހަތް ދިނަސް އޭނަ އެކަނިވުމާއެކު ޝައިތާނާ ސިކުނޑިއަށް ސަވާރުވެ ފާޑުފާޑުގެ ވަސްވާސްތަކުން ހިތް ފުރައިލައެވެ. ސެވިން ބުނީ އެންމެ ގިނަ އިމްތިހާންތައް ކުރިމަތިވާނީ މާތް ﷲ އެންމެ ލޯބިވާ އަޅުތަކުންނަށް ކަމަށެވެ. އޭގެ ތެރޭގައި އޭނަ ހިމެނޭކަމަކަށް އޭނައަށް ގަބޫލު ނުކުރެވެނީއެވެ. އެހާ ލޯބިވެވޮޑިގެންވާނަމަ މިހާ ހުތުރު ސިފައެއްގައި ދުނިޔެއަށް އައިސްދާނެހެއްޔެވެ؟ އޭނަގެ އުފަން މަންމަވެސް އޭނަދެކެ ކުރާ ނަފްރަތެއްގެ ބޮޑުކަމާއެވެ. މާމަ ފިޔަވާ އެއްވެސް ފަރާތެއްގެ ލޯތްބެއް އާރިޒުއަށް އިހުސާސްކުރެވިފައެއް ނެތެވެ. ދަންނަ ޖަޒުބާތަކީ ހަމައެކަނި ނަފްރަތެވެ. ލޯތްބަކީ އާރިޒުއަށްޓަކާ ހިލޭ އެއްޗެކެވެ.\nއާރިޒް އެނދުމަތީ އޮތް އަލްބަމެއް ހުޅުވާލައިގެން ފަހަރަކު ގަނޑެއް އެއްލަމުން ދިޔައެވެ. އެއާއެކު މާޒީގެ ތެރެއަށް ފީނައިގަނެވިއްޖެއެވެ. ކުޑައިރު ފެންވަރުވާ ކާންދީ ހެދީ މާމައެވެ. ގަދަޔަށް އަނދުން އަޅުވާ އެހާވަރަށް ކާށި ތެޔޮލައްވާފައެވެ. އިސްތަށިގަނޑުވެސް އޮމާންކޮށް އެއްފަރާތަކަށް ކަހާލަފައެވެ. މޫނުގައި ހުންނަ އުފަން ލައް އޭރު ތަންކޮޅެއް ކުޑައެވެ. ހުރިހާ ފޮޓޯއިންވެސް އަޅައިގަންނަނީ މޫނުގައިވާ ހުތުރު ލަފެވެ. އޭނަ އިނގިލި ބޯން ހުންނަ ކަމެވެ. މޫނުމަތިން ފެންނަ މާޔޫސީކަމެވެ. ދުނިޔެއިން ފެންނާނެ އެންމެ ހިތާމަވެރި ކުޑަކުއްޖާއެވެ.\n"ކުޑަ ކުޑަ ބީސްޓް....." އާރިޒު އަލްބަމް އެއްފަރާތަކަށް އެއްލާލައިފިއެވެ. އަދި އެނދަށް ވެއްޓިގަތުމަށްފަހު ދެލޯ މަރައިލުމަށްފަހު ޚިޔާލުގެ ދުނިޔެއަކަށް ފީނައިގަތެވެ.\nއާރިޒުގެ މާމަ ބުނެފައިވާގޮތުން އޭނަ ކުޑައިރުއްސުރެ "ޚިޔާލީ އެކުވެރިން" ގެންގުޅެއެވެ. އެކަނި އިނދެ ހީހީފައި ނުފެންނަ ފަރާތަކާއި ވާހަކަދައްކައެވެ. އެހެން ދިމާވާންފެށީ މަންމަ އާރިޒު އެއްލާލާފައި ދިޔުމަށްފަހުގައެވެ. ތުއްތުކުއްޖެއް ނަމަވެސް ހިތް ހަލާކުވެ ނަފްސާނީ އަނިޔާތައް އެކުޑަ ކުޑަ ރޫހު މުޅިން ބަލިކަށިކޮށްލީއެވެ. ބާރުބާރަށް ރޮއިފާ ކުއްލިއަކަށް ރުއިން ހުއްޓާލާނެއެވެ. މައްޗަށް ބަލަން އޮވެ ދެފައި ތަޅުވާނެއެވެ. މީހަކު ފެނިގެން ބަލާފަދަ ގޮތަކަށް އާރިޒް އޮންނަނީ މައްޗަށް ބަލާށެވެ. އެހެން ކުޑަކުދިންނާއި ތަފާތުކަމެއް ހުރެއޭ މާމަ ބުނެއެވެ. އެހެންވާތީ މާމަ ތަވީދެއް ލިޔުއްވާފައި ކަރުގައި އެޅުވިއެވެ. އުމުރުން ހަތަރުވަރަކަށް އަހަރުވީއިރުވެސް އާރިޒު އެ ނުފެންނަ ޚިޔާލީ އެކުވެރިން ގެންގުޅުނެވެ. އެފަހުން އެކަންތައް ހުއްޓުނުކަމުގައި މާމަ ހީކުރިއެވެ. މާމައަށް ނޭގުނީ އާރިޒުގެ ޚިޔާލީ އެކުވެރިން އަލާނިއަލް އާއި ޒޭބް އަދިވެސް އޭނައާއި ބައްދަލުކުރާކަމެވެ. ޚާއްސަކޮށް ފިރިހެންކުއްޖާ އެލާނިއެލް އެވެ. ކުރުކޮށް ކިޔާނަމުން ނަމަ އަލާންއެވެ. ޒޭބްގެ އުމުރުން ހަތްއަހަރުގައި އޭނައަށް ގެނެސްދިން ބޮއްޔާއި ތަފާތު ކުލަކުލައިގެ ވެއްޔާއި އެސްތައް އަޅާގައި ހުރި ފުޅިއެއް އަދިވެސް އާރިޒު ރައްކާކޮށްފައި ހުރެއެވެ. އޭނަ ހައިރާންވަނީ ޚިޔާލީ އެކުވެރިން ހަދިޔާ ގެނެސްދޭތީއެވެ. ނޫނީ އޭނަ އަމިއްލައަށް ފަރުމައްޗަށްގޮސް ހޮވާ އެއްޗެހި ހެއްޔެވެ؟ އެނގެނީ ރޭގަނޑު ނިދީގައި އޭނަ ހިގާކަމެވެ. މާމަވެސް އެކަމާއި ކަންބޮޑުވެގެން އުޅެއެވެ. އެއްރޭ މާމަ އޭނަ ފަރުމަތީގައި ހުއްޓާ މީހުން ފޮނުވައިގެން ގެއަށް ގެނައިއިރުވެސް އޭނަ ހަމަ ގަދަނިދީގައެވެ. އެވާގޮތެއް އަދިވެސް އޭނައަކަށް ނޭގެއެވެ. އެލާނިއެލް އޭނަ ގޮވައިގެން މަސްބާނާށޭ ކިޔާފައި ދިޔަޔަސް މޫދަކަށް ނޭރޭނެއެވެ. އަލާނިއަލް ބުނާނީ ފަތަން ނޭގޭކަމުގައެވެ. އެނގެނީ އުދުހެން އެކަނި ކަމަށެވެ. ވީއިރު އޭނަ ފަރާއި ހަމަޔަށްދާން ޖެހެނީ ކީއްވެހެއްޔެވެ؟\nއެލާނިއަލްއާއި ޒޭބްއަކީ އޭނަގެ ސިކުނޑީގައި ދިރިއުޅެމުންދާ ބަޔެއްހެއްޔެވެ. ސްވިޒަލޭންޑަށް އައިފަހުން އޭނަގެ ހަޔާތުން އަލާނިއަލް ގެއްލިއްޖެއެވެ.\nއެވާހަކަ އެއްވެސް މީހަކާއި ހިއްސާކުރާކަށް އާރިޒު ނުރުހެއެވެ.\nއޭނަގެ އެކަނިވެރިކަމުގެ ބައިވެރިންނަކީ އެލާނިއެލްއާއި ޒޭބްއެވެ.\nސްވިޒަލޭންޑްފަދަ ގައުމެއްގައި ދިރިއުޅުމުގެ ފުރުސަތަކީ އާރިޒްފަދަ ޒުވާނަކަށް ތަފާތު ތަޖުރިބާއެކެވެ. އަލަށް ބޭރު ގައުމަކަށް އާދެވުނުއިރު އާދެވުނީ އެންމެ ހިތްގައިމު އަމާން އެއް ގައުމަށެވެ. އުޑުގެ ވިލާތަކާއި ބޮސްދޭން މަސައްކަތްކުރަމުންދާ ވަރުގަދަ އާލްޕްސް ފަރުބަދައިގެ މަންޒަރުތައް ބަލަބަލާ ފޫހިވާގޮތެއް ނުވެއެވެ. ކޮންމެ ދިމާލަކުންވެސް ކޯރުތަކާއި ވާދީތަކެވެ. ހޫނު މޫސުމްގައި ފެހިކަންގަދަ ވާދީތައް ހަމަ ދުނިޔެމަތީގެ ސުވަރުގެ ގޮތުގައި މިސާލު ޖެހިދާނެއެވެ. ކުޑަދޮރުގެ ދާރައިގެ މަތީ އިށީދެ އިނުމަކީ މިހާރަކަށް އައިސް ހޮބީއެކެވެ. ފެންނަ ވާދީތަކާއި ފަރުބަދަތަކާއި ގުޅުވާލައިގެން ހިތާމަވެރި ލަވަތައް ލިޔުމުން އޭގެ ލަފުޒުތަކަށް އިތުރު ފުރިހަމަކަމެއް ގެނުވާދެއެވެ.\nއެރިއިރާއެކު މާމައާއި ކުދިންކޮޅު ގޮވައިގެން ބަލްސަމް ދިޔައީ ޕިކްނިކަށްކަން ނޭގެއެވެ. ލާފައި ތިބިހެދުމުންނާއި ޕިކްނިކް ވަށިތައް ފެނިފާ އާރިޒްއަށް ޔަގީންކުރެވުނީ އެގޮތަށެވެ. މަންމަ ދިޔައީ ގެ ބަލަހައްޓަން އާރިޒްއާއި ހަވާލުކޮށްފައެވެ. މަންމަ ލޯބިން ގެންގުޅޭ ގަސްތަކަށް ފެންދޭން ހަވާލުކުރިއެވެ. އަދި ބައެއް ޕޮޓްތަކަށް ފަސްއަޅާ ގަސްތަކެއް އިންދަންވެސް އެދުނެވެ. ގެ އާއި ކާރު ސާފުކުރަންވެސް ޖެއްސިއެވެ. ފްލޯރާ ބަލިވީއެވެ. ބަގީޗާ ބަލަހައްޓާ ސާފުކުރާ މީހާ ޗުއްޓީނެގީއެވެ. އާރިޒް ހިތް ބުރަކަމެއްނެތި މަންމަވީމަ މަންމަގެ ހައްގު އަދާކުރަން އެހުރިހާކަމެއް ފުރިހަމައަށް ކޮށްލިއިރު މަންމަ އުފާވާނެކަމުގައި ހީކުރިއެވެ.\nމަންމަމެން ދިޔައިރު އޭނަވެސް ގެންދިޔަނަމައޭ ހިތަށް އެރިއެވެ. ޒިކުރިއުކްގެ މަޝްހޫރު ބިނާތައް ދެކެން ހިތް އެދުނަސް އަދި އާރިޒްއަށް އެފުރުސަތެއް ނުލިބެއެވެ. ވަށައިގެންވާ ކުދި ޓައުންތައްވެސް އެހާ ހިތްގައިމު ވާނެއެވެ. އޭނަ ގޮވައިގެން މަންމަ ދާނެ ނަމައެވެ. އެކަމަކު އެއީ ހުވަފެނެއްގައި ނޫނީ ކުރެވޭނެކަމެއް ނޫނެވެ. ބޯ ގޮވައިގެން ގިނަވަގުތު އޭނަ ހޭދަކުރަނީ ކުޑަދޮރުގެ ހަތަރުފާރުން އެތެރޭގައެވެ. މިސްކިތަށް ދާން ނުކުތަސް ބައެއް މީހުންގެ އުދަގޫކުރުވަނިވި ނަޒަރުން ސަލާމަތެއް ނުވެވެއެވެ. އެހެންވެ ގެއިން ނިކުންނަ ހިތް ނުވަނީއެވެ. ނަމަވެސް މަންމަމެންނާއިއެކު ކޯރެއްގެ އައްސޭރިފަށަށް ޕިކްނިކް ދެވިދާނެ ނޫންހެއްޔެވެ؟\nމަންމަދެއްކި މަސައްކަތް ނިންމާލާފައި އާރިޒް ފެންވަރާ ހަދާލައިގެން ގޭތެރޭގައި ހިގައިލިއެވެ. ގެ ފަރުމާކޮށްފައިވާގޮތާއި ސިޑި އަދި ސީލިންގެ ހިތްގައިމުކަމަށް ހިތް ތައުރީފުކުރިއެވެ. މަތީބަޔަށް އެރުމުން އެބައި އަދި އެތައް ގުނަ ރީތިކަން އެނގުނެވެ. ބޮޑު ބެލްކަނީއިން ވިއުފެންނަލެއް ރީތިކަމުން ހިނިތުންވެލެވުނެވެ. ހީލެވުމާއިއެކު މަންމަ މަނާކޮށްފައިވާކަން އެނގުމުން ތުން ފިތައިލިއެވެ.\n"ޑޯންޓް ސްމައިލް އާރިޒް.......އިޓްސް އެ ކްރައިމް ހިއާ..." އާރިޒު އަމިއްލަ ނަފުސަށް އަމުރުކުރިއެވެ. އެ ޚިޔާލުން މޮޅިވެރިވެ އުދަގޫގޮތަކަށް ލޯ މަރައިލަން ޖެހުނެވެ. ސިކުނޑީގައިވި އުދަގޫޚިޔާލުތަކާއި އިރުކޮޅަކަށް ވަކިވާން ބޭނުންވިއެވެ. ބެލްކަނީގެ ރެއިލިންގައި އަތުން ހިފަހައްޓާލަމުން ހިތާއި ރޫހުވެސް ދޫކޮށްލީ މޭވާތަކާއި މާތައް އަޅާ ބަރާވެފައިވާ ގަސްތަކަށެވެ. ކުޅަދުންވަންތަކަމާއިމެދު ވިސްނަން އިރުކޮޅަކު ހުރެފައި އާރިޒު ފޯނު ނެގިއެވެ. ފޮޓޯކޮޅެއްނެގިއެވެ. ސެލްފީ ނަގާފައި އަމިއްލަ ނަފުސަށް ބަލައިލުމަށްފަހު ކްރޮޕްކޮށްލިއެވެ.\nބެލްކަނިއަށް ނުކުމެވޭ ބައިގާ ފޮތިގަނޑަކުން ނިވާކޮށްފައިވާ އެއްޗަކަށް އާރިޒްގެ ނަޒަރު ހުއްޓުނެވެ. އޭނައަށް ހީވިގޮތް ރަގަޅުތޯ ބަލަން ފޮތިގަނޑު ދުރުކޮށްލުމާއިއެކު އާރިޒްގެ ހިތް އޭގެ މަގާމު ދޫކޮށް އުދުހިގަތްހެން ހީވިއެވެ. މިއީ ޔަމަހާ އޭރިއަސް ބްރޭންޑްގެ ޕިއާނޯއެކެވެ. ފިރުމައިލެވުނީ ނިކަން ލޯބިންނެވެ. ކޮންފަދަ ފުރިހަމަކަމެއް ހެއްޔެވެ؟ ދުނިޔޭގެ ހުރިހާ ޚިޔާލުތަކުން ވަކިވެގެން މިއުޒިކީ ދުނިޔެއަށް އާރިޒް ގެންގޮސްދީފިއެވެ. އަތްލާން ދައުވަތުދޭފަދައެވެ. ކުޑައިރުއްސުރެ މިއުޒިކާއި އާޓަށް ލޯބިކުރާ ކުއްޖަކަށްވުމާއިއެކު ފޮޓޯގްރާފަރަކަށް އަދި މިއުޒިޝަނަށްވުމަކީވެސް އާރިޒް ދެކުނު ހުވަފެނެކެވެ. އިނގިރޭސިން ޅެންތައް ލިޔެ އޭނަ ފޮރުވާފައި ބަހައްޓައެވެ. ލަވައެއް ކިޔާލާފައި ޔޫޓިއުބަށް ލާން ހިތަށް އަރާފައިވެސް އެކަން ކޮށްލަން އަދި ފަސްޖެހެނީ އޭނަގެ ސޫރަފެނި މީހުން ނުރުހިދާނެތީއެވެ. މިއޮތީ އެކަމަށް މަގުފަހިވެފައެވެ.\nފިތްތަކުގައި އިނގިލި ހިންގާލުމާއެކު ކިޔައިލީ އަޑުން އާރިޒުއަށް ލިބުނީ ތަފާތު އުފަލެކެވެ. ހަލާކުވެފައިވާ ހިތެއްގެ އެތިކޮޅުތައް މިއުޒިކްގެ ސިފައިގާ އަހާ މީހެއްގެ ހިތަށް ފޯރުކޮށްދިނެވެ. އާރިޒް މަޑުމަޑުން ލަވައެއްގެ ބައިތު ކިޔާލިއެވެ. އެއަޑުގައިވީ ހިތާމަވެރިކަމާއި އަސަރުން ގައިން ހީބިހިނަގާވަރުވިއެވެ.\n"އާރިޒް.........." ބަލްސަމް ކަރުބުޑުން ހަޅޭއްލަވައިގަތެވެ.\nއާރިޒް ގޮނޑިން ތެދުވުމާއެކު އެނބުރުނީ މަންމަގެ އަޑު ބާރުކަމުންނެވެ. ހައިރާންވެ އަންތަރީސްވީ ބަލްސަމްގެ އަތުން ދެތިންއެތިފަހަރު އޭނަގެ ކަންކަށިމައްޗަށް އެރުމުންނެވެ. އެވަރުންވެސް ބަލްސަމްގެ ރުޅި މައިތިރިއެއް ނުވިއެވެ. އާރިޒްގެ ގައިގެ އެތަންމިތާ މުށްކަވާފައިވާ ދެއަތުން ތަޅައިގަތެވެ. ޒަޚަމްވެފައިވާ ސިންގާއެއް ފަދައިން ހަމަލާދެމުން ދިޔައިރު އަނިޔާ ލިބިގަންނަން އާރިޒް ހުރީ ހިމޭނުންނެވެ. ޖިސްމުގައި ލަމުން ދިޔަ ލަކުނަށްވުރެ ހިތަށް ވީ ތަދު މާ ބޮޑެވެ. އާރިޒްގެ ރޫހު މަރާލައި އިސްޖައްސުވާލައިފިއެވެ. އެލޮލުން ފެނުނު ނަފްރަތާއި ނުރުހުމުން އާރިޒުއަށް ލިބުނު ވަގުތީ އުފާކޮޅު ސައިބޯނި ބޮއްކެއްފަދައިން ފަޅައިގެން ހިގައްޖެއެވެ. އޭނަގެ މަންމަ މިހާ ރުޅިއަންނަން ޖެހޭނެ ސަބަބެއް އާރިޒްއަކަށް ނުވިސްނުނެވެ. އޭނަ މިއުޒިކް ކުޅުމުން މަންމަ މޮޔަވާވަރަށް ރުޅިއައީ ކީއްވެބާވައެވެ.


Aasandha khidhumai dhinumugai ADK ah huraheh nei: Aasandha | Mihaaru\nއޭޑީކޭ ހޮސްޕިޓަލުން ހިދުމަތް ހޯދަން ގޮސް ތިބި ބަޔަކު މަޑުކޮށްލައިގެން: އެ ހޮސްޕިޓަލުން އަދިވެސް އާސަންދަ ހިދުމަތެއް ނުލިބޭ.\nއާސަންދަ އިން ހިދުމަތް ދިނުމުގައި އޭޑީކޭ އަށް ހުރަހެއް ނެތް: އާސަންދަ\n09 މެއި 2017 - 18:06 11 comments\nއާސަންދަ ކުންފުނީގެ މެނޭޖިން ޑިރެކްޓަރު މައުމޫން އަބްދުއްސަމަދު "މިހާރު"އާ ވާހަކަދައްކަވަމުން ވިދާޅުވީ އޭޑީކޭ ހޮސްޕިޓަލް ފިޔަވައި އެހެން ހުރިހާ ތަނަކުން ހިދުމަތް ލިބޭނެ ކަމަށެވެ.\n"އަޅުގަނޑުމެން ވާނީ އިއްޔެ ހުރިހާ ފަރާތްތަކަށް ހުއްދަދީފައި. އޭޑީކޭ އަށް ވެސް ހިދުމަތް ދިނުމަށް ހުރަހެއް ނޯންނާނެ. އެކަމަކު އެ ހޮސްޕިޓަލުން ހުށަހަޅާފައިވާ އެ އެއްބަސްވުމަށް މާއްދާތަކެއް އިތުރުކުރަން،" އޭނާ ވިދާޅުވި އެވެ.\nމައުމޫން ވިދާޅުވީ އޭޑީކޭއާ އެކު ވެސް ސޮއިކޮށްފައިވާނީ އެހެން ހުރިހާ ތަނަކާއެކު ވެސް ސޮއިކޮށްފައިވާ އެއްބަސްވުމުގައި ކަމަށެވެ. އަދި އެ ހޮސްޕިޓަލުން ހުށަހަޅާފައިވަނީ އެއް އަހަރަށް ކަމަށް ވެސް އޭނާ ވިދާޅުވި އެވެ.\n"އަޅުގަނޑުމެންގެ އޮންނާނީ ހުރިހާ ތަނަކާއެކު ވެސް ހަމަހަމަ އެއްބަސްވުމެއް. ނަމަވެސް އަޅުގަނޑުމެން އޭޑީކޭއާ އެކު ވެސް މަޝްވަރާކުރާނަން،" މައުމޫން ވިދާޅުވި އެވެ.\nނަމަވެސް އޭޑީކޭ ހޮސްޕިޓަލްގެ މެނޭޖިން ޑިރެކްޓަރު އަހުމަދު އަފްއާލް މިއަދު ވިދާޅުވީ އާސަންދައާ އެކު ސޮއިކޮށްފައިވާ އެގްރިމަންޓެއް ނެތް ކަމަށެވެ. އަދި އާސަންދައާއެކު ސޮއިކުރެވުނުހާ އަވަހަކަށް ހިދުމަތް ދޭން ފަށާނެ ކަމަށް ވެސް އޭނާ ވިދާޅުވި އެވެ.\nއާސަންދަ ކުންފުނިން ހޮނިހިރު ދުވަހު ކުއްލި ގޮތަކަށް ހިދުމަތް މެދުކަނޑާލުމާ ގުޅިގެން އާއްމުންގެ ގިނަ ބަޔަކު ބުނީ އެއީ ވެރިކަންކުރާ ޕީޕީއެމަށް އިންތިހާބުން ބޮޑު ނާކާމިޔާބަކާ ކުރިމަތިވުމުން ރައްޔިތުންނަށް ދަތިކުރުމުގެ ގޮތުން އެޅި ފިޔަވަޅެއް ކަމަށެވެ. ނަމަވެސް އާސަންދަ ކުންފުނިން އެކަމަށް އެއްބަހެއް ނުވެ އެވެ.\nއެ ކުންފުނީގެ މެނޭޖިން ޑިރެކްޓަރު މައުމޫން ވިދާޅުވީ އެއީ ވޯޓާ ދިމާކޮށް ކުރި ކަމެއް ނޫން ކަމަށެވެ. އަދި އެ ދުވަހު ހިދުމަތް މެދުކަނޑާލަން ނިންމިކަން ހޮނިހިރު ދުވަހު ހަވީރު އީމެއިލް މެދުވެރިކޮށް ހުރިހާ ފަރާތްތަކަށް އަންގާފައިވާނެ ކަމަށް ވެސް އޭނާ ވިދާޅުވި އެވެ. ވޯޓު ލުން އޮތީ ވެސް ހޮނިހިރު ދުވަހު އެވެ.\n"މިއީ އެއްގޮތަކަށް ވެސް ވޯޓާ ދިމާކޮށް ކުރިކަމެއް ނޫން. އިންތިހާބުގެ ވޯޓު ފޮށިތައް ގުނުމުގެ ކުރިން އަޅުގަނޑުމެން އެކަން އަންގަން ޖެހޭ ހުރިހާ ފަރާތްތަކަށް އީމެއިލް ފޮނުވީ،" މައުމޫން ވިދާޅުވި އެވެ.\nއޭނާ ވިދާޅުވީ އާސަންދަ އަށް އަބަދުވެސް ބަދަލުތަކެއް ގެންނަ ކަމަށެވެ. އަދި އައިޖީއެމްއެޗާއި ހުޅުމާލޭ ހޮސްޕިޓަލްގެ ހިދުމަތްތައް ފުޅާވަމުން އަންނަ ވަރަކަށް އާސަންދަ މެދުވެރިކޮށް ރާއްޖެ އިން ބޭރަށް ފޮނުވަން ޖެހޭ މީހުންގެ އަދަދު މަދުވާނެ ކަމަށް ވެސް މައުމޫން ވިދާޅުވި އެވެ.\n"އައިޖީއެމްއެޗްގެ ކެތުލެބް ހެދުނީމަ ބޭރަށް ފޮނުވާކަށް ނުޖެހޭނެ. އަދި އެ ތަނުގެ ލެބޯޓަރީ އާއި ހުޅުމާލޭގެ ހޮސްޕިޓަލްގެ ހިދުމަތް ފުޅާވަމުން އަންނަ ވަރަކަށް އާސަންދަ އަށް ބަދަލުތަކެއް އަންނާނެ،" އޭނާ ވިދާޅުވި އެވެ.\nއާސަންދައިގެ ހިދުމަތް މެދުކަނޑާލީ ދައުލަތުގެ ބަޖެޓުން ހަރަދުކުރާނެ ފައިސާ ނެތިގެން ކަމަށް ދައްކާ ވާހަކަތަކާ ގުޅިގެން މައުމޫން ވިދާޅުވީ އާސަންދަ އަށް ދައްކާނެ ފައިސާ އެބަހުރި ކަމަށެވެ. އަދި އެ ހިދުމަތް ހޯދަން އެދޭ ފަރާތްތައް އިތުރުވަމުން އަންނަނީ ފައިސާ ދައްކާތީ ކަމަށް އޭނާ ވިދާޅުވި އެވެ.\n"އާސަންދައިގެ ލާރި އެބަހުރި. ފައިސާގެ މައްސަލައެއް ނޫޅޭ. އޭޑީކޭ އަށް އަދި އެހެން ތަންތަނަށް އަބަދުވެސް ޕެންޑިން އުޅޭނެ. އެކަމަކު ކޮންމެ ދުވަހަކު އެތައް ހާސް ޓްރާންސެކްޝަން ހަދާނެ. މި ސަރުކާރު އައި ފަހުން ލާރި ދައްކާފައި އޮންނާނީ. ޕޭމަންޓް ދައްކާތީ މިހާރު ގިނަ ބަޔަކު ޖޮއިންކުރަން ބޭނުން ވާނީ،" މައުމޫން ވިދާޅުވި އެވެ.\nއިތުރު ލިޔުންތައް ސިއްހަތު އޭޑީކޭ ހޮސްޕިޓަލް އާސަންދަ އާސަންދަ ޕްރައިވެޓް ލިމިޓެޑް


SunOnline: GST bayaanah badhaleh genesfi\nޖީއެސްޓީ ބަޔާނަށް ބަދަލެއް ގެނެސްފި\nމުދަލާއި ހިދމަތުގެ އަގުން ޓެކްސް ނެގުމުގެ ގާނޫނުގެ ދަށުން ހުށަހަޅަން ޖެހޭ ދެ ބަޔާނަކަށް ބަދަލު ގެނެސްފި އެވެ.\nމީރާ އިން އާންމުކުރި ސާކިޔުލާއެއްގައި ބުނީ މީރާ 205 (ޓޫރިޒަމް ދާއިރާ ނޫން އެހެން ދާއިރާތަކުގެ ޖީއެސްޓީ ބަޔާން) އަދި މީރާ 206 (ޓޫރިޒަމް ދާއިރާގެ ޖީއެސްޓީ ބަޔާން) އަށް ބަދަލު ގެނެސްފައިވާ ކަމަށެވެ.\nއެގޮތުން ޖީއެސްޓީ ބަޔާނުގެ ފުރަތަމަ ސޮފްހާގެ އަށްވަނަ އައިޓަމްގައި "އަނބުރާ ނުލިބޭ ދަރަންޏަށް ނިސްބަތްވާ ޖީއެސްޓީގެ އަދަދު" މިގޮތަށް ބަދަލުކޮށްފައިވާނެ ކަމަށް މީރާ އިން ބުންޏެވެ.\nމި އައިޓަމްގައި ރެޖިސްޓާ ކޮށްފައިވާ ފަރާތްތަކުން ހިމަނަންޖެހޭނީ އަނބުރާ ނުލިބޭނެ ދަރަންޏަށް ދައްކާފައިވާ ޖީއެސްޓީގެ އަދަދު ކަމަށް މީރާ އިން ބުންޏެވެ. މީގެ އިތުރުން ރަޖިސްޓްރީކޮށްފައިވާ ފަރާތްތަކުން މި އަދަދު ހުށަހެޅުމުގެ ކުރިން މީރާގެ ހުއްދަ ހޯދާކަށްވެސް ނުޖެހޭނެ އެވެ.\nމީރާއިން ބުނީ އޮގަސްޓުމަހުގެ ފުރަތަމަ ދުވަހުން ފެށިގެން ޖީއެސްޓީއަށް ރެޖިސްޓްރީ ކޮށްފައިވާ ފަރާތްތަކުން މީރާ އަށް ހުށަހަޅަންޖެެހޭނީ ޖީއެސްޓީ ބަޔާނުގެ ވާޝަން 20.1 ކަމަށެވެ. މި ވާޝަން އެ އިދާރާގެ ވެބްސައިޓުން ޑައުންލޯޑު ކުރެވޭނެ އެވެ.\nޖީއެސްޓީ ގާނޫނުގެ ދަށުން ޓޫރިޒަމް ދާއިރާ ނޫން ދާއިރާތަކުން ޖީއެސްޓީގެ ގޮތުގައު ނަގަނީ ހަ ޕަސެންޓެވެ. ޓޫރިޒަމް ދާއިރާ އިން ދޭ ހިދުމަތާއި ވިއްކާ މުދަލުން ނަގަނީ 12 ޕަސެންޓެވެ. ކޮވިޑް19 އާއި ގުޅިގެން ރާއްޖޭގެ ފަތުރުވެރިކަމުގެ ދާއިރާ އަށް އައިސްފައިވާ ހީނަރުކަމާއެކު މީރާ އިން ވަނީ ޓީޖީއެސްޓީ ދިވެހި ރުފިޔާ އިން ދެއްކޭނެ އިންތިޒާމު ވެސް ހަމަަޖައްސައިފަ އެވެ.


އަންވަރު އިބްރާހީމް 03 June 2018, 11:34\nކާފަ އަބަދުވެސް ބުނާ ވާހަކައެއް އޮވެއެވެ. އެއީ ޖަމާޢަތުގައި ނަމާދު ކުރުމެވެ. އެކަން ނުކުރާނަމަ ކާފަ ވަރަށް ހިތްހަމަ ނުޖެހޭނެއެވެ. ކޮންމެ ނަމާދެއް ނިންމުމަށްފަހު އަހަރެން މިސްކިތުގައި އިންތޯ ކާފަ ބަލައެވެ. އަހަރެން ހިތްހަމަ ނުޖެހޭ ކަމަކަށް އެކަން ވިޔަސް، އެކަން ވެގެން ދިޔައީ އަހަރެން ޖަމާޢަތުގައި ބައިވެރިވުމަށް ލިބުނު ހިތްވަރަކަށެވެ.\nކާފައާއެކު މިސްކިތަށް ދިޔަ ދުވަހެކެވެ. ކާފަގެ ގައިން ދުވާ މީރުވަސް އަހަރެންގެ ގައިންވެސް ދުވާ ފަދައެވެ.\n"އެއީ އަތަރު ވަސް. އަން ދަރިފުޅު ވެސް މި ފުޅިން އަތަރު ކޮޅެއް އުނގުޅާލަބަލަ" ކާފަގެ ގަމީހު ޖީބުން އަތުމުށުން ފޮރުވާލެވޭ ވަރުގެ ކުޑަ އަތަރު ފުޅިއެއް ނެގުމަށްފަހު އަހަރެންގެ އަތުގައި އުނގުޅާލަ ދިނެވެ.\n"ދެ އަތުން އުނގުޅާލާ. ދެން ގަމީހުގައި އުނގުޅަލާ. އޭރުން ވަސް ގިނަ އިރު ހުންނާނީ. އެހެން ނޫނިއްޔާ ވަރަށް އަވަހަށް ވަސްފިލާނެ" ކަންތައް ކުރަންވީ ގޮތާއި އެކަން އެގޮތަށް ކުރަނީ ކީއްވެގެން ކަންވެސް ކާފަ ކިޔައި ދިނެވެ.\n"މިއީ ކާފަ ހަނދާނުގައި ހުންނަން ފެށީއްސުރެ ކާފަ ކުރަމުން އަންނަ ކަމެއް. ކާފަ މިސްކިތަން އަންނަނީ ވަރަށް ތައްޔާރުވެގެން. މިކަން ކާފަކުރަނީ ވަރަށް ކުރާހިތުން. ނަމާދަށް އައުމަކީ އެކަމަށް ބޭނުންވެގެން ކުރާކަމަކަށް ވާންވާނެ. ދަރިފުޅު ވެސް މިސްކިތަށް ދާންވީ އެކަންކުރާ ހިތުން. ކާފަމެން ބުނީމާ ނަމާދަށް ދިއުމާއި އެކަން ކުރާހިތުން އެކަން ކުރުމަކީ އަދި ތަފާތު ދެކަމެއް" ކާފަ އޮޅުން ފިލުވާދޭން ބޭނުންވީ ނަމާދަށް ދާ ސަބަބެވެ.\n"ތިކަން އަހަރެންނަށް ވެސް އެނގޭ. އެކަމަކު ކޮންތާކު ކާފަ އަތރު ހޯދަނީ؟" ކާފަގެ ވާހަކަތައް ހުއްޓުވަން އަހަރެން ކުރީ އިތުރު ސުވާލެކެވެ.\n"ކާފަ ހުންނާނެ ހުސްނުވާވަރަށް އަތަރު ގެނެސްފައި. ކޮންމެ އަހަރަކު މާލެއަށް ކާފަ ކުރަނީ އެއް ދަތުރު. އެ ދަތުރު އަތަރު ގެންނަނީ" ކާފަ އޮޅުން ފިލުވައި ދިނެވެ.\n" ކޮންމެހެން އަތަރު ޖަހަން ޖެހޭތަ؟" ކާފަގެ މޫނަށް ބަލަހައްޓައިގެން ހުރެ އަހަރެން އިތުރު ސުވާލެއް ކުރީމެވެ.\n"ކޮންމެހެން ޖަހާކަށް ނުޖެހޭ. ނަމަވެސް އެ ޖެހުމުން ކާފަ ހިތްހަމަ ޖެހޭ. އެހެންވީމާ ނުޖަހަންވީ ސަބަބެއް ވެސް ނެތް. ކާފަ ގަބޫލުކުރަނީ އެއީ ސާފުތާހިރުވެ ރީތިވުމުގެ ބައެއްކަމަށް. އެެހެންވީމާ އެކަންކުރުން މޮޅު އިތުރުކަމަށް ކާފައަށް ވިސްނެނީ" ކާފަ ހާމަކުރީ ކާފަ ގަބޫލުކުރާ ގޮތެވެ.\nކާފައާއި އަހަރެންނަށް މިސްކިތަށް ދެވުނީ އެކުއެކީގައެވެ. އޭރު މުދިންބެ ވެސް މިސްކިތަށް އަރަނީއެވެ. އަހަރެންވެސް ކާފައާއެކު މިސްކިތަށް އަރައި ސުންނަތް ކޮށްލީމެވެ.\nމިސްކިތުގައި އިނދެ އަހަރެންނަށް ވިސްނެމުން ދިޔައީ ކާފަގެ ވާހަކަތަކެވެ. ތެދެކެވެ. ކާފަ މިސްކިތަށް އަންނަނީ އަންނަ ހިތުންނެވެ. އަހަރެންގެ ހަޔާތުގައި ކޮންމެ ދުވަހަކު ވެސް ބަންގިދިނުމުގެ ކުރިން މިސްކިތުގައި ކާފަ ހުރެއެވެ. އެކަމަށް ކާފަ ސަމާލުކަން ދެއެވެ. އެކަމަކީ އެންމެ މުހިންމު ކަންތައް ކަމުގައި ކާފަ ދެކެއެވެ. އެކަަމަކު އަހަރެންނަށް މި އުޅެވެނީ ކިހިނެއް ހެއްޔެވެ؟ ނަމާދާ މެދު ކަންތައް މިކުރެވެނީ ކޮން ގޮތަކަށް ހެއްޔެވެ؟ އެތައް ސުވާލަކުން އަހަރެންގެ އަމިއްލަ ނަފުސު ހިސާބު ކޮށްލީމެވެ. އެއާއެކު ޢަޒުމެއް ވެސް ކަނޑައެޅީމެވެ.\nނަމާދުކޮށް ނިންމައިގެން އަހަރެން ގެއަށް ހިނގައިގަތީ ކާފައާއެކުއެވެ. ގެއަށް ގޮސް ކާފަގެ ކޮޓަރީއަށް ވަނީ ކާފައާ ސުވާލުތަކެއް ކުރާނަމޭ ހިތުގައެވެ.


(1)ފޮތުގެވެރިންނާއިންގެ ތެރެއިންވިމީހުންފާޅުވެގެންވާ ދަލީލު އެއުރެންގެ ގާތަށް އަތުވެއްޖައުމަށްދާނދެން އެއުރެންތިބިގޮތް ދޫކޮށްލާނޭ ބަޔަކުކަމުގައި ނުވެތެވެ.\n(2) (އެ ދަލީލަކީ) اللَّهގެ حضرةން ފޮނުއްވެވި رسولއެކެވެ. طاهرކުރައްވާފައިވާ ފަތްފުށްތަކެއް އެ رسولއާ ކިޔަވައިދެއްވަތެވެ.\n(3) ސީދާވެގެންވާ حكمތައް، އެ ފަތްފުށްތަކުގައި ވެއެވެ.\n(4) އަދި ފާޅުވެގެންވާ ދަލީލު، އެއުރެންގެ ގާތަށް އައުމަށްފަހުގައި މެނުވީ، ފޮތް ލިބުނު މީހުން ބައިބައިވެގެން ނުދެތެވެ.\n(5) باطل މަގުން އެއްކިބާވެތިބެ، اللَّهއަށް އަޅުކަން خالصކުރާ حال، اللَّهއަށް އަޅުކަންކުރުމަށާއި، ނަމާދު قائمކުރުމަށާއި، ޒަކާތްދިނުމަށް މެނުވީ، އެއުރެންނަށް އަމުރުކުރައްވާފައެއް ނުވެތެވެ. އަދި ސީދާވެގެންވާ دينއަކީ އެއީއެވެ.\n(6) ހަމަކަށަވަރުން، ފޮތުގެ أهلވެރިންނާއި، مشركންގެ ތެރެއިން كافرވިމީހުންވަނީ ނަރަކައިގެ އަލިފާނުގެ ތެރޭގައެވެ. އެތާނގައި އެއުރެން ދެމިތިބެނިވިގޮތުގައެވެ. އެއުރެންނީ، މީސްތަކުންކުރެ ހަމަ އެންމެ ނުބައިމީހުންނެވެ.\n(7) ހަމަކަށަވަރުން، إيمانވެ صالح عملތައް ކުޅަމީހުން (ދަންނާށެވެ!) އެއުރެންނީ، މީސްތަކުންކުރެ ހަމަ އެންމެ ހެޔޮމީހުންނެވެ.\n(8) އެއުރެންގެ ވެރިރަސްކަލާނގެ حضرةގައި، އެއުރެންގެ ޖަޒާއަކީ، އެތާނގެ ދަށުން ކޯރުތައް ހިނގަހިނގާ ހުންނަ عدنއެވެ ކިއުނު ސުވަރުގެތަކެވެ. އެތާނގައި އެއުރެން އަބަދަށް ދެމިތިބެނިވިގޮތުގައެވެ. اللَّه އެއުރެންނަށް ރުހިވޮޑިގެންވެތެވެ. އަދި އެއުރެން އެކަލާނގެ (ދެއްވި نعمة) އަށް ރުހިގެންވެތެވެ. އެ نعمة ލިބޭހުށީ، އެމީހާގެ ވެރިރަސްކަލާނގެއަށް ބިރުވެތިވި މީހަކަށެވެ.


Liverpool ah6Point Ge Lead eh Libijje\nފެނަކަ ހުޅުމީދޫ ބްރާންޗަށް ޑިޕިއުޓީ ޑިރެކްޓަރެއް ...\nނިއުކާސަލް ޔުނައިޓެޑާއި ބައްދަލުކޮށް4ލަނޑު0ލަނޑުން ލިވަޕޫލް މޮޅުވެ އިގިރޭސި ޕްރިމިއާލީގުގެ ޕޮއިންޓް ޓޭބަލުން6ޕޮއިންޓްގެ ލީޑެއް ލިވަޕޫލްއަށް ލިބުނުއިރު ޕޮއިންޓް ޓޭބަލްގެ ދެވަނާގައިއޮތް މެންޗެސްޓަރ ސިޓީ ލެސްޓާ ސިޓީއާއި ބައްދަލުކޮށް ރޭ2ލަނޑު 1 ލަނޑުން ބަލިވެ ޕޮއިންޓް ޓޭބަލްގެ3ވަނައަށް ވެއްޓި ބޯންމައުތުއަތުން5ލަނޑު0ލަނޑުން މޮޅުވެ ޓޮޓެމްހަމް ޕޮއިންޓް ޓޭބަލްގެ2ވަނައަށް ޖެހިލައިފިއެވެ.\nލިވަޕޫލަށް6ޕޮއިންޓްގެ ލީޑެއް ލިބެނީ 19 މެޗުން 51 ޕޮއިންޓް ލިބިގެންނެވެ. ޓޮޓެންހަމްއަށް ޓޭބަލްގެ2ވަނަ ލިބެނީ 19 މެޗުން ވަނީ 45 ޕޮއިންޓް ލިބިފައިވާތީއެވެ. ކުރީން ޓޭބަލްގެ2ވަނާގައިއޮތް ސިޓީއަށް3ވަނަ ލިބެނީ 19 މެޗުން 44 ޕޮއިންޓް ލިބިގެންނެވެ.\nލިވަޕޫލްއަށް6ޕޮއިންޓްގެ ލީޑެއް ލިބިފައި މިވަނީ ލެސްޓާ ސިޓީ އާއި ބައްދަލުކޮށް މެންޗެސްޓަރ ސިޓީ ރޭ2ލަނޑު 1 ލަނޑުން ބިލިވުމުގެ ސަބަބުންނެވެ. އަތުން 2-1 އިން ބަލިވެ އެންމެ ފަހުގެ ޗެމްޕިއަން މެންޗެސްޓާ ސިޓީ އަށް ދެ ވަނަ މަގާމު ގެއްލިއްޖެ އެވެ.\nލީގުގެ މެޗުތައް ދެ ބައިވިއިރު، ލިވަޕޫލް އެއް ވަނައިގައި އޮތީ 19 މެޗުން 51 ޕޮއިންޓާ އެކު އެވެ. ދެ ވަނައިގައި އޮތީ ރޭ ބޯންމައުތު އަތުން 5-0 އިން މޮޅުވި ޓޮޓެންހަމް ހޮޓްސްޕާސް އެވެ. ޓޮޓެންހަަމަށް 19 މެޗުން ވަނީ 45 ޕޮއިންޓް ލިބިފަ އެވެ. ތިން ވަނައިގައި ސިޓީ އޮތީ 19 މެޗުން 44 ޕޮއިންޓާ އެކު އެވެ.\nޕްރިމިއާލީގުގައި ރޭ ކުޅެވުނު އެހެން މެޗްތަކަށް ބަލާއިރު ވަޓްފޯޑް އަތުން 2-1 އިން ޗެލްސީ މޮޅުވެފައިވާއިރު އާސެނަލް ވަނީ ރަށުންބޭރުގައި 1-1 އިން ބްރައިޓަންއާ އެއްވަރުވެފަ އެވެ. އަދި މީގެ އިތުރަށް މެންޗެސްޓާ ޔުނައިޓެޑް ވަނީ އަމިއްލަ ދަނޑުގައި ހަޑްސްފީލްޑް ޓައުން އަތުން 3-1 އިން މޮޅުވެފަ އެވެ.


Majlis ge jalsaa thah veehaaves avahakaha fashanee\nމަޖިލީހުގެ ޖަލްސާތައް ވީހާވެސް އަވަހަކަށް ފަށަނީ\nރައްޔިތުންގެ މަޖިލިސް ތެރެއިން--\nރައްޔިތުން މަޖިލީހުގެ ޖަލްސާތައް ވީހާ ވެސް އަވަހަކަށް އަލުން ފެށޭނެ ކަމުގެ ޔަގީންކަން ލިބިފައިވާ ކަމަށް އިދިކޮޅު ޕާޓީތަކުގެ ޕާލިމަންޓްރީ ގްރޫޕްގެ މެންބަރުން މިއަދު ވިދާޅުވެއްޖެ އެވެ.\nރައްޔިތުން މަޖިލިސް މިހާރު ހުއްޓިފައި އޮންނާތީ ޖަލްސާތައް އަލުން ފެށުމާ މެދު، އިދިކޮޅު ޕީޖީ ގްރޫޕްގެ މެންބަރުން މިއަދު ވަނީ މަޖިލީހުގެ ނައިބު ރައީސް، ހުޅުހެންވޭރު ދާއިރާގެ މެންބަރު މޫސާ މަނިކާ އެކު މަޖިލީހުގެ އިދާރާގައި ބައްދަލު ކުރައްވައިފަ އެވެ.\nއެ ބައްދަލުކުރެއްވުމަށް ފަހު، ޖޭޕީގެ ޕީޖީ ގްރޫޕްގެ ޑެޕިއުޓީ ލީޑަރު އަބްދުﷲ ރިޔާޒު ވިދާޅުވީ، މަޖިލީހުގެ ޖަލްސާތައް ވީހާ ވެސް އަވަހަކަށް ބޭއްވުމަށް މަސައްކަތް ކުރައްވާ ކަމަށް މަޖިލީހުގެ ނައިބު ރައީސް މޫސަ ވިދާޅުވި ކަމަށެވެ. އެގޮތުން، އެ ޖަލްސާގެ އެޖެންޑާއަށް ކުރީގެ ރައީސް މުހައްމަދު ނަޝީދު މިނިވަން ކުރުމަށް ގޮވާލާ ހުށަހަޅާފައިވާ ގަރާރުގެ މައްސަލަ ހިމެނޭނެ ކަމުގެ ޔަގީންކަން ލިބިފައިވާ ކަމަށް އޭނާ ވިދާޅުވި އެވެ.\nމަޖިލީހުގެ 41 މެންބަރަކު ސޮއިކޮށް މަޖިލީހަށް ހުށަހެޅި އެ ގަރާރުގައި ބުނެފައި ވަނީ، ކުރީގެ ރައީސް މުހައްމަދު ނަޝީދުގެ މައްޗަށް ޝަރީއަތްކޮށް 13 އަހަރުގެ ޖަލު ހުކުމެއް އިއްވާފައި ވަނީ ރާއްޖެ ބައިވެރިވެފައިވާ އދ ގެ މުއާހަދާތަކާއި ޝަރީއަތް ކުރުމުގެ އިޖުރާއަތުތަކާ ހިލާފަށް ކަމަށް ވާތީ، ނަޝީދު މިނިވަން ކުރުމަށް ކަމާ ބެހޭ އެންމެހާ ފަރާތްތަކަށް ގޮވާލާ ކަމަށެވެ.\n"މިއަދު އަޅުގަނޑުމެން މަޖިލީހުގެ ނައިބު ރައީސްއާ ބައްދަލުކޮށް ޕާޓީތަކުން އެދުނީ އަވަހަށް މަޖިލިސް ފަށައި ދެއްވުމަށް. އެބޭފުޅާ ވިދާޅުވި ވީހާ އަވަހަކަށް ޖަލްސާއެއް ބާއްވާނެ ކަމުގެ ޔަގީން ކަން ދެއްވާ ކަމަށް،" ރިޔާޒު ވިދާޅުވި އެވެ.\nރައްޔިތުން މަޖިލީހުގެ ރައީސް އަބްދުﷲ މަސީހު މުހައްމަދުގެ އިތުބާރު ނެތްކަމުގެ މައްސަލައެއް، 51 މެންބަރަކު ސޮއި ކުރައްވައި ވަނީ މަޖިލީހަށް ވައްދައިފަ އެވެ. އެ މައްސަލަ މަޖިލީހަށް ބަލައިގަނެ، އަންނަ މަހުގެ އަށް ވަނަ ދުވަހަށް އެ މައްސަލަ ވަނީ މިހާރު ތާވަލް ވެސް ކޮށްފަ އެވެ. މަޖިލީިހުގެ ގަވާއިދު އޮންނަ ގޮތުން، މަޖިލީހުގެ ރައީސްގެ އިތުބާރުނެތް ކަމުގެ މައްސަލައެއް ހުށަހެޅިފައިވާ މުއްދަތުގައި މަޖިލީހުގެ ރިޔާސަތު ބަލަހައްޓާނީ މަޖިލީހުގެ ނައިބު ރައީސް އެވެ.\nމަޖިލީހުގެ ނައިބު ރައީސް މޫސަ ވިދާޅުވީ، މަޖިލިސްގެ ރައީސް މަސީހާ ވާހަކަ ދައްކަވައިގެން ވީހާ ވެސް އަވަހަކަށް މަޖިލީހުގެ ޖަލްސާތައް ބޭއްވުމަށް މަސައްކަތް ކުރައްވަމުން އަންނަ ކަމަށެވެ. އަދި މަޖިލީހުގެ ޖަލްސާތައް ބާއްވާނީ އޮންނަ އިޖުރާއަތްތަކުގެ ތެރެއިން ކަމަށެވެ. އަދި މަޖިލީހުގެ ގަވާއިދު ބުނާގޮތަށް މަޖިލިހުގެ ޖަލްސާތައް ބޭއްވުމަށް އިސްކަން ދެއްވާ ކަމަށް މޫސަ ވިދާޅުވި އެވެ. އޭނާ ވިދާޅުވި ގޮތުގައި ކުރިއެކޭ ވެސް އެއްގޮތަށް މަޖިލީހުގެ ޖަލްސާއެއް ތާވަލް ކުރާ ނަމަ ދުރާލާ އެކަން މެންބަރުންނަށް އަންގަވާނެ އެވެ.\nއިންތިހާބީ ރައީސް އިބްރާހިމް މުހައްމަދު ސޯލިހު ވެސް އިއްޔެ ވިދާޅުވީ، މަޖިލީހުގެ ގަވާއިދުގައިވާ ގޮތަށް އެންމެ މަދުވެގެން ތިން ޖަލްސާ ކޮންމެ ހަފްތާއަކު ވެސް ބޭއްވުމަށް މަޖިލީިހުގެ ނައިބު ރައީސް މޫސަ އެއްބާރުލުން ދެއްވަން ތައްޔާރަށް ހުންނެވި ކަމަށެވެ. އަދި މޫސަގެ އެއްބާރުލުމާ އެކު ވީ އެންމެ އަވަހަކަށް ޖަލްސާތައް ފަށަން އިދިކޮޅުން ބޭނުންވާ ކަމަށް ވެސް އިބޫ އިއްޔެ ވިދާާޅުވި އެވެ. އިބޫ ވިދާޅުވި ގޮތުގައި މަޖިލީހުގެ އެންމެ ބޮޑު މަސައްކަތަކަށް ވާނީ، އަބުރުގެ ގާނޫނު އުވާލުމާއި ކުރީގެ ރައީސް މުހައްމަދު ނަޝީދު މިނިވަން ކުރުމުގެ ގަރާރާ މެދު ވީހާވެސް އަވަަހަކަށް ގޮތެއް ނިންމުމެވެ. ދެން އެންމެ މުހިންމު ކަމަށްކަށް ވާނީ މަޖިލީހުުގެ ގަވާއިދަށް ގެނެސްފައި ހުރި ބަދަލުތައް މުރާޖައާކޮށް އެންމެންނަށް އެއްބަސްވެވޭ ފަދަ ޑިމޮކްރަޓިކް ބަދަލުތަކެއް މަޖިލީހުގެ ގަވާއިދަށް ގެނައުމެވެ.


ސެމްސަންގްގެ އެންމެ އަގުބޮޑު ސްމާޓްފޯން އަންނަ ބުދަ ދުވަހު ލޯންޗް ކުރަނީ | Jazeera\tސެމްސަންގްގެ އެންމެ އަގުބޮޑު ސްމާޓްފޯން އަންނަ ބުދަ ދުވަހު ލޯންޗް ކުރަނީ - Jazeera\nސެމްސަންގްގެ އެންމެ އަގުބޮޑު ސްމާޓްފޯން އަންނަ ބުދަ ދުވަހު ލޯންޗް ކުރަނީ\nހުސައިން ނަޒީފް August 5, 2019 67 views0\nސެމްސަންގް އިން އެކުންފުނީގެ ގެލެކްސީ ނޯޓް 10ގެ ސްމާޓްފޯންތައް ތަޢާރަފްކުރުމަށް ތައްޔާރުވެއްޖެ އެވެ. ސޯޝަލް މީޑިއާގައި އެ ސްމާޓްފޯންތައް އިޝްތިހާރުކުރަމުން އަންނަތާ ދުވަސްތަކެއް ވެފައިވާއިރު، ސެމްސަންގް ގެލެކްސީ ނޯޓް 10 ސީރީސް ދައްކާލާނީ މި ހިނގާ އޮގަސްޓް މަހުގެ ހަތްވަނަ ދުވަހު ނިއު ޔޯކްގައި ބާއްވާ ޚާއްސަ އިވެންޓެއްގަ އެވެ. އެ އިވެންޓް ސެމްސަންގްގެ ވެބްސައިޓުންނާއި ޔޫޓިއުބް އިން ލައިވް-ސްޓްރީމްކުރާނެ އެވެ.\nމިފަހަރު ސެމްސަންގް އިން ދެ ފޯނެއް ނެރޭނެއެވެ. މިއީ އެ ކުންފުނިން ގެލެކްސީ ނޯޓްގެ ދެ ސްމާޓްފޯން އެއްފަހަރާ ނެރޭ ފުރަތަމަ ފަހަރެވެ. ލަފާކުރެވޭ ގޮތުގައި އެ ފޯންތަކަށް ކިޔާނީ ގެލެކްސީ ނޯޓް 10 އަދި ގެލެކްސީ ނޯޓް 10 ޕްލަސް އެވެ.\nމީގެ އިތުރުން އަލަށް ނެރޭ ގެލެކްސީ ނޯޓް 10ގެ ސްމާޓްފޯންތަކުގެ ބެޓަރީވެސް ކުރީގެ ފޯންތަކަށްވުރެ ބޮޑުވާނެ އެވެ. މިދިޔަ އަހަރު ނެރުނު ގެލެކްސީ ނޯޓް 9ގައި ހުންނަނީ 4000އެމްއޭއެޗްގެ ބެޓަރީއެކެވެ. މި ފޯންތަކުގައި މުޅިން އާ ފީޗާތައް ހިމެނުމުގެ އިތުރުން ކުރީގެ ފޯންތަކަށްވުރެ ސްޕެސިފިކޭޝަންސްވެސް ރަނގަޅުވާނެ އެވެ. އެހެންކަމުން ކުރީގެ ފޯންތަކަށްވުރެ އަލަށް ނެރޭ ފޯންތަކުގެ އަގުވެސް ބޮޑުވާނެ ކަމަށް ބެލެވެއެވެ. މަޝްހޫރު ޓެކް މާހިރެއް ކަމުގައިވާ އިޝާން އަގަރްވާލް ލަފާކުރާ ގޮތުގައި ނޯޓް 10ގެ 256ޖީބީ މޮޑެލްގެ އަގު ފެށޭނީ ގާތްގަނޑަކަށް 949 ޔޫރޯއިންނެވެ. އަދި ނޯޓް 10 ޕްލަސްގެ 256ޖީބީ މޮޑެލްގެ އަގު 1099 ޔޫރޯ އަށް އަރާނެ ކަމަށާއި، އެ ފޯންގެ 512ޖީބީ މޮޑެލްގެ އަގު ފެށޭނީ ގާތްގަނޑަކަށް 1199 ޔޫރޯއިން ކަމަށްވެސް އޭނާ ލަފާކުރެއެވެ.\nގެލެކްސީ ނޯޓް 10ގެ ދެ ސްމާޓްފޯންގައިވެސް ބޭނުންކުރާނީ ކުއަލްކޮމް ސްނެޕްޑްރެގަން 855 ނުވަތަ އެކްސިނޮސް 9825 ޕްރޮސެސަރ އެވެ. އަދި އެކްސިނޮސް ބޭނުންކުރާ ގެލެކްސީ ނޯޓް 10 އެމެރިކާގެ ބާޒާރަށް ނެރޭނެކަމުގެ އަޑުތައްވެސް ވަނީ ފެތުރިފައެވެ. ގެލެކްސީ އެސް10 ސީރީސްގެ ފޯންތަކުގެ 12ޖީބީ ރެމެއް ހުންނައިރު، އަލަށް ނެރޭ ނޯޓް 10 ޕްލަސްގެ ފޯންތަކުގައިވެސް 12ޖީބީގެ ރެމެއް ހުންނާނެ ކަމަށް ބެލެވެއެވެ.\nސެމްސަންގް އިން ވަނީ ގެލެކްސީ ނޯޓް 10 ސީރީސްގެ ފޯންތަކުގައި 1ޓީބީގެ އިންބިލްޓް ސްޓޯރޭޖް އާއެކު 512ޖީބީގެ މައިކްރޯއެސްޑީ ކާޑެއްވެސް ބޭނުންކުރެވޭނެ ކަމަށް ލަފާކުރެއެވެ. އެހެންކަމުން ޖުމްލަކޮށް މި ސީރީސްގެ ކޮންމެ ފޯނެއްގައިވެސް 1.5ޓީބީ އާއި ހަމައަށް ސްޓޯރޭޖް ސްޕޭސް ސަޕޯޓްކުރާނެ އެވެ. އެހެންނަމަވެސް، ގެލެކްސީ ނޯޓް 10 ޕްލަސްގައި 3.5މިލިމީޓަރުގެ ހެޑްފޯނެއް ޖެކެއް ނެތުމަކީ އެކަށީގެންވާ ކަމެކެވެ. ނަމަވެސް އަގުހެޔޮ ގެލެކްސީ ނޯޓް 10ގައި ހެޑްފޯން ޖެކެއް ހުންނާނެ ކަމަށް ލަފާކުރެވެއެވެ.\nޓްވިޓާގައި ލީކުކޮށްލާފައިވާ ގެލެކްސީ ނޯޓް 10 ސީރީސްގެ ސްމާޓްފޯންތަކުގެ ފޮޓޯތަކަށް ބަލާއިރު، ދެ ފޯންގައިވެސް ތިން ފަހަތު ކެމެރާ ހުންނާނެ ކަމަށް ބެލެވެއެވެ. މީގެ އިތުރުން ރަނގަޅު ޕޯޓްރެއިޓް ނެގުމަށްޓަކައި އިތުރު ސެންސަރެއްވެސް ނޯޓް 10 ޕްލަސްގައި ހިމެނޭނެ ކަމަށް ލަފާކުރެވެއެވެ.\nއަދި ގެލެކްސީ ނޯޓް 10 ސީރީސްގެ ފޯންތަކުގެ ސްކްރީންވެސް ކުރީގެ ފޯންތަކަށްވުރެ ބޮޑުވާނެ އެވެ. ލީކްކޮށްލާފައިވާ ފޮޓޯތަކަށް ބަލާއިރު، އެ ފޯންތަކުގައި 'އިންފިނިޓީ-އޯ' ސްކްރީންތައް ހުރުމަކީ އެކަށީގެންވާ ކަމެކެވެ.\nސްޓްރޯބެރީ އަށްވުރެ ލުނބޯގައި ހަކުރު ގިނަ\nކަޅު ހިކިމޭބިސްކަދުރުން ލިބޭ ފައިދާތައް\nސިކުނޑިއާއި ނަފްސާނީ ސިއްޙަތު ރަނގަޅު ކުރުމަށް ކާންވީ މިއެއްޗެހި\nހަކުރުބަލި ހުންނަ މީހުން އާމަންޑް ކެއުމުން ހިތުގެ ބަލިތައް ޖެހުމުގެ ފުރުސަތު ކުޑަވޭ\nކޮމަންޑޫ ދާއިރާގެ ބަހުސް: ކޮރަޕްޝަން ހުއްޓުވުމާއި ގާބިލިއްޔަތުކަމުގެ އެތައް ނުކުތާއެއް\nމިއަދުވެސް ރާއްޖެއިން އިތުރު 2،609 މީހަކު ކޮވިޑަށް ޕޮޒިޓިވްވި\nހުޅުމާލެ ސިފައިންގެ ފްލެޓްތައް ކައިރި އަލިފާނުގެ ހާދިސާއެއް\nސިނަމާލެ ބްރިޖް ކައިރީގައި އިތުރު ސާމްޕަލް ސެންޓަރެއް މާދަމާ ހުޅުވަނީ\nފުވައްމުލައް ސިޓީން ކޮވިޑް ޖެހުނު މީހަކު މަރުވެއްޖެ\nއެމްބިއުލާންސް ޑްރައިވަރަކު ފޯނާއި ކުޅެމުން ދުއްވި މައްސަލައެއް ފެންމަތިވެއްޖެ\nސިޔާސީ ކަންކަން ދަރިންނާ ގުޅުވާތީ މާރިޔާގެ ކަންބޮޑުވުން\nއެމްޑީޕީގެ ޗެއާޕާސަންގެ މަގާމަށް ފެބްރުއަރީ 11 ވަނަ ދުވަހު ހުޅުވާލަނީ


Penalty jahaigen Victory balikoh Valencia semi ah | Mihaaru\nޕެނަލްޓީ ޖަހައިގެން މޮޅުވުމަށް ފަހު ވެލެންސިއާ ކުޅުންތެރިން އުފާފާޅުކުރަނީ.-- ފޮޓޯ: ނިޝާން އަލީ/ މިހާރު\nޕެނަލްޓީ ޖަހައިގެން ވިކްޓަރީ ބަލިކޮށް ވެލެންސިއާ ސެމީ އަށް\n03 ނޮވެމްބަރ 2016 - 00:41 1 comment\nޕެނަލްޓީ ޖަހައިގެން 4-1 އިން ވިކްޓަރީ ސްޕޯޓްސް ކްލަބް ބަލިކޮށް އެފްއޭ ކަޕުގެ ސެމީ ފައިނަލުން ކްލަބް ވެލެންސިއާ މިރޭ ޖާގަ ހޯދައިފި އެވެ.\nމެޗުގެ ފުރިހަމަ ވަގުތު ހަމަވިއިރު ދެ ޓީމު އޮތީ 1-1 އިން އެއްވަރުވެފަ އެވެ. ވިކްޓަރީ ބަލިވީ އެ ޓީމުން ފޮނުވާލި ތިން ޕެނަލްޓީ ވެސް ކާމިޔާބު ނުކުރެވުމުންނެވެ. އޭގެ ތެރެއިން ދެ ޕެނަލްޓީ ވެލެންސިއާ އަށް ކުޅޭ ގައުމީ ޓީމުގެ ކީޕަރު މުހައްމަދު ފައިސަލް ވަނީ މަތަކޮށްފަ އެވެ. ވެލެންސިއާ މޮޅުވީ ތިން ޕެނަލްޓީ ވެސް ކާމިޔާބު ކޮށްގެންނެވެ.\nމިއީ މި ސީޒަނުގައި ވެލެންސިއާ އެންމެ ފަހުން ކުޅުނު އަށް މެޗުގެ ތެރެއިން މޮޅުވި ފުރަތަމަ މެޗެވެ.\nކާޑު ހަމަވުމުގެ ސަބަބުން ވިކްޓަރީގެ ކެޕްޓަން ރިލްވާން ވަހީދު (ރިލޭ) އާއި އާދިލް އަބްދުލް ރަހްމާން މެޗުގައި ނުކުޅެ އެވެ. ވެލެންސިއާގެ އަކުރަމް އަބްދުލް ގަނީ (އަކޫ) ސަސްޕެންޝަނުގައި ހުރިއިރު އަނިޔާގެ ސަބަބުން ފުރަތަމަ އެގާރައިގައި އަހުމަދު ޝާފިއު (ޝާފީ) ނުހިމަނަ އެވެ. ވެލެންސިއާ ކެޕްޓަންކަން މި މެޗުގައި ކުރީ ވިކްޓަރީން ވިދާލި ހަސަން އަދުހަމް (ސަޑޭ) އެވެ.\nމެޗަށް ނުކުތްއިރު ވިކްޓަރީ އޮތީ ރަނގަޅު ފޯމެއްގަ އެވެ. ޕްލޭ އޮފް ދެ މެޗުން ޒެފްރޯލް ބަލިކުރުމަށް ފަހު އަންނަ އަހަރުގެ އުރީދޫ ދިވެހި ޕްރިމިއާ ލީގުގެ ޖާގައެއް ކަށަވަރުކޮށްފައިވާއިރު، ލާޒްލޯ ކިސްގެ އިރުޝާދުގެ ދަށުން ލީގުގެ ދެ ވަނަ ބުރުން ފެށިގެން އެ ޓީމު އަންނަނީ ކުޅުން ރަނގަޅު ކުރަމުންނެވެ. ކިސް އަކީ ވެލެންސިއާ އަށް 1999 ވަނަ އަހަރުގެ އެފްއޭ ކަޕް ކާމިޔާބުކޮށްދިން ކޯޗެވެ.\nލީގުގެ ތިން ވަނަ ބުރުގައި ވެލެންސިއާ ނިންމާލީ މެޗަކުން މޮޅެއް ނުހޯދަ އެވެ. އެ ޓީމު އެއްވަރުވީ ވިކްޓަރީއާ ދެކޮޅަށް ކުޅުނު މެޗުން އެކަންޏެވެ. އަނެއް ހަ މެޗުން އެ ޓީމު ވަނީ ބަލިވެފަ އެވެ.\nމިރޭގެ މެޗުގެ ފުރަތަމަ ހާފްގައި ވެސް ރަނގަޅު ކުޅުމެއް ދެއްކީ ވިކްޓަރީންނެވެ. މި ހާފްގައި ވިކްޓަރީގެ ބިދޭސީ ކުޅުންތެރިއާ އޮމޮޑޫ ގޮޑްފްރޭ ވެސްޓް ވަނީ ނުރައްކާތެރި ދެ ހަމަލާއެއް ފޮނުވާލައިފަ އެވެ. މެޗުގެ 10 ވަނަ މިނިޓްގައި ލިބުނު ކޯނަރަކުން ވެލެންސިއާ އޭރިއާ ތެރެއިން މެއިން ކޮންޓްރޯލް ކުރުމަށް ފަހު ވެސްޓް ފޮނުވާލި ބޯޅަ ދިޔައީ ދަނޑިކައިިރިން ބޭރުންނެވެ. އޭގެ ފަސް މިނިޓް ފަހުން އޭނާ ފޮނުވާލި ބޯޅަ ވެލެންސިއާގެ ކީޕަރު ފައިސަލް ވަނީ މަތަކޮށްފަ އެވެ.\nވެލެންސިއާގެ އަވިލޯ (ވ) ވިކްޓަރީގެ މަޖުދާން ކައިިރިން ބޯޅަ ހިފައިގެންދަނީ.-- ފޮޓޯ: ނިޝާން އަލީ/ މިހާރު\nމިހާފްގައި ލަނޑު ޖަހަން އެންމެ ހުސް ފުރުސަތެއް ލިބުނީ ވިކްޓަރީގެ މުހައްމަދު ރިސްވާން އަށެވެ. މެޗުގެ 19 ވަނަ މިނިޓްގައި ވިކްޓަރީގެ އަހުމަދު ހަސަން (އައްމަޑޭ) ހުސްކޮށްލާފައި ރިސްވާނަށް ދިން ބޯޅަ އޭނާ ފޮނުވާލި ނަމަވެސް ދިޔައި ދަނޑިކައިރިން ބޭރުންނެވެ.\nފުރަތަމަ ހާފްގައި ވެލެންސިއާ އިން ވެސް ވަނީ ނުރައްކާތެރި ހަމަލާއެއް ފޮނުވާލައިފަ އެވެ. ލިބުނު ހިލޭ ޖެހުމަކުން ވިކްޓަރީ އޭރިއާ ތެރެއިން ޗިންޒީ ކަކާ ފޮނުވާލި ބޯޅަ ވިކްޓަރީ ޑިފެންޑަރުން ވަނީ ބްލޮކް ކޮށްފަ އެވެ. ވެލެންސިއާ އަށް މި ހާފްގައި ދިމާވި އެންމެ ބޮޑު މައްސަލަ އަކީ ލިބުނު އަނިޔާއެއްގެ ސަބަބުން ސްޕެއިން މިޑްފީލްޑަރު އެންޖެލް މުނޯޒް ބަދަލުކުރަން ޖެހުމެވެ.\nދެ ވަނަ ހާފް ފެށިގެން ވެލެންސިއާ އިން ލީޑުނެގުމާ ގާތަށް ޖެހިލި އެވެ. އެގޮތުން 53 ވަނަ މިނިޓްގައި ވިކްޓަރީ އޭރިއާ ތެރެއިން ސަޑޭ ދެ ފަހަރެއްގެ މަތިން ފޮނުވާލި ބޯޅަ ވެސް ވިކްޓަރީ ޑިފެންޑަރުން ވަނީ ގޯލު ރޮނގުމަތިން މަތަކޮށްފަ އެވެ. އެ ބޯޅަ ހޯދުމަށް ފަހު ވެލެންސިއާގެ އަބްދުއް ރަޝީދު މާހިރު (އަބޫ) ފޮނުވާލުމުން ދިޔައީ ހުރަސް ދަނޑިމަތިންނެވެ.\nވިކްޓަރީ އަށް މެޗުގެ 57 ވަނަ މިނިޓްގައި ލީޑު ނަގައިދިނީ ވެސްޓް އެވެ. ރިސްވާން ދިން ބޯޅައެއް ހޯދުމަށް ފަހު ވެލެންސިއާ އެރިއާ ތެރެއިން ވެސްޓް ފޮނުވާލި ބޯޅަ އަމާޒުވީ ގޯލުގެ ތިރީ ކަނަށެވެ. އޭގެ ހަ މިނިޓް ފަހުން އޭރިއާ ބޭރުން ވިކްޓަރީގެ އައްމަޑޭ ފޮނުވާލި ބޯޅަ ވެލެންސިއާ ކީޕަރު ފައިސަލް ވަނީ މަތަކޮށްފަ އެވެ.\nމެޗުގެ 70 ވަނަ މިނިޓްގައި ވެލެންސިއާ އަށް އެއްވަރުކޮށްދިނީ ބަދަލު ކުޅުންތެރިޔެއްގެ ގޮތުގައި ދެ ވަނަ ހާފްގައި ކުޅެން ނުކުތް މުހައްމަދު ފުހެއިދު (ޓޯޑް) އެވެ. ޓޯޑް މި ލަނޑު ޖެހީ ވިކްޓަރީ އޭރިއާ ތެރެއިން ލިބުނު ބޯޅައެއް ކީޕަރު އިފްރާހް އަރީފަށް ލިބުމުގެ ކުރިން ގޯލަށް ވައްދާލައިގެންނެވެ.\nމެޗުގެ 90 މިނިޓް ހަމަވުމުގެ ކުރިން ނަތީޖާ ނެރެން ލަނޑު ޖަހަން ދެ ޓީމަށް ވެސް ފުރުސަތުތަކެއް ލިބުނެވެ. އެކަމަކު އެއްވެސް ފުރުސަތެއްގެ ބޭނުމެއް ނުހިފުނެވެ.\nކުޑައްޓޭ ވެލެންސިއާ މޮޅުކޮށްދިން ޕެނަލްޓީ ގޯލަށް ފޮނުވާލަނީ.--ފޮޓޯ: ނިޝާން އަލީ/ މިހާރު\nއިތުރު ވަގުތުގެ ފުރަތަމަ ހާފްގައި ދެ ޓީމުގެ ފަރާތުން ފެނުނީ ދާދި ހަމަހަމަ ކުޅުމެކެވެ. ވަރުބަލިކަމުގެ ސަބަބުން ކުޅުންތެރިންނަށް މާ ރަނގަޅު ހަމަލާތަކެއް ފޮނުވާނުލެވުނެވެ. އެހެން ނަމަވެސް އިތުރު ވަގުތުގެ ދެ ވަނަ ހާފްގައި ވެލެންސިއާ މޮޅުކޮށްދޭން ސަޑޭ އަށް ދެ ފުރުސަތެއް ލިބުނެވެ. އިތުރު ވަގުތުގެ ދެ ވަނަ ހާފް ފެށިގެން ތިން ވަނަ މިނިޓްގައި އޭރިއާ ބޭރުން ސަޑޭ ފޮނުވާލި ބޯޅަ އަމާޒުވީ ގޯލުގެ ދަނޑިއަށެވެ.\nމި ހާފްގެ ފަހު މިނިޓްގައި ވެލެންސިއާ އަށް ވަނީ ޕެނަލްޓީއެއް ލިބިފަ އެވެ. ވިކްޓަރީގެ އޭރިއާ ތެެރެއިން އެ ޓީމުގެ މުހައްމަދު ސާއިފް އަތުގައި ބޯޅަ ޖެހުމުން ލިބުނު ޕެނަލްޓީ ސަޑޭ ފޮނުވާލި ނަމަވެސް އިފްރާހް ވަނީ އެ ބޯޅަ މަތަކޮށްފަ އެވެ.\nޕެނަލްޓީގައި ވިކްޓަރީ އަށް ދިމާވީ ވަރަށް ހިތްދަތި ގޮތެކެވެ. އެ ޓީމުން ފޮނުވާލި ތިން ޕެނަލްޓީ ވެސް ކާމިޔާބެއް ނުވި އެވެ. ބިދޭސީ ކުޅުންތެރިއާ އަހުމަދު އަބްދުލް ރަހުމާން އާއި ޑިފެންޑަރު މަޖުދާން ސޯލިހު ފޮނުވާލި ދެ ޕެނަލްޓީ ފައިސަލް މަތަކުރިއިރު، ޔާސިިން ފިރާގް ފޮނުވާލި ޕެނަލްޓީ އަމާޒުވީ ހުރަސް ދަނޑިއަށެވެ. ވެލެންސިއާގެ ތިން ޕެނަލްޓީ ކާމިޔާބުކުރީ މުހައްމަދު އާރިފް (ބަކާ) އާއި އަހުމަދު ރިލްވާން (ރިލޭ) އަދި މުހައްމަދު ޝިފާން (ކުޑައްޓޭ) އެވެ.\nސެމީ ފައިނަލްގައި ވެލެންސިއާ އަންނަ ހޯމަ ދުވަހުގެރޭ ނުކުންނާނީ މާދަމާރޭ މާޒިޔާ އާއި ޔުނައިޓެޑް ވިކްޓަރީ ބައްދަލުކޮށް މޮޅުވާ ޓީމަކާ ދެކޮޅަށެވެ.\nއިތުރު ލިޔުންތައް ކްލަބް ވެލެންސިއާ ވިކްޓަރީ ސްޕޯޓްސް ކްލަބް އެފްއޭ ކަޕް


Covid-19 Gai Maruvegen Valhulaafaivaa Kamah Bunaa Meehaku9Dhuvas Fahun Geah - Vaguthu\nކޮވިޑް ކޮންޓްރޯލް ކުރުން އަދިވެސް ބުރަ! - 13 ގަޑިއިރު ކުރިން\n4 މަސް ކުރިން ( ޖެނުއަރީ 25, 2021 )\nކޮވިޑް-19 ޖެހިގެން މަރުވި ކަމަށް އާއިލާއަށް އަންގާފައިވާ، އުމުރުން 85 އަހަރުގެ އަންހެނަކު ނުވަ ދުވަސް ފަހުން އެނބުރި ގެއަށް އައިސް މުޅި އާއިލާ ހައިރާންކޮށްލައިފިއެވެ.\nސްޕެއިންއަށް ނިސްބަތްވާ އެ އާއިލާގެ ހިމެނޭ ރޮގެލިއާ ބްލެންކޯއަށް ކޮވިޑް-19 ޖެހިގެން ހޮސްޕިޓަލްގައި އެޑްމިޓް ކުރިއެވެ. އަދި ޖެނުއަރީ 13 ވަނަ ދުވަހު އޭނާ މަރުވެއްޖެ ކަމަށް އާއިލާއަށް އެންގިއެވެ. އަދި އޭގެ އަނެއް ދުވަހު އޭނާގެ ޖަނާޒާ ކަންކަން ނިންމާލާފައިވާ ކަންވެސް އެންގިއެވެ.\nކޮވިޑް-19 ބަލީގައި މަރުވާ މީހުންގެ ޖަނާޒާ ކަންކަން ކުރިއަށްގެންދާއިރު، އާއިލާއިން ބައިވެރި ނުވެއެވެ.\nއެހެންވެ އެ އަންހެން މީހާ އެނބުރި ޒޯވޭގައި ހުންނަ ކެއާ ހޯމް އަށް އައުމުން އެތައް ބަޔަކަށް ލިބިގެން ދިޔައީ ހައިރާން ކަމެކެވެ. ހާއްސަކޮށް އޭނާގެ ފިރިމީހާއަށް އޭނާ ފެނިގެން ދިޔުމުން ލޮލުން ހޯސްލާފާއި ކަރުނަ އެވެ.\nއެގޭގައި އަންހެނުންނާއެކު އުޅެމުންދާ ރަމަން ބްލެންކޯއަށް އެނގިގެން ގޮސްފައި ވަަނީ، އޭނާގެ އަންހެނުންނާއި އެއް ކޮޓަރިއެއްގައި އޮތް މީހަކު އެ ބަލީގައި މަރުވެގެން އެ މީހުންނަށް ދެވުނީ ނުބައި މައުލޫމާތެއް ކަމެވެ.\n"އަހަރެން ގަބޫލެއް ނުކުރަން، އަހަރެން ރުއިން އަންހެނުން މަރުވީމަވެސް". އޭނާ ބުނެފައި ވެއެވެ.\nއެ ކެއާ ހޯމް ޖިންގާ ދަ ސަން ރޮސެންޑޯ ފައުންޑޭޝަނުން ބުނީ، ރޮގެލިއާ އާއެކު ފައްސިވި އިތުރު މީހުންވެސް އެހެން ތަނަކަށް ބަދަލު ކުރި ކަމަށެވެ. އަދި މިގޮތަށް ބަދަލު ކުރިއިރު، ކޮންމެ ކޮޓަރީއަކަށް ލާފައި ވަނީ ދެ މީހުންނެވެ.\nއަދި މިގޮތަށް މީހުން ބަދަލުކުރިއިރު މަރުވި މީހާއާ ދިރިހުރި މީހާ އޮޅުނީ، މީހުން ވަކި ކުރުމުގައި ހިނގާދިޔަ ކަންތައްތަކުގެ ސަބަބުން ކަމަށް އެ ފައުންޑޭޝަނުން ބުނެފައި ވެއެވެ.\nއެކަމާއި އެ ފައުންޑޭޝަނުން ވަނީ މައާފަށްވެސް އެދިފައެވެ.\nއިންޑިއާއަށް އެހީވުމުގެ ނަމުގައި ހޯދި ފައިސާ ހަރަދުކުރީ ނިރުބަވެރި ގުރޫޕުތަކަށް!\nކޮވިޑް ޖެހިގެން ރާއްޖެއިން ނިޔާވި މީހުންގެ އަދަދު 200 އަށް އަރައިފި\nކޮވިޑް ކޮންޓްރޯލް ކުރުން އަދިވެސް ބުރަ!


SunOnline: Deco chamber Addu gai bahattaathee muzaaharaa koffi\nނަޖާހު މަސްއޫދު 14 Feb 2020, 20:25\nޑީކޯ ޗެމްބަރު އައްޑޫ ސިޓީގައި ބަހައްޓާތީ ގއ. ގެމަނަފުށީގައި ކުރި މުޒާހަރާ -- ފޮޓޯ/ ހަސަން ސާޖިން\nވައިފުޅި އަޅައިގެން ފީނުމުގެ ތެރޭގައި ޑައިވިން ޑިކޮމްޕްރެޝަން ސިކްނެސް (ޑީކޯ)ގެ ޝިކާރައަކަށްވާ މީހުންނަށް ފަރުވާ ދޭ ހައިޕަބެރިކް ޗެމްބަރެއް ނުވަތަ ޑިކޮމްޕްރެޝަން ޗެމްބަރު އައްޑޫ ސިޓީގައި ބަހައްޓަން ނިންމާފައިވާތީ ހުވަދު އަތޮޅުގެ ތިން ރަށެއްގެ މަސްވެރިން މުޒާހަރާކޮށްފި އެވެ.\nމި މަހުގެ ތިން ވަނަ ދުވަހު ރިޔާސީ ބަޔާން އިއްވަމުން ރައީސް އިބްރާހިމް މުހައްމަދު ސޯލިހު ވަނީ ޑީކޯވާ މީހުންނަށް ފަރުވާދޭ ޗެމްބަރެއް އައްޑޫ ސިޓީގައި ބަހައްޓަން ނިންމާފައިވާކަން އިއުލާނުކުރައްވައިފައެވެ. އެނގިފައިވާ ގޮތުގައި އައްޑޫގައި ބަހައްޓަނީ އައްޑޫގައި ހުންނަ ޝަންގްރިއްލާ ރިސޯޓުގައި ކުރިން އޮޕަރޭޓު ކުރި ޗެމްބަރެވެ.\nއެ ޗެމްބަރު އައްޑު އަތޮޅުގައި ބަހައްޓަން ނިންމާފައިވާތީ މިއަދު ހަވީރު މުޒާހަރާ ކުރީ ގދ. ތިނަދޫ، ގއ. ގެމަނަފުށި އަދި ގއ. ނިލަންދޫގަ އެވެ.\nޑީކޯ ޗެމްބަރު އައްޑޫ ސިޓީގައި ބަހައްޓާތީ ގއ. ތިނަދޫގައި ކުރި މުޒާހަރާ -- ފޮޓޯ/ ހަސަން ސާޖިން\nހުވަދު އަތޮޅުގެ މަސްވެރިން ބުނާ ގޮތުގައި ޗެމްބަރު ބެހެއްޓުން އެންމެ ރަނގަޅީ ހުވަދު އަތޮޅުގެ ރަށެއްގައެވެ. އެއީ އެންމެ ގިނަ މީހުން ޑައިވްކުރާ އަދި އެންމެ ގިނަ މީހުން ޑީކޯ ވަނީވެސް އެ އަތޮޅުގައި ކަމުން ކަމަށް އެ މީހުން ބުނެއެވެ. އަދި އައްޑޫގެ ގިނަ މަސްދޯނިތައްވެސް އެން ނަގަން އަންނަނީ ހުވަދު އަތޮޅަށް ކަމަށް އެ މީހުން ބުނެއެވެ.\nހުވަދު އަތޮޅުގެ މަސްވެރިން ބުނާ ގޮތުގައި އައްޑު އަތޮޅުގައި ޗެމްބަރު ބަހައްޓައިފި ނަމަ އެތަނަށް ދާން ޖެހޭނީ ދޯންޏެއްގައި ނުވަތަ ލޯންޗެއްގައި ނުވަތަ ހެލިކޮޕްޓަރެއްގައެވެ. އެއިން ކޮންމެ ގޮތަކަށް އައްޑުއަށް ދިޔަޔަސް ދެވޭ އިރު ޑީކޯވެފައި އޮންނަ މިހާއަށް ހުންނާނީ ބޮޑު ގެއްލުމެއްވެފައި ކަމަށް އެ މީހުން ބުނެއެވެ.\nޑީކޯ ޗެމްބަރު އައްޑޫ ސިޓީގައި ބަހައްޓާތީ ގއ. ނިލަންދޫގައި ކުރި މުޒާހަރާ -- ފޮޓޯ/ ހަސަން ސާޖިން\nރާއްޖޭގައި ރެކްރިއޭޝަނަލް ޑައިވި ކުރަން ހުއްދަ އޮންނަނީ އެންމެ ފުން ވެގެން 30 މީޓަރަށެވެ. މަސްވެރިން މިހާރު އެން ނަގަން 40 މީޓަރަށް ނުވަތަ ބައެއް ފަހަރު 50 މީޓަރަށްވެސް ފީނަން ޖެހެ އެވެ. އެއާ އަޑިއަށް މަސްވެރިން ދަނީ 30 މީޓަރަށް ދާން ހާއްސަކޮށްފައި ހުންނަ ފުޅިތަކުންނެވެ.


Deepika ''83'' kulheydheynee 14 crore ah?\nލުއި ޚަބަރު - ފިލްމު 83\nދިޕިކާ ފެނިގެން ދާނީ ރަންވީރުގެ އަންހެނުންގެ ރޯލުން\nއިއުލާން ކުރީ އިންސްޓަގްރާމް މެދުވެރިކޮށް\nކ. މާލެ 16 ޖޫން 2019 | އާދީއްތަ 02:46 3,250\nރަންވީރާ ދިޕިލާ 83 ގެ ޑައިރެކްޓަރު ކަބީރްހާންއާ އެކު - އިންސްޓަގްރާމް\nކަބީރްހާން ޑައިރެކްޓް ކުރާ ފިލްމު ''83''ކުޅެން ދިޕިކާ އެއްބަސް ވެފައިވަނީ 14 ކްރޯޑް ރުޕީސް ( ދެ މިލިއަން ޑޮލަރު) އަށް ކަމަށް އިންޑިއާގެ ނޫސްތަކުން ރިޕޯޓް ކޮށްފިއެވެ.\nއިންޑިއާގެ ކްރިކެޓް ޓީމުން 1983 ވަނަ އަހަރު ކްރިކެޓް ވޯލްޑްކަޕް ކާމިޔާބު ކުރަން ކުރި މަސައްކަތުގެ މައްޗަށް ބިނާކޮށް ހަދާ އެ ފިލްމުގައި ދިޕިކާގެ ފިރިމީހާ ރަންވީރު ސިންހް ފެނިގެން ދާނީ އޭރު ޓީމްގެ ކެމްޓަން ކަޕީލް ދޭވްގެ ރޯލުންނެވެ.\nރާމްލީލާ، ޕިކޫ، ބާޖީރާއޯ މަސްތާނީ، ޕަދްމާވަތް، ގެ އިތުރުން ވަރަށް އަވަހަށް ރީލީޒް ކުރަން ހަމަޖެހިފައިވާ ޗައްޕާކްގައި ބަތަލާގެ ރޯލް ކުޅެފައިވާ ދިޕިކާ މި ފިލްމުގައި ފެނިގެންދާނީ ސަޕޯޓިން ރޯލުންނެވެ. އެއީ ކަޕީލްގެ އަންހެނުން ރޯމީ ބާތިއާގެ ރޯލުންނެވެ.\nފިލްމުގައި ސަޕޯޓިން ރޯލު ކުޅެން ދިޕިކާ އެއްބަސްވުމުން ގިނަ ބަޔަކު ވަނީ އެކަމާ ހައިރާންވެފައެވެ. ބައެއް ރިޕޯޓްތައް ބުނާ ގޮތުން ދިޕިކާ އެ ފިލްމު ކުޅެން އެއްބަސްވީ ފިލްމުގައި ރަންވީރު ހަރަކާތްތެރިވުމުގެ އިތުރުން އޭނާ އަށް އެ ފިލްމުން ބޮޑު އާމްދަނީއެއް ލިބޭތީއެވެ.\nފިލްމުގައި ދިޕިކާ ހަރަކާތްތެރިވާނެކަން އިއުލާން ކޮށްފައިވަނީ އިންޓަގްރާމް މެދުވެރިކޮށް ފިލްމުގެ ޑައިރެކްޓަރު ކަބީރް ހާންއެވެ.\nރިލެޔަންސް އެންޓަޓައިންމެންޓާ ނާދިއަދްވާލާގެ ޕްރޮޑަކްޝަން ގުޅިގެން އަންނަ އަހަރުގެ އޭޕްރިލް މަހުގެ 10 ވަނަ ދުވަހު ނެރެން ހަމަޖެހިފައިވާ މި ފިލްމަކީ ބޮޑު ކާސްޓެއް މައްޗަށް ހަދާ ފިލްމެކެވެ.\nއެ ފިލްމުގައި ފެނިގެން ދާނީ 1983 ވަނަ އަހަރު އިންޑިއާއިން ވޯލްޑް ކަޕް އުފުލާލުމަށް ކުރި މަސައްކަތެވެ. އޭރުގެ ޓީމްގައި ތިބި ހުރިހާ ކުޅުންތެރިން ކަހަލަ ގޮތަކަށް ފެނިގެންދާނެ ކަމަށް ފިލްމު އުފެއްދި ފަރާތުން ވަނީ ބުނެފައެވެ.\nފިލްމުގައި ކަޕީލް ދޭވްގެ ރޯލް އަދާކުރާ ރަންވީރަށް ކުރިކެޓް ޓްރެއިންން ދީފައިވަނީ އިންޑިއާގެ ކުރީގެ ދެ ކްރިކެޓް ކުޅުންތެރިން ކަމަށްވާ ބަލްވިންދަރު ސަންދޫއާ ޔަޝްޕަލް ޝަރްމާއެވެ.\nފިލްމުގެ ޑައިރެކްޓަރު ކަބީރްހާން ބުނީ، ފިލްމުގެ ގިނަ މަންޒަރު ނަގާފައިވަނީ އިނގިރޭސިވިލާތުގެ ކްރިކެޓް ސްޓޭޑިއަމް ތަކުގައި ކަމަށެވެ.


"ހުސް ހަމީދު" - Suvaadheeb\nއާޓިކަލް ޕޯސްޓްކުރީ ސުވާދީބު2އަހަރު ކުރިން مارس 9, 2019 0311\nމައުމޫން އަބްދުލް ޤައްޔޫމްގެ ދިގު ތިރީސް އަހަރުގެ ވެރިކަމުގައި ރާއްޖެތެރެ ބަނޑުފުޅު ދަށުގަ ލައްވައިގެން އޮންނެވީ މައުމޫންގެ ކޮއްކޯފުޅު، އެއިރުގެ އެޓޯލްސް މިނިސްޓަރ އަބްދުﷲ ހަމީދެވެ. ހަމީދުގެ ވެރިކަމުގައި ރާއްޖެތެރޭގެ ރަށަކަށް ވަޑައިގެންފަ އަތޮޅުވެރިޔާ ނުވަތަ ކަތީބުންނާ ބައްދަލު ކުރައްވައިފައި ރަށުގެ ކަންތައްތައް ރަނގަޅުދޯއޭ އައްސަވާނެއެވެ. އަތޮޅުވެރިޔާ އާއި ކަތީބުން އެއްއަޑަކުން އާދެ މަސާހިބުއޭ ވިދާޅުވެ ޖަވާބު ދެއްވާނެއެވެ. ރައްޔިތުންނަކާ ހަމީދު ބައްދަލެއް ނުކުރައްވާނެއެވެ. ރައްޔިތުންގެ ކެކުޅުންތައް މިނިސްޓަރާ ހިސާބަށް ގެންގޮސްދެއްވަން ތިއްބަވާ އަތޮޅުވެރިޔާއާއި ކަތީބުންނަކަށް އެފަދަ ޝަކުވާއެއް އުފުއްލަވާކަށް ކެރިވަޑައެއް ނުގަނެއެވެ. ދެން އަތޮޅުގޭގައި ކަލިޔާ ބިރިންޖީއާއި ފޮލައާއި ފިހުނު ކުކުޅާއި ކުކުޅު ރިހައާއި ކަސްޓަޑް ފަރީއްކުޅުއްވައިގެން މިނިސްޓަރ މާލެވަޑައިގެންފާނެއެވެ.\nމާލެ ވަޑައިގެންފައި ކޮންމެވެސް ނޫހަކަށް މިނިސްޓަރ މައުލޫމާތު ދެއްވާނެއެވެ. އެވެނި އަތޮޅަކަށް ކުރެއްވި ރަސްމީ ދަތުރުފުޅެއްގައި އަތޮޅުގެ ރައްޔިތުންގެ ހާލުބައްލަވައި، އަތޮޅުގެ ތަރައްގީއަށް ކުރެވިދާނެ ކަންތައްތަކާއިމެދު އަތޮޅުވެރީންނާއި މަޝްވަރާ ކުރެއްވި ކަމަށެވެ.\nރައްޔިތުންގެ ބެއްލެވުނު “ހާލަކީ” ފަރިއްކުޅުއްވި “ހާ” އެކަންޏެވެ. އެނޫން “ހާލެއް” މިނިސްޓަރަކަށް ފެނިވަޑައެއް ނުގަންނަވާނެއެވެ. އަތޮޅުގެ ތަރައްގީއަށް ކުރެވުނު މަޝްވަރާއަކީ އަތޮޅުގެ ކަނތައްތައް ރަނގަޅުދޯއޭ އައްސަވާލި އައްސަވާލެއްވުން އެކަންޏެވެ. އެއޮތީ ދަތުރުފުޅު ނިމިފައެވެ.\nމިހާރުގެ ފަތުރުވެރިކަމާބެހޭ ވުޒާރާގެ ވަޒީރު، އަލީ ވަހީދު މި ޖެނުއަރީ މަހު އައްޑުއަތޮޅަށް ކުރެއްވި ރަސްމީ ދަތުރުފުޅަކީވެސް މިފާޑުގެ ދަތުރުފުޅެކެވެ. ހެނދުނުވަޑައިގެން ކައުންސިލަރުންނާ ބައްދަލު ކުރައްވާފައި މެންދުރު ފަރީއްކޮޅަށް ޝަންގްރިއްލާ ރިސޯރޓަށް ވަޑައިގެންފައި އެނބުރި މާލެ ވަޑައިގަތީއެވެ. ހަންކެޑެ ސަރަހައްދުގައި ސިޓީހޮޓަލެއް އެޅުމާމެދު މިމަސްތެރޭ ގޮތެއް ނިންމަވާނެ ކަމަށް މިނިސްޓަރު ދަތުރުފުޅަށް ފަހު މީޑިއާއަށް ވިދާޅުވިއެވެ. އަތޮޅުގެ ކަމުވޮށިގެންވާ މީހަކާ މަޝްވަރާއެއް ނުކުރައްވައެވެ.\nހަންކެޑެއަކީ ސިޓީ ހޮޓަލެއް އެޅުމަށްވުރެ ފަތުރުވެރީންގެ ބީޗެއް ގޮތަށް ތަރައްގީ ކުރަންޖެހޭ ތަނެކެވެ. އެސަރަހައްދުން ބިންދޫކުރަން ޖެހެނީ ތަފާތު ގެސްޓްހައުސް އަޅަންށެވެ. އެ ގެސްޓްހައުސްތަކުގައި ތިބޭ ގެސްޓުން ބޭނުންކުރާ ބީޗެއްގެ ގޮތުގައި ހަންކެޑެ ބީޗް ތަރައްގީ ކުރަންވީއެވެ. ދިވެހީންނަށް ވަކި ސަރަހައްދެއް ގައުކެނޑި ސަރަހައްދު ބީޗުންވެސް ތަރައްގީ ކޮށްދެވިދާނެއެވެ. 100 ނުވަތަ 200 ކޮޓަރީގެ ސިޓިހޮޓަލެއް ހަނކެޑެގައި ހެދުމުން އެސަރަހައްދު އެއްކޮށް ބޭކާރުވީއެވެ. އައްޑުއަތޮޅަކީ ވަށްކޮށް އޮތް އަތޮޅެއްތޯ ނުވަތަ ތިން ކަނަށް އޮތް އަތޮޅެއްތޯވެސް އެނގިވަޑައިނުގަންނަވާ މިނިސިޓަރުން ހަމަ ތިއްބަވާފަ އެއްދުވަހަކު އެއަތޮޅަށް ވަޑައިގެންފައި ތަރައްގީއޭ ފޮލައޭ ވިދާޅުވެފައި އަތޮޅުގައި އޮތް ހަމައެކަނި ފައިވްސްޓަރ ރިސޯރޓުން ކަލިޔާބިރިންޖީ ފަރިއްކުޅުއްވައިގެން މާލެ ވަޑަައިގެން މިކަހަލަ ބަޔާން ދެއްވާފައި ރައްޔިތުންގެ ލޮލުގައި އަނދުންއެޅުވުމުން ރައްޔިތުން އަބަދުވެސް ތިބޭނީ އެއްކަލަ ތަރައްގީގެ އިންތިޒާރުގައެވެ. އެތަރައްގީ އަންނަ ދުވަހެއް ހަރާމެވެ.\nރައީސް އިބްރާހިމް މުހައްމަދު ސޯލިހްވެސް ރިޔާސީ އިންތިހާބުގެ ކެމްޕެއިންގެ ފުރަތަމަ ޖަލްސާ ބޭއްވެވީ އައްޑު އަތޮޅުގައެވެ. އެޖަލްސާގައި ވިދާޅުވީ އައްޑޫ ތަރައްގީނުވެ ރާއްޖޭގެ އެހެން އެއްވެސް ތަނެއް ތަރައްގީ ނުވާނެ ކަމަށެވެ. ރައީސް ސޯލިހަށް އެންމެ މަތީ އިންސައްތައަކުން ވޯޓު ދިނީވެސް އައްޑޫ ރައްޔިތުންނެވެ. ނަމަވެސް ނޮވެމްބަރު މަހު ރައީސް ކަމާ ހަވާލުވެ ވަޑައިގެން ފަހުން ދެމަސް ދުވަސް ފާއިތުވިއިރު، އަދި އޭގެފަހުން އެކި އަތޮޅުތަކަށް ދަތުރު ކުރެއްވި އިރުވެސް އައްޑުއަތޮޅަކަށް ވަޑައެއްނުގަންނަވައެވެ. އަތޮޅަށް ވަޑައިގަތުން ކީއްކުރަންތޯ ދެކުނާވީފަރާތަށް މޫނުވެސް ނުލައްވާފަދައެވެ.\nރައީސް ސޯލިހުގެ ޒައާމަތުގައި އައްޑޫގައި އަދި އެއްވެސް ކަމެއް ނުހިނގައެވެ. ކޮންވެންޝަން ސެންޓަރުގައި ރައީސް ޔާމީނު އަޅުއްވަން ފެއްޓެވި ޓާރޝަރީ ހޮސްޕިޓަލުގެ މަސައްކަތްވެސް މިހާރު ކުރިއަށްދަނީ ފިނިހަކަ ދުވެލީގައެވެ. ހެލްތު މިނިސްޓަރު އައްޑުއަށް ވަޑައިގެން ކޮންވެންޝަން ސެންޓަރުގެ ހޮސްޕިޓަލް ހަގީގަތަކަށް ވާނެ ކަމަށް ވިދާޅުވިއެވެ. އެގޮތަށް އައްޑޫ ވިލިގިނލި ރިސޯރޓް މައުމޫނުވެސްް ހަގީގަތަކަށް ހެއްދެވިއެވެ. ވައުދުވީތާ 20 އަހަރު ފަހުންނެވެ. މިއީ ކޮންމެ ސަރުކާރަކުންވެސް ރާއްޖެތެރެއަށް، ހާއްސަކޮށް އައްޑުއަށް ތަރައްގީ ގެނެސް ދެއްވާ ސްޕީޑެވެ.\nއައްޑޫސިޓީ ސިޓީއަކަށް ވަނީ ނަމުން އެކަންޏެވެ. މަގުތަކުގެ ފެންވަރު އެހާ ދަށެވެ. ގެސްޓްހައުސް މަޝްރޫއެއް މިތާކު ނުހިނގައެވެ. ފެނާއި ނަރުދަމާގެ ހިދުމަތް ފުރިހަމައެއް ނުވެއެވެ. ގަމުގެ ވައިގެ ބަނދަރު ބައިނަލްއަޤްވާމީ ވެފައި އޮތީ ނަމަކަށެވެ. ވާރޭ ވެހޭނަމަ ފަތުރުވެރީން ބޯޓަށްއަރަނީ ކުޑަނަގައިގެންނެވެ. ހިތަދޫ ރީޖަނަލް ހޮސްޕިޓަލުގެ ހިދުމަތުގެ ފެންވަރާއި ތަނުގެ ވަސީލަތްތައް އިންތިހާއަށް ދަށެވެ. އަތޮޅުގައި ވަޒީފާ މަދުވުމުން ޒުވާނުން މަގުމަތިވެފައެވެ. ކަން މިހެން އޮތްއިރު ކޮންމެވެސް މިނިސްޓަރަކު ދޭތެރެއަކުން ވަޑައިގެންފައި ރާއްޖެ ތަރައްގީ ވާނީ އައްޑޫ ތަރައްގީވެގެންނޭ، އެވެނި މަޝްރޫއެއް ވަރަށް އަވަހަށް ހަގީގަތަކަށް ވާނެއޭ ވިދާޅުވިއަސް އައްޑޫރައްޔިތުން މާބޮޑު ސީރިއަސްކަމެއް އެފަދަ ވާހަކަފުޅުތަކަކަށް ނުދެއެވެ.\nވެރީން ދޮގުހަދަހަދާ ރައްޔިތުންތިބީ އެއްގޯސްވެފައެވެ. ދޮގުވާހަކަ އަޑުއަހަން އާދަވެފައެވެ. ވެރީން އެވެނިކަމެއް ވާނެއޭ ބުނެފިނަމަ އެކަމެއް ނުވާނެ ކަމާއި، ވެރީން އެވެނި ކަމެއް ނުވާނެއޭ ބުނެފިނަމަ އެކަމެއް ވާނެކަމަށް ރައްޔިތުން ޤަބޫލު ކުރެއެވެ. ބަދަލުވީ ހަމައެކަނި ޒަމާނެވެ. އަދިވެސް މާލޭންވަޑައިގަންނަވާ ވެރީންގެ ބަހާއި އަމަލު ހުރީހަމަ ހަމީދުގެ އުސޫލުގައެވެ. ހުސް ހަމީދެވެ!\nއިންޑިޔާގެ ބޮލުގައި ރިހެނީބާ؟\nސުވާދީބު 1 އަހަރު ކުރިން ماي 24, 2019\nސުވާދީބު 1 އަހަރު ކުރިން شتنبر 14, 2019


MieFuvahmulakuge Joshua Cheptegei tha? - AO News\nމިއީ ފުވައްމުލަކުގެ ޖޯޝުއާ ޗެޕްޓެގައިތަ؟\nހަވީރު ފިނިބުރެއް ޖަހާލަން ފުވައްމުލައް ސިޓީގައި ދުއްވާލަން ދާނެ މާ ގިނަ މަގުތަކެއް ނޯވެއެވެ. ހަމަޖެހިލައިގެން ދުއްވާލެވެން އޮންނަ ޖަމާލުއްދީން ނައިބު ތުއްތު މަގުން ދުއްވާލަން ރައްޓެއްސަކާއި އެއްކޮށް ނިކުތީމެވެ. ދުއްވާފައި ދިޔަ ގިނަ ބައެއް މަގުގެ އެއްފަރާތުން ދުވެފައި ދިޔަ ފުރާވަރުގެ ފިރިހެން ކުއްޖަކާއި ދިމާލަށް ބަލާކަން ފާހަގަކުރެވުނެވެ. އެކުވެރިޔާ ގާތު އެއީ ކޮން ކުއްޖެއްތޯ ސުވާލު ކޮށްލީމެވެ. ޖަވާބުގައި އެކުވެރިޔާ އެއީ މިރަށުގެ ޖޯޝުއާ ޗެޕްޓެގައި އޭ ބުނެލިއެވެ. ކުޅިވަރާއި މާ ރައްޓެހި ނޫން މީހަކަށް އަޅުގަނޑު ވީ ނަމަވެސް އެއީ ދުވާ މީހެއް ކަމާއި ޖައުޝް އަށް އެމީހާގެ ނަމުން ނިސްބަތްކޮށް ވާހަކަ ދައްކާނީ ޖައުޝް އަކީ މޮޅު ދުވުންތެރިޔަކަށްވީމާ ކަން އަމިއްލަ އަށް ވިސްނުނެވެ.\nއުމުރުން 16 އަހަރުގެ މުހައްމަދު ޖައުޝް އަކީ މިވަގުތު ފުވައްމުލައް ސްކޫލުގެ ގްރޭޑް 10ގައި ކިޔަވަމުން އަންނަ ކުއްޖެކެވެ. ކިޔެވުމަށް ވަގުތު ދިނުމަށް ފަހު ލިބޭ ހުސްވަގުތުގައި ޖައުޝް ގިނައިން ފެނިގެން ދަނީ ދުވުމާއި ގުޅުން ހުރި ކޮންމެވެސް ކަމެއް ކުރަން އުޅެނިކޮށެވެ. ދުވުމުގެ ފޯރި ފުވައްމުލަކުގައި ހިފާލައިފައިވާއިރު ޖައުޝްއަކީ މިވަގުތު ފުވައްމުލަކުގައި ދުވުންތެރިޔަކަށް އުޅޭ އެންމެ ހަގު ދުވުންތެރިޔާއެވެ.\n“އެންމެ ފުރަތަމަ ދުވަން ނިކުތީ ކުލާސް ކުއްޖަކާއި އެއްކޮށް. އޭރު ދެން ހަމަ ދުވަން އައިސް ދުވާ ޓްރެކުގައި ދެ ތިން ބުރު ޖަހާލައިފައި ދަނީ ގެއަށް. އަނެއްހެން ބުނަންޏާ އެއްވެސް ކަހަލަ ކުރިއެރުމެއް ނުފެނޭ. އޭރު އެ އުޅުނު ގޮތް ސިފަ ކޮށްދެންޏާ ބުނެވޭނީ އެއީ ސަކަރާތަކަށް ކުރި ކަމެކޭ. ހަފްތާއެއްހާ ދުވަހު ދުވަން ދެވުނު އެފަހަރު. އޭރު ހަމަ ފުވައްމުލައް މެރެތަން ވެސް އޮތް ބޯމަތިވެފައި. އެހެންނަމަވެސް ރަނގަޅަށް ތައްޔާރު ނުވެވޭނެތީ ބައިވެރިނުވާން ނިންމައިގެން ހުރީ. ވަގުތުވެސް ނެތީމަ.”\nޖައުޝްގެ ދުވުމުގެ ކާމިޔާބީގެ ފެށުމަކަށްވީ 2019 ވަނަ އަހަރު ބޭއްވުނު ފުވައްމުލައް މެރެތަންގައި ބައިވެރިވުމަށް ހުޅުވާލި މުއްދަތު އިތުރުކުރުމުންނޭ ބުނުމުން ދޮގަކަށް ނުވާނެއެވެ. ރައްޓެއްސަކާއި އެކު ސަކަރާތުގައި އުޅުމުގެ ތެރެއިން ދުވުމަށް ލޯބި ޖެހި ފުވައްމުލައް މެރެތަންގައި ބައިވެރިވުމަށް ހުޅުވާލި އިތުރު ވަގުތުގެ ބޭނުން ހިފައި ޖައުޝް އެ މެރެތަންގައި ބައިވެރިވިއެވެ. މަންމަގެ އެހީއާއި އެކު އެ މެރެތަންގައި ބައިވެރިވުމަށް ފުރިހަމަ ކުރަން ޖެހުނު ކަންތައް ފުރިހަމަ ކުރުމަށް ފަހު ޖައުޝް އަމިއްލައަށް މެރެތަން އަށް ތައްޔާރުވާން ފެއްޓިއެވެ.\n“އޭރު ހެނދުނު6ޖަހާއިރު މުބާރާތަށް ތައްޔާރުވާން ދުވާ ޓްރެކަށް ދަން. އެތަނުގައި ދެން ދުވެ، ހިނގައި އެކަހަލަ ގޮތަކަށް އުޅުނީ. އެހެން އުޅެފައި މެރެތަންގައި ދުވެ5ކިލޯމީޓަރުން2ވަނަ ލިބުނީމަ އަސްލު އަމިއްލަ ނަފްސަށް ވަރަށް ބޮޑު އިތުބާރެއް ކުރެވުނު. ވަރަށް ގިނަ ބައެއްގެ ސަމާލުކަންވެސް ލިބުނު.2ވަނަ ލިބުނީމަ ފުވައްމުލަކުގައި އޭރު ދުވެ އުޅޭ މީހުންގެ ފަރާތުން ކޯޗުކަން ކޮށް ދިނުމަށް ވެސް ހުށައެޅުން ލިބުނު.”\nޖައުޝް ވަނީ އެ މެރެތަންގެ ފަހުން ދެ ކޯޗެއްގެ އެހީތެރިކަން ހޯދާފައެވެ. އެއަށް ފަހު އޭނާ ދެން ފެނިގެން ގޮސްފައިވަނީ މިދިޔަ އަހަރުގެ ޑިސެމްބަރު މަހު އެތްލެޓިކްސް އެސޯސިއޭޝަނުން ބޭއްވި ޓައިމް ޓްރަޔަލް ގައެވެ. އެ ޓައިމް ޓްރަޔަލް ގައި 1500 މީޓަރު ދުވެ ޖައުޝް ވަނީ އެ ދުވުން ކާމިޔާބުކޮށްފައެވެ. އަދި ހަމަ 2019 ވަނަ އަހަރު ބޭއްވުނު އައްޑޫ މެރެތަންގައި ޖައުޝް ވަނީ5ކިލޯމީޓަރު ދުވެ އެ ދުވުމުން އެއްވަނަ ހޯދާފައެވެ.\nޖައުޝް ބުނި ގޮތުގައި ޖައުޝް އެންމެ މަގުބޫލުވެގެން ދިޔަ ދުވުމަކީ މި އަހަރު ފުވައްމުލައް ސިޓީގައި ބޭއްވުނު “ހަލޫލް ފައިވް ކޭ” ދުވުމެވެ. އެ ދުވުމުން ވެސް ޖައުޝްވަނީ5ކިލޯމީޓަރު ނިންމައި އެއްވަނަ ހޯދާފައެެވެ.\n“އެންމެ ރަނގަޅު ރޭހަކަށް އަދި ބައިވެރިވެވުނީ މިއަހަރު ބޭއްވުނު ނެޝަނަލް ޓައިމް ޓްރަޔަލް. އެ މެރެތަންގައި ވާދަކުރީ ފުވައްމުލަކުގެ އެންމެ ބާރަށް ދިގު ދުވުންތައް ދުވާ އެތްލީޓް ހައްމާދު އާއި އެއްކޮށް. ދުވަން އެރި އިރު ހައްމާދު އާއި އެއްކޮށް ވީމަ އަސްލު ވަރަށް ފަހުރުވެރިވި. ޖައުޝް ވިސްނީ5ކިލޯމީޓަރު ދުވެވޭ ވަގުތުގެ ޕާސަނަލް ރެކޯޑެއް ހަދަން. އޭރު ދުވެވެނީ 19 މިނަޓުން. އެކަމަކު އޭރުވެސް ހިތަށް އެރި ޖެހިޖެހިގެން ބައިވެރިވި ހުރިހާ މުބާރާތަކުން މޮޅު ވެފަ މި ރޭހުން ބަލި ވެއްޖެއްޔާ ހިފަހައްޓަމުން އައި ރެކޯޑް ގެއްލިދާނެ އޭ”\nޖައުޝް ބުނި ގޮތުގައި އެ ދުވުމުގައި ހައްމާދުގެ ދުވުމުގެ ސްޕީޑް ހުރި ގޮތުން ޖައުޝް ވެސް އެ ދުވުމުން އެއްވަނަ ހޯދަން ބޭނުންވި ކަމަށާއި ނަތީޖާއެއްގެ ގޮތުން ދުވުމުގެ ފަހު 800 މީޓަރުގައި ކުރި ހޯދައި ޖައުޝް އެ ދުވުމުން ވެސް އެއްވަނަ ހޯދިއެވެ. ޖައުޝް ވަނީ މެރެތަން ތަކުގެ އިތުރަށް ސްކޫލް އެތްލެޓިކްސް މުބާރާތްތަކުގައިވެސް ރަން ވަނަ ތައް ހޯދާފައެވެ. ޖައުޝް ދުވުމުގައި ހޯދި ކާމިޔާބީތަކުގެ އިތުރަށް އޭނާ އަކީ މިހާރު ރެޑްބުލްގެ ޕްރޮސްޕެކްޓެކެވެ. ރެޑްބުލް ޕްރޮސްޕެކްޓަކަށް ވުމުން ރެޑްބުލްގެ ފަރާތުން ޖައުޝްއަށް ދުވުމަށް ބޭނުންވާ އެކި ކަހަލަ އެހީތަށް ވެދެއެވެ.\nޖައުޝް އާއި ވާހަކަ ދައްކާލުމުން އެއްކަލަ އެކުވެރިޔާ ޖައުޝް އަށް ޖޯޝުއާ ޗެޕްޓެގައި ގެ ނަމުން ނިސްބަތްކޮށް ވާހަކަ ދެއްކި ސަބަބު ވިސްނުނެވެ. ޖޯޝުއާ ޗެޕްޓެގައި މިއަހަރުގެ އޮގަސްޓް މަހު5ކިލޯމީޓަރުގެ ދުނިޔޭގެ ރެކޯޑް އާކޮށްފައިވަނީ 12:35 ސިކުންތުންނެވެ. އެންމެ އަހަރެއް ތެރޭ ދުވުމުގައި ލިބުނު ތަމްރީނާއި ތަޖުރިބާގެ ބޭނުން ހިފައި ޖައުޝް5ކިލޯމީޓަރު ނިންމަނީ މިވަގުތު 18:31 ސިކުންތުންނެވެ. ތިބޭފުޅުން އަމިއްލަ ސިކުނޑިން ވިސްނުމަށްފަހު ނިންމަވާށެވެ. އެކަށީގެންވާ ރަނގަޅު ތަމްރީނު ދެވިއްޖެނަމަ ޖޯޝުއާ ޗެޕްޓެގައި އެ ހެދި ރެކޯޑް ޖައުޝް އަށް މުގުރާ ނުލެވެންވީ އެއްވެސް ސަބަބެއް އެބައޮތްތޯއެވެ؟\nހަލޫކް5ކޭއައްޑޫ މެރެތަންމުހައްމަދު ޖައުޝްފުވައްމުލައް މެރެތަންދުވުންތެރިޔާޓައިމް ޓްރަޔަލްޖޯޝުއާ ޗެޕްޓެގައި\nދުވުންތެރިޔާ ނަޞްރުﷲ އަޙްމަދުގެ 60 ވަނަ މެރެތަންގެ މެޑައްޔާއި ޖަރޒީ ރައީސަށް ހަދިޔާކުރައްވައިފި\nއައްޑޫ މެރެތަންގައި ރަޖިސްޓްރީ ވުމުގެ މުއްދަތު މިމަހުގެ 13 އާއި ހަމައަށް އިތުރު ކޮށްފި\nއައްޑޫ މެރަތަންގެ ޕާޓްނަރުންނާއެކު ސޮއިކޮށްފި\nއޮކްޓޯބަރު 24, 2020\nޕްރައުޑު ޢޮފްޔޫ ޖައުޝް، ކިޔެވުމުގައިވެސް ޖައުޝް އަކީ ތިފަދަ ކާމިޔާބީތައް ހޯދިދާނެ ދަރިވަރެއް.. މޮޅުމީހަކަށް ވާން އެެންމެ ދާއިރާއެއް އިޚްތިޔާރު ކުރުމުގެ ބަދަލުގައި ގިނަ ދާއިރާތަކެއް އިޚްތިޔާރު ނުކުރަންވީ ކީއްވެ؟؟


Zihmaa nagan jeheynee Raees Maumoon | Bithufangi\nޒިންމާ ނަގަންޖެހޭނީ ރައީސް މައުމޫން\nރައީސް މައުމޫނަކީ އަޒުހަރު ޔުނިވަރސިޓީން ދީނީ ތަޢުލީމު ޙާޞިލުކޮށްފައިވާ ބޭފުޅެކެވެ. ތިރީސް އަހަރު ވަންދެން ރާއްޖޭގައި ރައީސްކަން ކުރައްވާފައިވާ ބޭފުޅެކެވެ. ދިވެހިރާއްޖޭން އެރުވޭ ދައުލަތުގެ އެންމެ މަތީ ޢިއްޒަތް ދެވިފައިވާ ބޭފުޅެއްވެސް މެއެވެ. މިސަބަބުތަކާހުރެ ރައީސް މައުމޫންގެ ކިބައިން ދިވެހިން އުންމީދުކުރާ ކަންތައްތަކެއް ހުންނާނެއެވެ. އެކަންކަން އެމަނިކުފާނުގެ ފުށުން ނުފެންނަނީ ކީއްވެގެންހެއްޔެވެ؟ މިސުވާލުގެ ޖަވާބު ހޯދާލުމަށްޓަކައި ރައީސް މައުމޫންގެ ސިޔާސީ ޙަޔާތަށް ނަޒަރު ހިންގާލަމާތޯއެވެ!\nމިސްރުގައި ކިޔަވަން އުޅުއްވިއިރުވެސް ރައީސް މައުމޫން ގެންދެވީ ރާއްޖޭގެ ސިޔާސީ ކަންކަމަށް ފާޑު ވިދާޅުވަމުންނެވެ. އެކަމާގުޅިގެން މިސްރުގައި ހުންނެވި ދުވަސްވަރު ގޮންޖެހުންތައް ކުރިމަތިވިއެވެ. އެއީ ކިޔެވުމުގެ ދުވަސްވަރެވެ. އޭރުވެސް ސިޔާސަ ބޭފުޅަކު މިހާރު މާބޮޑަށް ސިޔާސަ ވާނެތާއެވެ. ރައީސް މައުމޫންގެ ފަރާތްޕުޅުން މިހާރު ފެންނަމުން އެދަނީ "ސިޔާސީ ފެންކުރާ" ކައްކާ މަންޒަރެވެ. އެ ކުރާ ކެކެމުންދާ ވަރަކަށް ބޮކިތައް އަރަމުންދާނެއެވެ. ބޮކިތައް އެރުން ހުއްޓޭނީ ފެންކުރާގެ ކެކުން ހުއްޓުނީމައެވެ.\nމިސްރުން ރާއްޖެ ވަޑައިގެން ރައީސް މައުމޫން ރާއްޖޭގައި މަސައްކަތް ކުރައްވަން ފުރަތަމަ ފެއްޓެވީވެސް ވެރިކަމަށް ވަޑައިގަތުމަށް އަމާޒުކުރައްވައިގެންނެވެ. ނަތީޖާއެއްގެގޮތުން، އިސާހިތަކު މަރުހޫމް އިބުރާހީމް ނާޞިރުގެ ސިޔާސަތުތަކަށް ފާޑު ވިފާޅުވެ، ދިވެހިންގެ ހިތްތަކުގައި ނާޞިރުގެ ވެރިކަމާމެދު ވަސްވާސް އުފައްދައި، އިތުބާރު ނަގައިލުމަށް މަސައްކަތް ފެށިއެވެ. ބޮނޑިބަތް ފަރިވަޅުތަކާއި ބިންމި މާފުއް ދޮލަނގުތައް ދަންވަރު ބަހަން ފެށިއެވެ. ކިޔެވެލިތައް ކިޔަވަން ފެށިއެވެ. ރައްޔިތުންގެ ސިކުނޑިތަކަށް ސަވާރުވުމަށްޓަކައި ދީނީ ވައުޒު ވިދާޅުވަމުންގެންދެވިއެވެ. ހަތިޔާރެއްގެގޮތުގައި ބޭނުންކުރީ އިސްލާމް ދީނެވެ. މިއަދު ރާއްޖޭގައި ފެތުރެމުންމިދާ ދީނީ ހައްދުފަހަނަ އަޅައިދިއުމަކީ ރައީސް މައުމޫންގެ ވެރިކަމުގައި އެޅި ބިންގަލުގެ ސަބަބުން އަށަގެނެފައިވާ ކަމެކެވެ.\nމިސްރުން މާލެ ވަޑައިގެން ރައީސް މައުމޫން ކުޅުއްވަން ފެއްޓެވި ސިޔާސީ ކުޅިވަރުތަކުގެ ސަބަބުން މަރުހޫމް ރައީސް ނާޞިރު ވެރިކަމުގެ މަތިން ފޫހިވެ، ރައީސުލްޖުމްހޫރިއްޔާކަމުގެ މަޤާމުން އިސްތިއުފާ ދެއްވަން ނިންމަވައި، ރިޔާސީ އިންތިޚާބު ބާއްވައި، ރައްޔިތުންނަށްޓަކައި ޒިންމާދާރު ވެރިކަމެއް ކުރައްވާނެކަމުގެ ވައުދާއެކު ރައީސް މައުމޫން ރާއްޖޭގެ ރައީސުލްޖުމްހުރިއްޔާގެ މަޤާމަށް ހޮވުނެވެ. އަދި އޭރުގެ ސިޔާސީ މަޝްރަހު އޮތްގޮތުންކަމަށް ވިދާޅުވެ، ރާއްޖެ ދޫކުރައްވައި ރައީސް ނާޞިރު ރާއްޖޭން ބޭރަށް ފުރާވަޑައިގަތެވެ. އޭރު އޮތީ، މަރުހޫމް ނާޞިރާބެހޭގޮތުން ހަޑިހުތުރު ކާޓޫންތައް ކުރަހަން ފަށާފައެވެ.\nމައުމޫންގެ އަމިއްލަ އިޢުތިރާފުން އެނގޭގޮތުގައި 1978 ވަނަ އަހަރު އެމަނިކުފާނު ރާއްޖޭގެ ރައީސުލްޖުމްހޫރިއްޔާ ކަމުގެ ހުވާ ކުރެއްވީ ހަތިޔަރު ހިއްޕަވައިގެން ހުންނަވައެވެ. އޭރުވެސް، އަދި މިހާރުވެސް، ރައީސުލްޖުމްހޫރިއްޔާ ހަތިޔާރު ގެންގުޅުމަކީ ޤާނޫނީ ކުށެކެވެ. ދީނީ ޢިލްމު އުނގެނިގެން ހުންނެވި ބޭފުޅަކު، ﷲ ގަންދީ ހުވާ ކުރާއިރު ޤާނޫނީ ކުށެއް ކޮށްގެންހުރެ ހުވާ ކުރުމަކީ ދީނީ، ދުނިޔެވީ އަދި ޤާނޫނީ ހަމަތަކުން ބަލާއިރުވެސް ކޮށްގެންވާނެކަމެއް ނޫނެވެ. އެކަންވެސް ރައީސް މައުމޫން އެވަނީ ކޮށްފައެވެ. ކައްޗަށް އެޅިއްޖެ ބިންގަލެއް ކެއްޗާ ހަމައަށް ދާއިރުވެސް އޮންނާނީ ކައްޗަށެވެ. ދިގު ތިރީސް އަހަރުގެ ވެރިކަން މައުމޫން ކުރެއްވީ ނުބައި ބިންގަލެއްގެ މަތީގައެވެ.\nވެރިކަމުގެ ކިއްލާގެ ތެރެއަށް ވަދެވަޑައިގަތުމާއެކު، ކުރިން ވެރިކަން ކުރައްވާފައިވާ އެހެން ބޭފުޅުންގެ ކާޓޫނުތަކުން މާލޭގެ މަލަމަތި ފުރާލިއެވެ. ނޫސް މަޖައްލާތަކުގެ ޞަފުޙާތައް ހަރާބުކޮށްލިއެވެ. ސްކޫލް ކުދިން ނެރެގެން މުޒާހަރާކުރިއެވެ.\nރައީސް މައުމޫންގެ ވެރިކަން ކުރުމުގެ ސިޔާސަތު ބައްޓަންކޮށްފައި އޮތީ، ދިގު މުއްދަތަކަށް އެމަނިކުފާނަށް ވެރިކަމުގައި ދެމިހުރެވޭނެ ގޮތްތަކަށާއި އާއިލީ ޚާންދާނުގެ ތެރޭގައި ތިއްބެވި ސިޔާސީގޮތުން ބިރަކަށް ނުވާނެ، މީހުން ގޮވައިގެން އަހުލީ ވެރިކަމެއް ކުރުމަށެވެ. ސިޔާސީގޮތުން ކިރިޔާވެސް ހަރުދަނާކަމެއް ހުރި މީހުންނަށް ދެއިރު ދެދަޅައަށް ހޫނުފެން އަޅުއްވައެވެ. ރައީސް މައުމޫންގެ އަނބިކަނބަލުންގެ ބޭބެ އިލްޔާސް އިބުރާހީމަކީ މިދެންނެވިގޮތަށް ހޫނުފެން އަޅުއްވާފައިވާ ބޭފުޅެކެވެ. އަދި ކުރީގެ ރައީސް މުޙައްމަދު ނަޝީދާއި މިހާރުގެ ރައީސުލްޖުމްހޫރިއްޔާ ޢަބުދުﷲ ޔާމީން ޢަބުދުލްޤައްޔޫމަކީ އޭރުވެސް އަދި މިހާރުވެސް، ރައީސް މައުމޫންގެ "ނުލަފާކަން" ތަޖުރިބާ ކުރައްވަމުންގެންދަވާ ދެބޭފުޅުންނެވެ.\nރައީސް މައުމޫންގެ ބަހުގެ ހަމަލާތަކަށް ރައީސް ޔާމީން މިއަދު ރައްދު ނުދެއްވުމަކީ "ލޭގެ ގުޅުން" ދެމެހެއްޓުމަށް ރައީސް ޔާމީން ކުރައްވާ ހަނގުރާމައެކެވެ. ރައްޔިތުން ބަލައިގަންނަ ރިވެތި މިސާލެކެވެ. ނަމަވެސް، ޤައުމަށްޓަކައޭ ކިޔާފައި ދީނަށްޓަކައޭ ކިޔާފައި "ޓަކާޓަކާ ޕާޓީ" ން ހަދާހެން، ރައީސް މައުމޫން މިހާރު އެ ގެންދަވަނީ ޤައުމަށް ގެއްލުން ބޮޑު ސީދާ ހަރަކާތްތަކަށް ނިކުންނަވާފައެވެ.\nލޭގެ ގުޅުމަކީ ވަރަށް ވަރުގަދަ ގުލުމެއްކަމުގައި ރައީސް މައުމޫންގެ ދަރިކަނބަލުން ދުންޔާ މައުމޫންވެސް ވަނީ ވިދާޅުވެފައެވެ. އެގޮތަށް ވިދާޅުވީ ރިޝްވަތު ދިނުމުގެ ތުހުމަތުގައި މިހާރު ހައްޔަރުކޮށްގެން ތަޙުޤީޤު ކުރަމުންދާ ފާރިސް މައުމޫން ފުލުހުން ބަންދު ކުރުމުންނެވެ. އަދި އެކަމާގުޅިގެން ފާރިސް ކްރިމިނަލް ކޯޓަށް ޙާޟިރުކުރި ވަޤުތު، ރައީސް މައުމޫން ކްރިމިނަލް ކޯޓަށްވެސް ވަޑައިގަތެވެ. ނަމަވެސް، އެމަނިކުފާނުގެ ހަގު ފިރިހެން ދަރިފުޅު ޣައްސާން މައުމޫން ފުލުހުން ބަންދު ކުރުމުން، އާއިލާގެ ފަރާތުން މިފަދަ އެއްވެސް ކަމެއް ނުހިންގައެވެ.\nއަނެއްކޮޅުން، އިދިކޮޅު ފަރާތްތަކުން ރައީސް ޔާމީންގެ ވެރިކަން ވައްޓާލުމަށް ކުރަމުންދާ މަސައްކަތްތަކުގެ އެންމެ އިސް މޭސްތިރިއަކީވެސް މިހާރު ރައީސް މައުމޫން ކަމުގައި ބެލެވޭނެ ކިތަންމެ ކަމެއް ހިނގަމުން އެބަދެއެވެ. ރައީސް ޔާމީނަށް ވެރިކަން ހޯދައިދިނުމަށްޓަކައި ރައީސް ޔާމީނަށް ތާއީދު ކުރެވުނީތީ މިއަދު އެވަނީ އެކަމާ ހިތާމަ ކުރައްވާކަމަށް ވިދާޅުވެފައެވެ. އެކަމަކު، ރައީސް ޔާމީނާއެކު ގުޅިފައިވާ ލޭގެ ގުޅުން ކެނޑުއްވިކަމެއް އަދި ރައީސް މައުމޫން ޢާންމުންނަށް ހާމަކުރައްވާފައެއް ނުވެއެވެ.\nޤަނޫނީގޮތުން އެއްވެސް ކުށެއް ސާބިތު ނުވަނީސް، ޤާނޫނީގޮތުން އުފެދިފައިވާ ސަރުކާރެއްގެ އެންމެ އިސް ވެރިއަކަށް ހުންނެވި ބޭފުޅެއްގެ އިތުބާރާއި ޔަޤީންކަން ގެއްލުވާލައި، ރައްޔިތުންގެ ހިތްތަކުގައި ރައީސް މައުމޫންގެ ކޮއްކޯފުޅު ރައީސް ޔާމީންގެ ސަރުކާރަށް އޮތް ލޯތްބާއި ތާއީދު ގެއްލުވާލުމުގެ ނިޔަތުގައި ރައީސް މައުމޫން މިހާރު ކުރައްވަމުން އެގެންދަވާ މަސައްކަތްތަކުގެ ހިތިރަހަ ރައްޔިތުންގެ ކަރުބުޑުގައި މިވަނީ ލާފައެވެ.\nރައީސް ޔާމީންގެ ވެރިކަން ނިމޭ ދުވަހަކުން، މިއަދު ރައީސް މައުމޫން ހިންގަވަމުން އެގެންދަވާ ނާތަހުޒީބު އަމަލުތަކަށްޓަކައި ރައްޔިތުންގެ ކިބައިން މަޢާފަށް އެދިވަޑައިގަންނަވަން ޖެހިވަޑައިގަންނަވާނެއެވެ. އެކަމަކު އޭރު އޮންނާނީ ވަގުތު ފާއިތުވެފައެވެ. އެމަނިކުފާނަށް ދިވެހިން އެރުވި އިއްޒަތް މިހާރުވެސް ވަނީ މީސްތަކުންގެ ހިތްތަކުން ގެއްލިފައެވެ. މިހާރު އެދާވަރުން ކަންކަން ދާނަމަ ރައީސް މައުމޫނަށް ދިވެހި ދައުލަތުން އަރުވާފައިވާ ދައުލަތުގެ އެންމެމަތީ ޢިއްޒަތުގެ ލަގަބުވެސް އަތުލަންޖެހޭނެކަމަށް ބައެއް މީހުން ދެކެއެވެ.\nރައީސް މައުމޫންގެ ކިބައިން ދިވެހި ޤައުމު ދެކެން ބޭނުންވާ ކަންތައްތަކެއް މިހާރަކު ނުފެނެއެވެ. އެމަނިކުފާނުގެ ބަހުގެ ހަމަލާތައް ރައީސް ޔަމީނަށް ވަނީ އަމާޒުވެފައެވެ. އިދިކޮޅު ފަރާތްތަކާއެކު ސީދާ ޙަރަކާތަށް ނިކުންނަވައިފިއެވެ. އަމިއްލަ ދަރިންނަށާއި ތިރީސް އަހަރުވަންދެން ވެރިކަން ކުރި ޤައުމުގެ ރައްޔިތުންނަށް ހަރުދަނާ ނަމޫނާއަކަށް ވެވަޑައިގަތުމުގެ ބަދަލުގައި އިދިކޮޅު ފަރާތްތަކުގެ ގުނބޯއަކަށް ވެއްޖެއެވެ. ރައީސް ނަޝީދު ކޮންޓްރޯލްކުރާ ޕަޕެޓަކަށް ރައީސް މައުމޫން ވެއްޖެއެވެ. އެމަނިކުފާނު މިހާރު ކުރައްވަމުން އެގެންދަވާ ކަންކަމުން ދިވެހި ޤައުމުގައި ވެއްޓެމުންދނީ އެމަނިކުފާނުގެ އަގެވެ. އެކަމުގެ ޒިންމާ ނަންގަވަންޖެހިވަޑައިގަންނަވާނީ ރައީސް މައުމޫނެވެ. ކުރާނެކަމެއް ނެތެވެ. މުސްކުޅިން ބުނެ އުޅޭހެން "ގެންދަވާނީ ދައްކަވާނެ ދުވަހެއް ދައްކަވާފައެވެ" އަހަރެމެންނަށް އޮތީ ޢިބުރަތް ޙާޞިލު ކުރުމެވެ.\nބަނގުރަލުގެ ވަސް ބޮޑަށް އެނގޭނީ ރޮޒޭ މެންނަށެވެ.